
AVERTISMENT

Ridică mâna dreaptă și spune: jur.

Jur!

Lasă mâna jos. Personajele acestei povestiri sunt pur imaginare și fictive?

Personal cred că da, dar cum zicea o muierușcă adulteră: orice se poate înșela.

Orice asemănare cu persoane existente, sau care au existat în trecut nu va fi decât pură coincidență?

Bineînțeles că nu, toți oamenii se aseamănă. Ei pot fi grupați pe categorii. Există tâmpiți…; există mai puțin tâmpiți…; există aproximativ tâmpiți… Nu va fi, deci, nimic surprinzător dacă unii lectori se vor recunoaște în aceste pagini.


• PRIMA PARTE •

SĂ ȚI-O ÎMPACHETEZ, MERGI MAI DEPARTE?



• CAPITOLUL I •

Sunt unii care sunt altminteri, dar eu, ce vreți, eu sunt așa și nu mă schimb!

Și pentru că sunt cum sunt, mi s-au întâmplat toate cele ce urmează. V-ați prins?

•

Nu c-am fi niște pricopsiți, Félicie și cu mine, dar avem un grădinar. Dacă ne oferim acest lux este pentru că, ați ghicit, se-ntâmplă să posedăm o grădină.

Nu-i grozavă, (vorbesc despre grădină). Nici grădinarul de altfel. Și-a făcut studiile de horticultură după Rustica, revista sa preferată și deosebește cu greu un praz de o ceapă, dar pentru săpat cu nădejde brazdele, nu-s doi ca Julius (numele autentic al individului, omologat de starea civilă și chiar de cea militară).

Patruzeci bătuți pe muchie, o voce de fetiță și barbă cât un flacon de ulei contra insolațiilor, inutil să-ți bați capul pentru diagnostic: glandele endocrine îi funcționează cu îndelungi rateuri. Ar putea să se zbănțuie în costum de mariner, Julius, cu un cerc în mână, ca micuții cuminței de odinioară și nimeni nu s-ar minuna.

Endocrinele, vă zic. Pentru dat în mintea copiilor nu s-a inventat încă nimic mai eficace.

Scurta lui viață, ce să mai vorbim! Tot atât de fadă ca o felie de bostan. Fiu de alcoolic, asistența publică  o vizitatoare antisocială care venea lunar să-i tragă o mamă de bătaie pentru verificarea reflexelor… Greu de imaginat ceva mai desăvârșit în stilul coșmar.

Tat-su o omorâse pe sor-sa, cândva. Motivul: de ziua lui, aceasta îi scrisese pe tăbliță: Tată, te iubești. Acest iubești în loc de iubesc l-a pus în toate stările, pe bătrân. Nu glumea cu vorbele de conjugarea a IV-a. Un purist, ce vreți. A spart tăblița în capul fetiței: există și fani ai gramaticii…

Trebuie înțeleși.

Pe fondul acestor evenimente, vă dați seama că tuturor li se rupea în paișpe de glandele lui Julius. A fost poreclit Tărtăcuță și cu asta totul fusese spus. Cam sumară terapeutică, nu?

Locuiește aproape de noi, în spălătoria cartierului. Nu-i culmea confortului, dar are apă curentă. În plus nu-l sâcâie nimeni având în vedere că trăim o epocă în care toată lumea își poate permite Alba Lux, să-și spele rufele murdare în familie.

Locatarii a peste zece străduțe îl folosesc la muncile mărunte: Julius golește haznalele, îneacă pisoii și instalează tarabele în zilele de piață. Asta-i permite să subziste. Félicie, cumsecădenia mea de mamă, îl pune să întoarcă grădina în fiecare primăvară. Apoi ea însăși se ocupă de semănat, plantat, plivit, pentru că, pentru muncile delicate, Julius nu-i omul potrivit la locul potrivit.

În ziua aceea, proaspăt întors dintr-o misiune, îl găsesc manevrând cazmaua. Atenție mărită! Dacă nu-l supraveghezi e în stare să sape tot cartierul. Un moment de neatenție și găsești un câmp întors pe dos în locul străzii principale. Adevărat buldozer, Julius!

Îi strâng dreapta, ceea ce necesită, din partea mea o cantitate substanțială de curaj.

•

Merge treaba, Julius?

Încerc să mă pun la mintea lui, dar e oarecum dificil.

Când are o idee în cap, apăi asta clincăne ca un zurgălău.

Îmi consacră un surâs fericit, pătruns de o infinită serenitate.

Seamănă cu un tip care ar fi citit Claudel și l-ar fi înțeles.

Da, domnule.

Îi pasez o țigaretă. Și-o proțăpește între dinți și se apucă s-o rumege fără a-i scoate hârtia, cu intenția probabilă de a scoate maximum de foloase din ea.

După ce m-am supus exigențelor bunătății mele congenitale, îl abandonez pe Julius, grăbit s-o îmbrățișez pe mama. Vă dați seama că, Félicie, mă adulmecase deja. A și coborât peronul, cu fața luminată de bucurie și cu eternul său șal negru încrucișat pe piept.

Vlăjganul meu scump, nu te așteptam așa devreme…

Ne tragem câte o pupătură, două, trei și-mi anunță o mâncărică de vițel pentru prânz.

San-Antonio, preferatul dumneavoastră, trece la papuci, își atârnă haina în cuier și depune într-un fotoliu Voltaire acea parte a timpului rezervată acestor uzanțe.

Ce bine-i acasă la tine, după ce-ai înghițit o mie cinci sute de borne kilometrice, pe nerăsuflatelea.

Vrei o cafeluță, întreabă Félicie.

Nu mersi: am băgat în mine tot drumul…

Ar trebui să te culci, Antoine: pari istovit.

Clatin capul a negație.

Mai întâi trebuie să mă prezint la raport, mamă. Și să înmânez Bătrânului documente de cea mai mare importanță.

Măcar două, trei ceasuri, obiectează cu blândețe Félicie.

Reflectez. E zece dimineața. Chiar aș putea să-mi permit câteva clipe de răgaz. Între noi doi și fața nord a Everestului, le merit din plin. La urma urmei, nu eram obligat să gonesc ca un nebun toată noaptea, nici să-mi tapez toată distanța Barcelona-Paris dintr-o răsuflare.

Ascultă, mamă, mă odihnesc aici în fotoliu, două ceasuri. Pregătește masa pentru douăsprezece fix. La două trebuie să fiu în biroul boss-ului.

Mă lasă liniștit, și-o ia fericită, către bucătărie. Mă relaxez. E frumos, aerul pur. Afară, vajnicul Julius scormonește scoarța terestră cu îndârjire, cântând cu vocea sa necoaptă un șlagăr la modă: Marseilleza.

Simt subit că aș fuma cu plăcere o blondă. Am băgat în mine atâtea cafele, să mă țină treaz toată noaptea la volan, încât am sistemul nervos în formă de arici zbârlit. Categoric, o țigaretă mi-ar prinde bine. Din nefericire, ultima pe care o posedam se morfolește actualmente în gura grădinarului. Asta-i situația, San-Antonio, dacă vrei să faci rotocoale fumigene, trebuie să te deplasezi ușurel până la debitul de tutun din colț. Una peste alta, puțin mers pe jos riscă să facă bine încheieturilor tale înțepenite.

Îi anunț intenția mea Féliciei. Îmi propune să se ducă, în locul și în schimbul meu, până la negustorul de nicotină, timp în care, ceapa s-ar rumeni în unt. Refuz propunerea. Asta ar mai lipsi!

Iau de pe cuier haina. În buzunarul interior al acesteia există un plic mare, înfășurat în hârtie de ambalaj. Conținutul acestuia este neprețuit.

Îl scot din buzunar și-l depun într-un vas de aramă, cu motive fioros cizelate din daltă și ciocan, vas care ne-a parvenit în egală măsură de la un unchi și din Maroc. Și iată-mă ușchit.

Gagiul Julius a terminat partea stângă a grădinii (in english the garden) și atacă partea dreaptă, după ce a ezitat îndelung dacă să sape sau nu aleea de ciment.

Părăsesc căsuța și o iau molatec, de-a lungul bulevardului plantat cu arbori decorativi, către centrul suburbiei noastre. Totul este liniștit, calm, promițător. Se aude, venind de la școala vecină, vacarmul încântător al copiilor în recreație. Bușiturile unui ciocan pe nicovală… Scuipatul șuierător al unui aparat de sudură, la tinichigiul din vecini. Trece un tip pe motocicletă. Pe șaua din spate are o colivie cu un canar în interior. Păsăroiului nu i se cere niciun efort pentru a se balansa în scrânciob. Un privilegiat!

Străbat cei trei sute optzeci și șase de metri, plus douăzeci de centimetri, care mă separă de debitul de tutun și intru discret în dugheană. Patronul, un chelbos gras cu jiletcă de lână și buzele tip margine de țucal, mă primește cu un baritonal:

Salutare, domnule comisar! care fac să se întoarcă spre mine toate privirile rarilor clienți de dimineață.

E un bișnițar cumsecade care guvernează o cotineață comercială ceva mai mare decât o minge de rugby, numai bună să clocească cassa. Tipul fericit că trăiește și că ordonează hârtiuțe jegoase în sertărașe dimensionate pe criterii valorice.

Un risling mic, domnule comisar?

Accept.

Albișorul de dimineață, mirosul percolatorului și al cornulețelor care se răcesc în coșulețe de plastic, nu este asta o formă de fericire?

Ofer rândul meu, cumpăr un cartuș de pipe și-mi reintegrez domiciliul, gândind senin la mâncărica de vițel a Féliciei. Am sentimentul datoriei împlinite, băieți. Voi care o frecați de-a surda în tot felul de ocupații adormitoare, nu puteți înțelege cu ce rimează asta; dați-mi voie să vă spun că-i o senzație foarte agreabilă.

Am reușit, tocmai, o ispravă (una în plus): să pun mâna pe niște documente top-secret furate Franței, în momentul în care o bandă specializată le negocia la Barcelona. Conveniți că-i o treabă de first quality, nu? E plin hexagonul de șmecheri care au fost numiți Mari Maeștri ai diverselor Mari Ordine de șters unde știți voi, pentru mult mai puțin decât atâta. Subsemnatul nu-i dotat pentru îmbătatul cu apă chioară. Voi avea dreptul doar la o energică strângere de metacarpiene din partea Bătrânului. Cea mai înaltă distincție decernată, la palatul curcănimii naționale, pentru servicii exemplar executate.

Trebuie să fi avut un mâzgălitor de himere în ascendență, prea sunt detașat de deșertăciunile acestei lumi, din fericire.

Împing poarta de fier. Scârțâie amabil din toate țâțânile, exact cum se cuvine. O iau pe alee în direcția peronului. Ceva nedefinit, pe care-l voi defini, totuși, mă surprinde în mod confuz. Plutește ceva în aer. Deocamdată vag, flu… Mă zgâiesc în jurul meu și pricep: Julius e absent din peisaj. Cazmaua i-a rămas împlântată în pământ. Sunt gata să pariez un franc vechi contra unui franc nou că s-a dus să ia un gât de poșircă la bucătărie. Asta-i Félicie: când folosește mână de lucru străină, se consideră obligată să o aprovizioneze cu haleală și băuturi fermentate.

Intru în bucătărie. Nimeni. Pe plită ceapa s-a carbonizat, o fumărie acidă, neagră, uleioasă, umple laboratorul bunei mele mame.

Trag repede tigaia de pe foc și mă duc s-o pun pe pervazul ferestrei. După care fac puțin curent ca să evacuez fumul.

Ce-o fi asta? Ca să-și părăsească Félicie soba în timp ce are ceapa pe foc, trebuie să se fi petrecut ceva cu totul neobișnuit.

Rag din fundul bojocilor:

Mamă!

Dar nu-mi răspunde nimeni. Mă năpustesc afară, continuând să strig. Tot nimic. Dispariția lui Julius face să-mi crească anxietatea. Înconjor grădina și-l descopăr, în dosul unui boschet de trandafiri, leșinat.

Vă dați seama?


• CAPITOLUL II •

Nici în stare normală nu-i foarte nostim, Julius. Are, în mod constant, aerul de evadat dintr-un borcan, lucru careți provoacă frisoane. Dar, cu o rană de-a curmezișul dovleacului, pare scos din muzeul ororilor. Mă chircesc lângă el și-i pun mâna pe piept. Inima bate aproape normal. Înhăț furtunul de stropit, dau drumul robinetului și-i stropesc generos biata mutră brutalizată. Sfârșește prin a deschide un ochi, apoi pe-al doilea. Ar deschide și un al treilea dacă mama-natură n-ar fi limitat la două renghiurile pe care ni le-a jucat.

Mă recunoaște și un zâmbet călduros i se înfiripă pe buze.

Ce ți s-a întâmplat, Julius?

Un domn, zice.

Își ridică o mână murdară de pământ spre rană, o retrage plină de sânge, își privește degetele înroșite fără a părea că înțelege ceva.

Ce ți-a făcut domnul?

A intrat cu încă un domn. M-a întrebat dacă mama dumneavoastră este acasă, am zis da.

Și apoi?

Nu-ș ce-a fost. Cred că mi-a luat cazmaua…

Și-a aplicat o lovitură zdravănă pe moaca cinocefalului.

Și maică-mea?

Nu știu…

Normal. L-a luat apa și urmarea i-a scăpat.

Poți să umbli?

Da, de ce?

De ce! De milioane, Julius ăsta. Dacă și-ar privi într-o oglindă moaca pleznită ca un fruct prea copt, poate ar pricepe. Trebuie că are ventilație la mansardă. Poate asta-i va activa facultățile mintale, demult înțepenite pe linia de depou. Are mult de recuperat, amaratul ăsta de Le Nôtre al săracilor{1}.

Hai, vino cu mine.

Mă întorc at home (cum se spune în Savoia) și înhaț bigofonul pentru a cere o ambulanță. Vor avea mare bătaie de cap să-l recoasă, gealații de la spital. Treaba lor, eu mă întreb unde a dispărut Félicie. Răscolesc toată casa, temându-mă să n-o găsesc asasinată de japițele care-au operat această descindere. Dar nu există nici cea mai mică urmă a bunei mele mame. S-a volatilizat. Sau, ca să mă exprim mai corect, a fost volatilizată.

Străfulgerat de o idee subtilă mă năpustesc către vasul în care ascunsesem documentele. Sunt acolo!

Toate acestea s-au petrecut atât de rapid și par atât de incoerente încât creierii mei tind să se scurgă prin nas și urechi.

Ce poate să însemne tot acest miș-maș? În timpul scurtei mele absențe și-au făcut apariția niște indivizi. I-au venit de hac grădinarului și au kidnapat-o pe maică-mea! Cu siguranță că erau ambuscați în promiscuitate (cum zice Béru), pândind mișcările mele, gata să acționeze. În zadar mă concentrez ca o sticlă de ketchup, nu-mi amintesc să fi remarcat ceva cât de cât insolit.

Prăbușit pe un scaun, Julius geme ușurel în timp ce borșul îi picură pe cămașă.

Am prezența de spirit să-i ofer un păhărel de tărie. O bea ca pe un sirop. Îmi votez și mie unul, cu titlu onorific și simt că toate merg mai bine. Cel mai greu într-o chestie de genul acesta, este să admiți evidența.

Doi infirmieri vin pe alee, ținând o brancardă înfășurată sub braț. Suindu-se pe peron, unul dintre ei alunecă, ratează o treaptă și-și rupe trei dinți de pragul ușii. Julius și cu mine îl ajutăm să se întoarcă la ambulanță. Toate aceste adorabile personaje pleacă în grup și neprețuitul dumneavoastră San-Antonio rămâne singurel în cămăruța lui, ca o puță, sub un chipiu de general. Nu știu dacă mă veți înțelege, de altminteri că mă înțelegeți sau nu puțin îmi pasă, mi se fâlfâie chiar, dar mă simt ridiculizat.

Să fi un dur, un teribil, un superman, un crack al curcănimii și să lași să fie kidnapată propria ta bătrână, de sub nasul tău, gogomănia mi se pare de proporții cosmice. Peste angoasele filiale (firești, veți recunoaște), mă simt copleșit de ridicolul situației.

E oare vorba de o răzbunare? Mi-am cucerit cu mintea, pumnul și pistolul atâția dușmani încât, pentru a-i repertoria, mi-ar trebui un computer. Și nu orice hârb cu cipuri, ci unul sofisticat, unul care-ți permite să afli până și câte fire de păr avea Louis XIV sub braț și la ce vârstă i-a ieșit măseaua de minte lui Clovis.

Dacă cineva a vrut doar să se răzbune pe mine, atacând-o pe maică-mea, ar fi lovit-o sau ucis-o pe loc, probabil…

Mai golesc un păhărel de moartea laringelor și înhaț telefonul. Vocea Bătrânului este mai mieroasă decât o acadea, în clipa în care-mi identifică mândrețea de voce.

Te-ai și întors, San-Antonio? Ți-ai dat toată strădania…

În materie de strădanie, i-aș fi zis mai bine ultra-danie, căci am dat ce am mai drag pe lume, dar nu-mi ardea de calambururi.

Ai documentele, patroane, îl anunț. Atâta doar că s-a ivit o mică piedică…

Tonul Cheliosului încetează să mai fie uleios. Interoghează, tăios până-n prăsele:

Ce-i?

Un mic necaz de ordin familial. Îmi este imposibil să vă predau personal hârtiile. Puteți trimite un curier demn de toată încrederea? Îl aștept acasă.

Bineînțeles, dragul meu.

Din moment ce necazurile nu sunt decât familiale, își tamponează săculețul purtător de ouă clocite cu o lăbuță de aligator femelă.

Nimic grav? se interesează, pentru că e, totuși, politicos.

Nu, patroane.

Cu atât mai bine. Treci să mă vezi cum te eliberezi, nu-i așa?

Contați pe mine.

Ne urăm unul altuia chestii fericite și punem, fiecare, aparatul său de debitat minciuni, la locul lor pe furci (care furci, în cazul meu, sunt caudine).

Se spune că ban la ban trage. Ei bine, idem pentru tubofon. Cum pipăi un post telefonic, se declanșează în lanț. De-abia mă re-afundasem până-n gât într-o stare de meditație dubioasă, când soneria invenției lui Bell et Comp. îmi cântă aria Ridică-mă. Muzica distonantă a Peteteului, livret Caselededepuneri. Cum aceasta este o piesă căreia nu-i pot rezista, înșfac bigofonul și, cu o voce suavă dar bine timbrată, articulez un Alo! care ar face să pălească de invidie pe însăși D-na Edwige Feuillère.

Comisarul San-Antonio? Modulează o damă care, judecând după inflexiuni, nu pare să fi ajuns la vârsta când se recurge la serviciile chirurgilor esteticieni pentru netezirea pieilor prin lifting.

Voce caldă, vibrantă. Simți nevoia să vizionezi buzele care articulează atât de frumos.

În carne și oase, răspund eu, cu acel simț al apropoului căruia îi datorez și porecla Mitralieră (din pricina tac-tacului prompt).

Vă deranjez ca să vă dau vești despre doamna mama dumneavoastră.

Fraților, mi s-a oprit pitpalacul. Aș da orice plus altceva să mă găsesc față-n față cu posesoarea acestei voci șarmante. E o umbră de ironie în cuvintele ei. Cred că jubilează în forul e interior. (Gândesc cum vorbește Béru).

Mă cunoașteți suficient pentru a înțelege că vajnicul San-Antonio fierbe. Mușchii mi se înnoadă, aorta mi se dilată, colonul urlă pământ, sistemul-circulator se înnămolește, celulele cenușii se îndoliază, degetele de la picior se fac pumn, iar plexul solar începe să mi se bronzeze.

De altminteri, anșenează vocea melodioasă, v-o dau la aparat.

O scurtă pauză. Pipota mea face 8 și nu mai reușesc să înghit saliva.

Vocea blândă a bunei mele Félicie gâdilă ușor placa sensibilă a receptorului.

Antoine! E uluitor, dragul meu, dar nu trebuie să te îngrijorezi…

Stop! I s-a smuls aparatul din mână.

Sirena în piele de vacă reia inițiativa operațiunilor.

Asta ca să vedeți că nu glumim, dragă comisare.

Urmarea! zic sec.

Vorbesc sec dar trebuie să recunosc că nu am un fir de păr pe mine care să nu fie ud. De rândul ăsta trebuie să mă fac la idee prin propriile mele mijloace: Félicie a fost cu adevărat kidnapată. Mai nutream o undă de speranță: groggy și umbra de speranță.

Suntem dispuși s-o eliberăm pe doamna, mama dumneavoastră, în schimbul anumitor documente pe care le-ați adus din Spania, zice gagica, pe același ton calm și curtenitor.

Iată-ne ajunși la motivații. De fapt nicio secundă nu mă îndoisem că incredibila aventură era în legătură cu ultima mea misiune.

Fără glume! reușesc să articulez bâlbâit.

Drept care nici măcar mie nu-mi sună convingător.

Dacă vrei să te dai mare trebuie s-o faci din toată inima.

Ori tocmai tragerea de inimă lipsește intenției mele de a mă grozăvi.

Fără glumă, afirmă interlocutoarea  din păcate  invizibilă.

Jalea e, zic, că nu mai sunt în posesia mea.

Ar fi regretabil pentru scumpa și bătrâna dumneavoastră mamă, asigură târfa.

Și adaugă, supliment lămuritor:

Am exercitat o supraveghere atentă în jurul biroului și al domiciliului dumitale, comisare. Aceasta ne-a permis să constatăm că v-ați dus întâi acasă.

Corect, atâta doar că, odată frontiera trecută, pusesem documentele la poștă.

Dintr-o dată vocea se schimbă. Pierde și-n ironie și-n amabilitate.

Treaba dumitale este să le recuperezi. Avem încredere în dumneata. Presupun că ții la viața mamei dumitale, restituie-ne hârtiile în cauză! Ai douăzeci și patru de ore la dispoziție. Dacă mâine la prânz n-am recuperat aceste documente, stimata doamnă va sfârși de o manieră foarte dezagreabilă. Sunt  după cum știi  mai multe feluri de a muri, domnule comisar.

Fălcile mi s-au înțepenit. Strâng atât de puternic din dinți încât molarii s-au înfipt doi milimetrii în gingii. Reușesc, totuși, să-mi descleștez gura pentru a profera:

Dacă vă atingeți de un singur fir de păr al mamei mele vă veți căi, vă previn. Moartea pe care o pretindeți că o pregătiți mamei nu va fi nimic în comparație cu ce vă voi face eu să suportați.

Vaca izbucnește în râs.

Nu face literatură, dragă comisare. Iată instrucțiunile noastre… Cunoști oficiul poștal de pe Champs Elysées?

Ia tăcerea mea drept răspuns afirmativ și continuă:

Are, în holul de la parter, o serie de cabine telefonice numerotate. Te vei duce la cabina 14. Am spus: 14, sper să nu uiți. Între perete și aparat este un spațiu în care nu-i câtuși de puțin dificil să strecori foile. Asta-i tot. Cum vom fi în posesia hârtiilor, o eliberăm pe mama dumitale. Bineînțeles este inutil să supraveghezi cabina, cred că-ți dai seama. La primul semn suspect vom considera înțelegerea încălcată și te vom ajuta să devii orfan.

Râde din nou.

Sute de oameni utilizează zilnic fiecare cabină. Îți dai seama că a supraveghea și urmări pe toți cei ce folosesc cabina 14 ar fi nebunie totală, iar o operație de asemenea anvergură n-ar putea trece neobservată. Cine are urechi de auzit s-audă!

Bing!

Iată-mă din nou singur. Mă joc puțin cu aparatul. Mi-l pun pe frunte și privesc în oglindă această pereche de coarne de ebonită. Ești ridiculizat cât se poate, dragul meu San-Antonio. Ai fost posedat la pielea goală. Între tine și un cur pictat nu-i mai mare diferența decât între un deputat și un zarzavagiu.

Prima mea reacție, recunosc lovindu-mi cutia toracică de să-mi rup coastele, e destul de lașă. Îmi zic: Dacă tot sunt în posesia mea, aceste documente, le voi da. După ce mi-o eliberez pe Félicie, mă descurc eu să pun iar mâna pe ele.

Atâta doar că nu-i vorba decât de un prim impuls. Îmi schimb gândul. Și asta din mai multe considerente, dintre care iată-le pe cele principale:

•Am o conștiință profesională din oțel inoxidabil și ideea de a ceda șantajului mă insuportabilizează.

•Cunosc moravurile acestui gen de indivizi. Știu prea bine că, dacă le dau satisfacție, nu vor avea nimic mai grabnic de făcut decât s-o omoare pe scumpa mea Félicie, pentru eliminarea unui martor compromițător.

Concluzie: trebuie să-mi găsesc mama în mare viteză. Să nu cedez teribilei presiuni, a refuza acest târg odios este cel mai bun mijloc pentru a o proteja.

Aici ajunsesem cu reflecțiile mele îngrijorate, când o caleașcă neagră stopează în fața conacului meu. Din ea coboară două arătări familiare: Mathias și Pinaud. Sunt bravii menestreli trimiși de Bătrânul să ia documentele.

Se anunță discret.

Pinaud, care este de-al casei, se prăvale într-un fotoliu.

Maică-ta nu-i p-aci? se miră el.

S-a dus la cumpărături…

Îi întind plicul lui Mathias cu o strângere de inimă. Făcând acest gest definitiv, mi-am stabilit ireversibil poziția. Aiuriții nu bănuiesc nimic cu privire la semnificația sa dramatică. Furtună gradul nouă în cutia mea craniană, fraților! Și cu toate astea barometrul arată timp frumos.

Ne oferi un aperitiv, sper! sugerează Pinaud.

Ramolit ca de când îl știu. E palid tot, ofilit total. Ai zice o salată de la lada de gunoi. Are iz de vegetală în putrefacție. Ochii săi tulburi par două scoici abandonate în plin soare.

Morocănos, scot o sticlă de Martini, trei pahare și le bușesc pe masă. Sunt teribil de grăbit să-i văd cărându-se pe acoliții mei, cu prețioasele planuri. Să fiu din nou singur. Să hotărăsc un plan și să acționez. Da: ACȚIUNEA!

Faci o moacă bizară, observă finalmente Pinaud, nu merge?

Ba da.

E plecată pentru multă vreme maică-ta? Aș dori să-i prezint respectele…

Lasă-le după ușă, zic, o să i le dau când se întoarce.

Mormăie înțepat:

Pă scurt, suntem în plus?

Am treabă, mă scuz.

Umplu cele trei pahare și le dăm pe gât în tăcere. Mathias îmi aruncă priviri îngrijorate. Bănuie că nu-mi sunt boii acasă și ochii săi negri distilează semne de întrebare.

Dacă aveți nevoie de ceva, domnule comisar? propune.

Am nevoie să fiu lăsat în pace, dar e dificil de exprimat chestia asta când ești băiat politicos, solid format de-a lungul celor șapte ani de-acasă.

Arcașii curcănimii republicane se cară, luând documentele și eu mă regăsesc singur cu gândurile mele. O companie dezagreabilă.


• CAPITOLUL III •

În viață, esențialul este stăpânirea de sine. Tipul care-și poate controla reacțiile, sigur de el fără sprijinul unei caschete galonate trântită în vârful tărtăcuței, e asigurat de succes.

Este ceea ce mă efortez să-mi bag în cap, în timp ce fac un duș cu apă înghețată. Apa chioară, mișto invenție.

A avut fler de milioane barmanul care ne-a preparat coctailul ăsta (două măsuri de hidrogen și una de oxigen. Agitați bine și folosiți-o în mici cantități, amestecată cu mult whisky).

În capătul a zece minute, jetul viguros al stropilor bine calibrați și corect direcționați, mi-a șters oboseala. Mă rad impecabil, îmi pun o cămașă albastru deschis cu gulerul ușor scrobit, îmbrac un costum de tweed lejer, înnod o cravată cu dungi alb-albastre și, înțolit milord, pornesc la război. Pentru început, purced la o rapidă explorare a vecinătăților imediate. Eu și mama locuim pe o stradă discretă, cu vilișoare și grădini delimitate de ziduri pudice… Ceva mai departe, în direcția centrului Saint-Cloud-ului, maistrul tinichigiu deja citat continuă să trateze cu ciocanul aripile mașinilor bușite.

Singurul zgomot al străzii. Cu excepția câtorva frânturi de muzici răspândite de Europanumberun, totul calm, suav, liniștit.

O ginesc pe servitorica vecinilor noștri. Suită pe un scaun, freacă geamurile ferestrelor de la primul etaj.

O cunosc de când i-am executat un solo de balalaică la jartiere, într-o zi când stăpânii ei se duseseră să-și mărite nepoata domiciliată în nordul Auvergnului.

Martine! o strig cu vocea mea de centaur.

Dă drumul pieii de căprioară, care planează în zbor lin până pe gazon.

Bună ziua! susură dulcea copilă.

Are fundulețul plinuț și rotund, mutrița rotundă, ochiul rotund și pistrui în jurul năsucului.

N-ai zărit-o pe maică-mea? mă informez, ca și cum ar fi vorba de ceva lipsit de importanță.

Da, răspunde fermecătoarea de geamlâcuri, a plecat într-o mașină cu doi domni… De cel mult o jumătate de oră.

Coboară, vreau să-ți spun două cuvinte…

Nu, înțelege greșit apelul subreta, am de lucru.

Fără îndoială-și închipuie că intenționez să-i cânt Sus, sus, sus, cel mai înalt țăruș din lume.

Își punctează refuzul cu o mimică expresivă, cu trimiteri proletare la patronii ei.

Toanta!

Apăs soneria și intru la vecini. O pereche de pensionari. El a fost crescător de porumbei călători în armata colonială, ea este originară din Colombes, pe scurt era scris în cartea destinului să se înțeleagă. Amândoi ursuzi, cresc în continuare porumbei, pentru că exista un columbar în curte, când s-au mutat aici, venind de la Columb-Béchar.

Mă întâmpină bătrâna, alertată de țârâitul soneriei. E o sfrijită vopsită în blond, tot atât de sfârșită ca dimineața unui revelion.

Dragă vecine, ciripește distinsa columbofilă, cărei ocazii datorăm onoarea acestei vizite?

Îi dedic surâsul meu Gibbs numărul 408/3, cel mai recunoscut de utilitate publică de către ministerul timpului liber. Urmare de la cauză la efect, vecinei i se dilată corsajul.

Aș dori, dacă-mi permiteți, să cer o informație femeii dumneavoastră de serviciu.

Se încruntă, gen mops. Își închipuise poate, că venisem s-o răpesc pe armăsarul meu alb. I s-o fi suit Ivanhoe la cap.

Lui Martine? se miră, profund reprobatoare.

Da, mama mea a ieșit cu niște prieteni. Martine a văzut-o din moment ce lucrează la etaj.

Și-i servesc in extremis (pentru că am făcut doi ani de latină la un tipograf specializat în cărți de rugăciuni), o gargară cum că, să vedeți, mama a plecat fără a-mi lăsa indicații precise cu privire la prietenii la care s-a dus.

Chestia prinde ca o exemă pe pielea unui cerșetor. Asigurată, D-na porumbel-(it) (it is the name of the mistress) mă introduce în sufrageria mobilată complet Henric II. Pe bufet o operă din ipsos de Paris veritabilă, care reprezintă o fetiță ținând un snop de grâu în brațe, în timp ce câinele îi latră în nas. Mă extaziez așteptând sosirea Martinei.

Slujnicuța roșește zărind-mă.

Domnșoară, mă adresez ceremonios preț de un deget (cine va stabili exact și când, importanța unui deget într-o ceremonie!). Domnișoară îmi puteți descrie persoanele cu care a plecat mama mea?

Erau doi bărbați.

Și cum arătau acești bărbați?

Erau în impermeabile deschise la culoare.

Descrieți-mi-i, vă rog…

Nu pot. Abia i-am întrezărit. Aveau pălării maro, nu le-am distins figurile…

Nu-i ziua mea băftoasă azi. Mama îi urma?

Era unul care-i dăduse brațul!

Mă străbate un tremur interior. Când te gândești că, în timpul acestei răpiri, eu îmi paradeam gâtul cu poșircă, la trei sute de metri de locul faptei!

Culmea culmilor! cum ar zice Mansard.

Le-ați văzut mașina?

Vag. Era neagră…

Ce marcă?

Poate un Peugeot 403… Dacă nu cumva un Versailles sau un D.S.

Atâta precizie mă face praf.

Este tot ce-mi puteți spune, draga mea copilă?

Da.

Atunci întoarce-te să faci geamurile! ordonă imperativ maica Porumbel, care nu-și plătește servantă pentru supravegherea mamei vecinilor polițiști.

Martine îmi înșurubează o promițătoare privire azurie și se cară. Mă grăbesc să-mi iau rămas bun de la vecină. Soțul ei are aerul fals-absent și mă tem să nu-i ridice tensiunea intimitatea mea cu nevastă-sa. Drept care refuz paharul de porto pișorcos pe care aceasta insistă să mi-l ofere.

Mă găsesc în fața reședinței mele, mai vițel la poarta nouă decât înainte de a o intervieva pe subretă. Doi bărbați în impermeabile deschise și cu pălării de fetru maroniu care folosesc o mașină neagră!

Rahat cu mac. Speram să obțin o pistă, dar îmi dau seama că frec țiparul, pe partea asta. Și dacă obțineam numărul mașinii nu era nicio scofală: certamente răpitorii circulau cu numere bidon.

Deocamdată contactul meu cu animalele în chestie e scurt-circuitat. Singurul punct posibil de întâlnire a drumurilor noastre rămâne, la urma urmei, cabina 14 a oficiului poștal Champs-Elysées. Sector în care, fără îndoială, împricinații sunt cu ochii cât cepele. O singură manevră greșită și-am zaharisit-o definitiv. Risc s-o pierd pe blânda mea Félicie. Idee insuportabilă! Am luat-o-n barbă în asemenea măsură că nici măcar nu-mi rămâne destulă putere să mă răcoresc prin cel mai scatologic din folclor.

Intru-n casă terminat. Iau telefonul și compun numărul Curcănimii Naționale. Cer centralistei să mi-l paseze pe Bérurier. Respectiva mă anunță că onorabilul meu coleg e pe liber azi, ceea ce mă surprinde. Închid dezumflat.

În cazurile grave (și niciodată n-am întâlnit unul mai important decât acesta) simt nevoia Grasului. Poate vă surprinde, știind că pachidermul este personajul preferat al luărilor mele la mișto. Florile au nevoie de îngrășăminte. Béru, cu tot respectul datorat, este bălegarul meu. Mă fertilizează. În cazul de față, cu cât gândesc mai mult, cu atât am nevoie de el, de logica sa greoaie cusută cu fir de sârmă ghimpată.

Cum trebuie să acționez rapid, încui poarta și sar în tărăboanța mea.

•

De la intrarea în imobilul care are privilegiul să găzduiască existența vegetativă a vrednicului Béru, trompele lui Eustache îmi sunt zgâriate de un cânt de beție, care coboară etajele de-a-ncălarelea pe rampa scării. Recunosc vocea de bas-nobil-galvanizat: e cea a subordonatului meu. Recunosc de asemeni și cântecul: Saltelarii, imnul preferat al Grasului. Este vorba de o baladă, relatând necazurile unui saltelar care fusese denumit Dărăcitorul lui Rabelais și care poseda o fată frumoasă ca ziua Z.

În loc să dărăcească saltelele, fătuca le folosea pentru exerciții în doi. Așa a cunoscut un sultan vestit, Homan Hericanul, care a vrut s-o ia în patul său. Fata saltelarului s-a crezut picată-n cer, dar a descoperit repede că picase în rahat. Se întoarse deci la Dărăcitorul lui Rabelais, încărcată cu un bebeluș rotofei și urlător și cerși iertarea saltelarului. Ceea ce acesta-i acordă. Ca prin minune, asupra ei pogorî Harul, după ce pogorâse sultanul; fata se puse pe dărăcit și-și învăță odrasla nelegitimă să dărăcească saltele găurite, toată casa dărăci în cor și faima ei crescu.

V-am făcut acest rezumat ca să vă dați seama de noblețea textului, înalta deschidere morală și prelungirile sale filosofice. De câte ori Grasu o ia pe ulei, rage asta. Și de fiecare dată când zbiară Saltelarii, plânge. Cum plânsul îi face sete, această virtuoasă cântare are funcțiile unui perpetuum mobile.

Escaladez cele două etaje care mă separă de bârlogul Majestății Sale și exersez pe butonul soneriei o apăsare laterală, al cărei rezultat este declanșarea unei țârâieli stridente. Cântecul moare pe buzele unse cu vin roșu ale Grasului. Percep oarecare înjurături. Apoi, balena sa vine să-mi deschidă.

E-nțolită la 8 ace (nu te poți exprima altfel despre o doamnă care cântărește o sută douăzeci de kilograme, deci dublul unei persoane normal constituită.)

E drapată într-o rochie de mătase groasă și, când îmi întinde laba, am tendința să îngenunchez pentru a săruta safirul pe care-l poartă la deget, într-atât seamănă cu un episcop ieșit nebărbierit din postul mare.

Ca să vezi, gângurește Bertha, ce sublimă surpriză! Ezact la țanc.

Și-mi explică, târându-mă în sufragerie, că dă o recepție intimă pentru sărbătorirea a douăzeci și cinci de ani de căsătorie.

E tot ce poate fi mai intim, recepția. Nu sunt convocați decât soțul legiuit și amantul ei, coaforul. Dacă este puțin numeroasă, recepția trebuie să fi fost bogată în calorii, Grasu-i mai violaceu decât rochia Doamnei.

Ei bine, behăie ea, dacă mă așteptam…

Și-mi strivește dreapta cu o frenezie de care vinurile de Rocher nu sunt străine.

Dac nu ierai în misie, te-aș fi chema, afirmă Bérurier; aș fi vru să-l am și pă Pinuche, da Bătrânu nu vru să-i dea permisie oată cu mine.

Coaforul miroase a briantină argentiniană. E radios. Această nuntă de argint îl bagă-n călduri. Cât sunt de fericiți, toți trei; ce frumos menaj formează: tipic francez, sudat, exemplar și tot restul. Tinerii căsătoriți ar trebui convocați să facă stagiu la Béru pentru a se iniția în bucuriile vieții conjugale. Ar învăța astfel să se organizeze și să evite zdruncinăturile de care suferă atâtea cămine.

Ai halit? se îngrijorează Béru.

Are ochii injectați de vin, nasul striat de vinișoare și fața ca muleta unui toreador.

Îmi dau seama că, efectiv, am stomacul la călcâie.

Nu.

Slavă Domnului! exclamă reverenda Bertha, totdeauna religioasă când e vorba de crăpelniță. Slavă Domnului, mi-au mai rămas niște rață cu portocale, friptură de miel, tocăniță de iepure, puțină quiche lorraine, sufleu de cozi dă langustă și un pic de mazăre.

Afirm că m-aș mulțumi cu astea și, în timp ce balena încălzește plita, mă apuc să-i povestesc Grasului cruda mea pățanie.

Se înduioșează, compătimește, asigură că Félicie este cea mai grozavă femeie din lume, își strivește o lacrimă groasă cât o insulă plutitoare, după care-și transformă cele cinci degete într-un pumn mușchiulos la a cărui vedere ar leșina însuși Camera și trântește această halcă de carne nedezosată pe masă.

O s-o găsim! decide.

Momentul este mișcător, fraților. Încărcat de grandoare! Jurământul celor trei frați Horatius, e căcărează de capră, prin comparație. Alfred, coaforul, începe să plângă. Grasu își dă pe spate fetrul de duminecă, de care nu se poate despărți la recepție și cu o voce grea, declară:

Vezi tu, San-Antonio, astea ie rizicurile meseriei. În jobu nosst cazi din cân în cân din Sicilia în Caraibe. Esențialuie, conchide el cu pertinență, să ai sănătate.

În petto, îl rog pe Dumnezeu ca Félicie să și-o păstreze pe a ei. Bérurier, care e la al patrule litru de roșu, continuă:

Dacă ți-aș zice că la nepotu-mio, fostu boxer, treaba nu prea merge? Nevastă-sa e la senat, în Alpi. I s-a făcut un pleo thorax. A începu prostește, dintr-o prindere dă plămâni și dup-aia…

Și strivește vreo duzină de lacrimi bine constituite în care s-ar îneca un congres întreg de crocodili.

Bertha face o diversiune fericită, mimând o grațioasă stewardesă a Air France-ului. Îmi aduce un platou destul de garnisit cât să sature populația a trei țări subdezvoltate.

Bag pe jgheab fără poftă, gândindu-mă la Félicie a mea, care se zbate în labele unor nemernici.

Vocea sa la telefon era fermă, netă. Aprigă femeie, Félicie. Nu genul spăimoasă. Sunt sigur că le-a impus prin calm și demnitate.

Ai proiecte? întreabă Grasu, vărsându-și al n-elea stacan de roșu.

Înclin capul.

La oficiul poștal de pe Champs trebuie început, Grasule. Cu toată grija cuvenită faptului că pezevenghii ăștia mă țin în colimator. Dacă mă văd fâlfâindu-mă pe acolo fără să depun planurile, se vor prinde că umblu cu rața vopsită.

Tocmai mușcam un copan de rață. Sfinte, rețetele tușichii Bertha! Căutați în volumul doișpe, capitolul paișpe!

Ce mitocosești pentru Oficiul Poștal, o capcană?

Imposibil. Javrele astea au dreptate: prea multă lume folosește telefoanele. Nu-i poți urmări pe toți câți vor intra în cabina 14…

Atcea?

Atuncea vom proceda altminteri. Biroul poștal se închide târziu, dar se închide. În noaptea asta vom pregăti un mic dispozitiv special în cabina 14…

Ce?

Beau o gură de vin.

Persoana care ne interesează va fi cea care va lua plicul ascuns în spatele telefonului. Voi depune deci un plic de sanchi. Voi cere însă laboratorului nostru să branșeze în cabină un semnalizator care să se declanșeze când cineva atinge plicul. O chestie gen lămpiță roșie care se luminează. Pricepi?

Bravo, e gândit regește, bâlbâie frizerul.

Tu, Béru, tu îți vei cumpăra o bluză gri și te vei așeza petete la un ghișeu al Oficiului. Când se aprinde lampa, urmărești tipul în chestie, înțeles?

Ai încredere, filatura ie darul meu din născare, bombăne Béru, aruncându-i coaforului priviri grele de subînțelesuri.


• CAPITOLUL IV •

Cum trec pragul Franch Chicken House Corporation, societate furios anonimă, cu capital indexat, dispensat de impozit celular, sunt strigat de caporalul Prinfață care, ajungându-mă prin spate, îmi bate respectuos umărul pe deasupra.

Mă bucur să vă văz domle comisar. Patronu vă pretinde sus și tare. S-a încercat un telefon la dumneavoastră dar n-a răspuns nimeni…

Îi mulțumesc lui Prinfață și-l evit pe lateral, plonjând în vechiul ascensor hidraulic care ridică zilnic încărcături de sticleți leneși către etajele unde plutesc miasme de tutun și caftinguri.

Debarcare la Bătrânul. Moaca lui mă înspăimântă: nu l-am văzut niciodată cu asemenea mutră, nici măcar în coșmare.

Este de un alb care dă ușor în verde cu, deasupra cheliei, reflexe ca de moar. Buzele sale, dintotdeauna subțiri ca găuricea unei cutii destinate colectării de fonduri pentru susținerea școlii laice, seamănă acum cu o lamă de bărbierit. Iar privirea sa degajă tot atâta căldură cât un sloi de gheață într-un vagon frigorific traversând Alaska.

Nu-i nevoie să fii ghicitor în stele pentru a înțelege că nodurile nervilor patronului au slăbit și se bălăngănesc.

Dă Doamne să nu mă bage Bătrânul într-o anchetă urgentă! Aș fi obligat, în acest caz, să-i trântesc demisia, ancheta mea personală primează.

Doreați să mă vedeți, patroane?

Îmi indică un fotoliu pivotant, ca și cum m-ar trimite pe scaunul electric. Îndrăznesc să hazardez în acesta un curuleț prudent. Remarc extrema nervozitate a degetelor sale. Face opturi, noduri, arabescuri.

Da, San-Antonio, voiam să te văd…

Ridică celebra-i mapă de birou din piele modelată cu ciocanul și culege un plic din hârtie de ambalaj. Îl recunosc, este cel care conține documentele aduse de mine de la Barcelona și atât de aprig disputate.

Poftim…

Ce e, patroane? mă smeresc eu (care mi-am început educația la un colegiu de iezuiți).

Privește!

Deschid plicul și scot din el un vraf de foi. Le examinez: sunt riguros albe. Torente de sânge îmi inundă brusc, fața.

Nu înțeleg, șefule, rag ca un elefant (Am cunoscut intim cu ani în urmă, un cornac).

Regretabil, explodează Directorul  și eu care contam pe dumneata să-mi explici…

Buimăceală de zile mari. În bulbul meu, a cărei eficacitate este totuși recunoscută, se intonează Mister și fasole bătută, versiune originală, sub-titrarea în papuașă.

Vreți să spuneți că plicul pe care vi l-au remis Mathias și Pinaud nu conținea decât aceste foi albe?

Exact.

Dar, dar… behăi eu, ceea ce se explică prin aceea că am mâncat friptura de miel.

Dar ce? tranșează Bătrânul, cu cuțitul de tăiat plicuri.

Sunt absolut sigur că am recuperat adevăratele planuri la Barcelona. Le-am luat de la agentul turc într-o cameră a hotelului Arycasa. Le-am verificat și nu văd cum… Erau în buzunarul interior al vestonului meu. Am luat până și precauțiunea de a mi le fixa în căptușeală cu ajutorul a două ace de siguranță și nu m-am dezbrăcat înainte de a ajunge acasă.

Acestea sunt, totuși, faptele! afirmă bossul.

Nu se încălzește defel. Privirile mele dezolate îl lasă mai rece decât Mont-Blancul iarna.

O liniște penibilă îmi apasă căpățâna.

Bătrânul o rupe fără niciun efort.

Prefer să te las să elucidezi acest mister, dragul meu. Insist asupra urgenței… trebii. Când mi-ai telefonat din Barcelona că misiunea a reușit, am avertizat imediat, bazându-mă pe cuvântul dumitale, pe Dl. Ministru de acest… Hm… așa zis succes!

Ah, vocea cheală! Folosește cuvinte care rănesc. Mă ridic.

Mi-este imposibil să-ți dau ordine mai precise și nici măcar sfaturi, San-Antonio. Tot ce pot să-ți spun e că-mi trebuie planurile în urgență maximă.

Ezită și catadicsește, totuși, să-mi întindă mâna. Îi presez cele cinci fără entuziasm. Are mâinile reci, ca cele ale unui șarpe, ar zice Ponson de Terrail{2}.

Amărâtul care iese din biroul său este mai plouat decât vitrina-reclamă a unui negustor de umbrele din Brest.

Renunțând, din grabă, la ascensor, cobor în viteză până în biroul meu.

•

Acolo îl descopăr pe onorabilul Pinuchet, în patru labe pe podea, foarte ocupat, îmi explică, că-și caută un nasture de la prohab. Această pierdere îl îndurerează cu atât mai mult cu cât nasturele era ultimul.

Dacă ies așa, se lamentează demnul personaj, voi fi linșat pentru atentat la pudoare…

Îl încurajez.

Pentru atentat la pudoare, este necesară o anumită sculă; în ceea ce te privește, ești scos din cauză. Nu cu amintiri îndepărtate poți scandaliza contemporanii.

Începe să se văicăre, dar sfântul Anton de Padova pe care-l invocase în afacere își face treaba și Pinaud dă cu nasul în nasture. Îl culege, nu fără legitimă devoțiune, și-l depune pe sugativa biroului meu. După care scotocește unul din sertare, cu speranța că va descoperi ceva de cusut.

Mathias? întreb

S-a dus să caute niște berici, vine imediat.

Ca într-o piesă bine regizată, Mathias intră cu două sticle de Kronenbourg.

Hei, domle comisar ați și venit?

Îi smulg zâmbetul de pe buze ca și cum ar fi fost un tifon nu prea curat lipit pe o bubuliță.

Ce isprăvi ați făcut plecând de la mine? latru la ambii colaboratori (îmi plac mult câinii, în special când sunt călcați pe coadă).

Roșcovanul, săracul, nu se poate înroși mai mult decât l-a făcut mă-sa.

Păi, am venit aici, nu-i adevărat Pinaud?

Daha! răspunde Pinaud, care a găsit cu ce să coasă nasturele și care și-a băgat acul în burtă.

Direct? tun eu, Jupiter modern și invers, adică inventatorul paratrăsnetului care concentrează fulgerele în loc să le împrăștie.

Natural că direct. Doar nu-ți închipui că ne-am dus la curve cu documentele alea la noi!

Și plecând de acasă v-ați suit în mașina voastră?

Da.

N-ați fost busculați de nimeni, n-ați vorbit cu nimeni?

Nimeni.

Ați venit direct aici?

Direct!

N-ați avut nici cel mai mic incident pe drum?

Nimic! N-am oprit decât la roșu, n-am coborât din furgonetă și nimeni nu s-a apropiat de mașina noastră; de ce?

Planurile nu-s în plic.

Ceeee!

Au scos la unison acest strigăt de indian sioux. Sunt credibili drăguții. Pinaud rămâne cu acul ridicat și prohabul deschis larg.

Pot să jur pe ce am mai sfânt… începe el.

Ce-o fi având cu cel mai sfânt, prețuita mea epavă? Ramolismentul sau dragostea pentru muscadet?

… că i-am remis plicul tău boss-ului, direct în mână. Nu-i adevărat Mathias?

Purul adevăr, domnule comisar. Dacă cineva a luat documentele, să mă iertați, asta putea să se întâmple numai când au fost în posesia dumneavoastră!

Treaba îmi pare evidentă până la infinit chiar și mie însumi.

În acest caz sunt în centrul unei complexe, surprinzătoare, aiuristice, dubioase, stranii, bizare, incredibile, buimăcitoare, nelămurite, halucinate, aventuri{3}.

Căci, urmăriți cu atenție raționamentul meu și țineți-vă bine: nu mi s-au putut fura documentele înainte de a le scoate din buzunar pentru a le pune în vasul de bronz, acasă.

Dacă javrele care au operat la mine ar fi luat blestematele astea de planuri, nu văd de ce ar mai fi răpit-o pe mama și m-ar șantaja cu pretenția de a le fi remise… E destul de evident pe toate părțile și mai ales în cele biconvexe, recunoașteți?

Cei doi cumetri îmi respectă cugetările. Mathias în poziție de drepți, Pinaud finisând coaserea nasturelui. Terminând această operație menajeră, ia foarfecele pentru hârtie ca să taie firul, greșește și taie sus-zisul nasture care cade din nou pe podea. Drept care Pinuchet renunță să asigure ermetismul nădragului său. Preferă să bea una din berile aduse de Mathias.

Eu mă simt, pe partea mea și în ceea ce mă privește personal, înghețat pe dinăuntru. Misiunea mea e un fiasco. Buna mea mamă a fost kidnapată și eu n-am nici cea mai mică idee de cum să recuperez nici pe una nici pe cealaltă.

Ce hotărăști? întreabă Pinaud.

Ce părere ai? implor eu descumpănit.

E crudă, fosila.

N-am sfaturi de dat. Tu ești generalul.

Trist privilegiu, cotcodăcesc, având o veche predilecție pentru găini cu mujdei.

Natural că Pinaud profită să plaseze un bob de filosofie.

Un general, zice, merge în urma soldaților când este victorios și înainte când este înfrânt. Acesta-i cel mai mare din privilegiile sale.

Clatin capul și-i spun lui Mathias să-mi găsească un electrician de înaltă calificare, sarcină de care numitul se achită cu o bunăvoință compătimitoare.


• CAPITOLUL V •

Credeți-mă sau cărăbăniți-vă să vă confecționați o supă Maggi de ceapă degerată, dar petrec o noapte excelentă. Oboseala, emoția, toate contribuie să mă expedieze în brațele lui Morfeu.

Sunătoarea mea, fixată la ora șapte, execută un solo de dring-dring. Pentru a fi sigur că mă trezesc, am pus-o pe o farfurie plină cu monede, ceea ce sporește vacarmul.

Ridic storurile, casc o gură vastă cât poarta de protocol a Salonului Auto și, cu un picior energic, îndepărtez partea superioară a cearșafului. Un soare amabil îmi inspectează odaia. În casă, calm olimpian. Chiar prea calm. De obicei percepeam foșnetul ușor pe care-l producea Félicie, existând. Unde-i pasul său alunecos, gesturile sale meticuloase, sforăitul râșniței de cafea, cântecul ceainicului fierbând la foc scăzut, într-un colț al bucătăriei?

Scumpa mea Félicie! Absența ta e pentru mine o rană acută, tulbure, indefinisabilă. Corpul meu te caută înaintea spiritului, reclamându-și rădăcinile.

Mă ridic, morocănos ca prima pagină a Figaro-ului și mă duc să-mi expediez un Ness vârtos. Apoi micul festival matinal: duș-ras-loțiune after-shave. Amușin disperat liniștea casei, mirosul ei groaznic de Félicie-nu-i-aici. Hotărât, mai bine-mi iau picioarele la spinare.

Intru la papetar și cumpăr un plic mare. Introduc în el o foaie de jurnal împăturită în patru, o cașetez cu ceară pentru a-i da un aspect oficial și mă năpăstuiesc până pe Champs.

Magnificul bulevard nu-i încă fluviu de mașini because ora matinală. Stropitori mătură strada; măturători o stropesc și auxiliarii poliției încep să-și fixeze cu elastic manșetele cămășilor pentru a putea foileta cu labe sigure carnetele de contravenții și amenzi. Viața cea de toate zilele!

Tocmai se deschide oficiul poștal. Un factor încă adormit golește cutia de scrisori. Funcționarii încep să-și frece fundurile pe scaune, la ghișeu. După ferestruica pe care scrie telefon, o damă drăguță umple cu fise stelaje de diferite calibre. Este flancată de o auxiliară pe care am putea-o numi curcă, din moment ce nouă, polițailor, ni se spune curcani. E vorba de o roșcovană care, în ciuda cocoașei evidente și a piciorului șchiop, ar putea fi tentantă dacă nu s-ar uita cu un ochi la slănină și altul la făină.

În fața acestei prețioase colaboratoare  semnalul luminos. Mă apropii de ghișeu și cer un jeton. Funcționara oficială mi-l acordă în schimbul unei subvenții modice de douăzeci și cinci de franci lipsiți de importanță.

Mă îndrept, firește, către cabina 14. Intru în ea și mă așez cu spatele la ușa de sticlă.

Sub partea spate jos a aparatului, lipită cu smoală, a fost ingenios plasat un minuscul cleștișor metalic, la care este branșat un fir electric foarte subțire. Ajustez fălcile cleștișorului pe plic și strecor plicul în spatele postamentului telefonului. După care, blochez firul sub policioară. Când va veni mesagerul nadei să ia plicul, îl va scoate din pensă fără să-și dea seama. Cele două laturi ale acesteia se vor uni, vor stabili contactul și lampa roșie se va aprinde în ghișeul telefonistelor.

În acest moment, auxiliara noastră va ști că ocupantul cabinei 14 este cel care ne interesează. Va apăsa pe un buton. Béru, la pândă în dosul ghișeului de recomandate, este pregătit să fileze tipul. Când va ieși din oficiul poștal, el însuși va fi urmărit de Pinaud și Mathias, ambuscați într-una din camionetele noastre pe care scrie fructe și legume, staționată pe o alee laterală.

Părăsesc cabina cât pot mai natural. Sunt gata să pariez imperiul roman contra o coadă de mătură uzată că kidnapingioții au ochii prin împrejurimi. Simt că mă împung priviri dușmănoase, dar mă abțin să scrutez de jur împrejur ca să nu stârnesc bănuieli.

După planul urzit de mine, cum zicea un urzitor care urzea urzeli și de la care am învățat multe, eu trebuie să mă duc, nu departe de acolo, pe strada Pierre-Charron, la un amic producător de filme. Camioneta ocupată de Pinuche și Mathias posedă radio-telefon. În clipa în care începe circul, unul din ei va suna la telefonul cunoștinței mele, fabricantul de spanacuri.

Mă anunț la soneria acestuia, la limita tahicardiei. Sunt primit cu brațele deschise de o centralistă nu mai blondă decât îi poate permite vopseaua Oreal unei brunete din născare.

Îmi zice că pot să-mi instalez bivuacul în biroul prietenului meu, acesta fiind la o starlet party.

Mă prăbușesc într-un fotoliu adânc ca un panseu de Paul Valery și aștept, în proximitatea bigofonului, bunăvoința acestuia.

Ca să mai amăgesc timpii morți, mă zgâiesc la afișele care tapisează pereții biroului. Să-nebunești câte capodopere a putut produce amicul meu. Nici nu mă mir că i s-a acordat Legiunea de Onoare cu plata la purtător. Apreciați și dumneavoastră, numai anul trecut notez:

Mikadoul se trece la abonați absenți. Film exotic cu celebra vedetă asiatică Nü Maffa Sasud.

Dacă n-o vrei o bag în sutană. Un documentar despre viața călugărilor din Chartreaux  ordinul Sf. Bruno.

Moartea parfumată a Mariei-Rosei. Premiul special al portarilor Palatului Festivalului de la Cannes.

În pregătire, serialul mult așteptat:

Zaza în autobuz.

Zizi în helicopter.

Zeze în taxi.

Și Zuzu pe vapor.

Cu mâinile încrucișate pe pântec, alunec într-o reverie grețoasă. I-am cerut centralistei să nu mă sune decât în cazul că mă caută personal cineva. Astfel pocinoagele sunt excluse. Când va suna, va fi fatalmente Mathias.

Trece un sfert de ceas. Răsfoiesc această biblie edificatoare care este Anuarul Cinematografic. Frumoasă distribuție, copii. Câte mutre răsuitate poți descoperi în sumar, e de necrezut. Toți, toate, arată superb în poze îndelung și artistic scremute. Unii gândesc profund, învăluiți în fumul țigărilor. Alții, cavaleri ai tenebrelor, ceea ce se obține prin jocuri de lumini și umbre. Câteva în costume de baie. Altele, cel mult în sutien. Alții în costume de epocă. Chiar și câțiva care par inteligenți. Mulți cu ifose nobiliare. În picioare. Culcați. Ghemuiți. Zâmbitori. Șomeri. Vedete. Cu spadă sau fără, cu haz sau fără, fermecători sau invers.

O minune, cinemaul: te duce lin către visare, și iată, aici, titanii peliculei. În ordine alfabetică, sunt prudent etichetați, catalogați, repertoriați, cu principalele opere și adresele impresarilor care halesc, temerarii, nouăzeci la sută din veniturile marii familii a celor care-și pun mutrele la murat în emulsii. Tarzanii tinerelor fete encefalice, misterioșii care-și schimonosesc gurile ca unul care se rade cu satârul, rotunjimi muierești, care nu amuză decât pe gagiul care le observă prin oglinda dulapului; bătrânei frumoși, nici așa frumoși și nici așa bătrâni, din păcate; încornorații, cei cu burdihan mare și chelii, fericiți că țiitoarele lor folosesc Ariel… trădătorii, care au ochi vicleni și cruzi până-n ceafă… toți actorii marii comedii umane.

Prins de trecerea în revistă îmi dezacutizez îngrijorarea. Dar zbârnâitul strident al telefonului repune drama pe tapet.

Închid cu iuțeala fulgerului albumul producătorului de spanac și zic Alo! Centralista provizoriu blondă mă informează că sunt căutat pe linia a doua. Apăs butonul marcat doi, ceea ce mă pune instantaneu în comunicație cu Mathias.

Pare înfrigurat.

Patroane, zice, uitând de eternul domnule comisar.

Ce-i?

E pe bune. A picat un tip în undiță.

A luat-o băieți! A luat-o. Poate încep să se limpezească apele.

Povestește! mugesc, fiind crescut cu lapte de vacă.

Un tip mic, brunet, genul dubios. Pulovăr negru, costum albastru, pălărie de fetru mare…

Ce face?

Coboară Champs-Elysées. Béru îl urmărește. Pinaud e pe urmele lui Béru. Eu îi filez pe toți trei cu droșca mea, la mare distanță și de pe aleea laterală. Mie teamă că gagimanul are pregătită o mașină cu motorul super-gonflat și Grasu riscă să rămână cu buza umflată: curat balet!

Bravo.

Rămâneți unde sunteți?

Nu, voi încerca să mă apropii de voi pe șestache. Pentru cazul că nu vă găsesc, sună din când în când la birou și transmite poziția, clar?

Clar.

Mă catapultez ca un apucat în afara acestei viziuni unde se elaborează atâtea rahaturi delicate care au făcut și fac parte din prestigiul Franței. Centralista provizoriu blondă aspiră la o șuetă cu concluzii crăcite, dar goana mea indică pe șleau că n-am chef să discut despre suspensorul atomic cu furcă telescopică.

Din fericire, tomobilul meu, parcat chiar în fața ușii imobilului, este orientat în direcția potrivită. Demarez fulger și trec un stop pe roșu, ceea ce declanșează un agent de circulație. Demnul reprezentant al legii se simte obligat să dea un recital cu gulgută, care se pierde în hărmălaia circulației.

Iată-mă pe Champs. Mă înfig în șuvoaiele de mașini cu o viteză ușor superioară celei a sunetului. Ajung la Rond-Point fără să fi văzut camioneta fructe și legume.

La acest punct de intersecție, ezit. S-o iau la stânga? La dreapta? Sau drept înainte, către Concorde?

Complet buimac, San-Antonio! Comisar pentru vardiștii unui târg de bovine, doamnele mele. Ramolit precoce! Bun pentru rupt bilete la intrarea unei parcări…

Geaba-mi bat capul, nu văd nimic. Pariez un caz de forță majoră contra unui minor major, că omul cu plicul a sărit în cine știe ce Bozon-Berduraz decapotabil și a aruncat praf de ușcheală în nasurile colaboratorilor mei.

Dezumflat, mă duc la Marele Coteț să aștept noutăți de la Mathias. Urc direct la mine în birou și, cu țurloaiele pe masă, aștept iarăși și iarăși evenimentele. N-am obiceiul să mă cantonez în treburi pasive și asta îmi face crețuri pe moral.

Noroc cu bravul de Mathias, curcan uns cu toate alifiile. Mă sună exact în clipa în care am terminat de ros unghia degetului mare și mă pregătesc s-o degust pe cea de la index.

Domnule comisar?

Ascult.

A luat o mașină și se-îndreaptă către poarta Italiei.

Numărul hârbului?

2438 FA 75. E un 403 negru, roți cu spițe.

Și Béru?

Baftă chioară, a găsit un taxi, îl urmărește. Pinaud de asemenea, cu o mică întârziere, a reușit să se încoloneze și-l urmăm în șir indian. Nu mă pot abține să zâmbesc. Chiar și văd imaginea. 403-ul urmat de taxi, urmat de camionetă, urmată de alt taxi.

O.K.! Aștept. Sună-mă în cinci minute să-mi comunici poziția.

Apăs furca pentru a întrerupe comunicația dar nu las receptorul din mână.

Dați-mi vă rog serviciul de înregistrare numere de circulație, dar iute că zbârnâie!

Mi se dă satisfacție într-un timp record.

Îi silabisesc interlocutorului numărul plăcii mineralogice a faimosului 403 și-i spun tipului să bage cărbuni. Vreau imediat numele și adresa proprietarului acestui vehicul.

Funcționarul zice banco și-mi cere să aștept.

În timp ce respectivul scotocește prin fișiere, eu atac arătătorul, adică ronțăi unghia acestui deget de primă importanță, care joacă în viața de toate zilele un rol atât de preponderent.

Alo!

Sunt aici.

Nu pricep nimic, domle comisar. Numărul în chestiune este afectat unui Renault 2 cai și nu unei 403.

Ăsta mi-e norocul! Am dat de un tip care și-a spânzurat un număr-aiurea pentru a trage-n piept populația.

Cu toate astea, înciudat, insist.

Ești sigur?

Tot ce poate fi mai sigur. Acest 2 cai aparține unui măcelar din strada Charonne, un oarecare Prébois… Victor Prébois.

Bun, mersi…

Dacă aș avea pălăria la mine, mi-aș mânca-o fără zahăr, deziluzionat până la cotor.

Cobor la centrală să aștept următorul telefon al lui Mathias. Cei doi funcționari care vegetează aici, într-un univers de fișe și semnale luminoase, pufăie țigările ca două locomotive. Nu se vede nimic, te poți orienta numai după auz.

Cum intru în colivie, unul dintre ei, agentul Nuiobaftă îmi face cu ochiul, ceea ce nu-i dificil când ai sub pleoapă tot atâta fum cât poate produce o uzină intens poluantă.

Pentru dumneavoastră!

Întinde telefonul.

Mathias?

Da Patroane. Se îmbârligă. Am ajuns pe șoseaua către Fontainbleau și se îndreaptă către răscrucea de la Belle-Epine.

Se duce poate la Orly? sugerez.

Așa cred. Ce fac dacă ia avionul?

Umfli individul!

Scot un imens oftat de disperare. Dacă suntem obligați să înhățăm japița cu plicul și ăsta nu ciripește subito, s-a zis cu Félicie. Un raționament care-mi întoarce mațele pe dos.

Înțeles, mai sun în cinci minute.

Îi înapoiez lui Nuiobaftă ebonita și-mi aduc aportul la norul de fum cu două gitane una după alta.

Telefoniștii comentează ultimul meci de fotbal, încearcă să mă antreneze în conversație, dar le opun o moacă mai ermetică decât un submarin. Se lasă păgubași. Îmi spun că poate aș face mai bine să aștept acasă eventualul apel al tipilor care au răpit-o pe Félicie: daca-ar avea chef să-mi vorbească, n-ar ști unde să mă găsească. Și totuși, nu mă văd făcând plantonul lângă telefon într-o casă fără suflet.

Încă o mimică a agentului-telefonistă, care-mi repetă:

Pentru dumneavoastră!

Nu s-a oprit la Orly, patroane, anunță Mathias, aproape triumfător.

Noutatea mă reconfortează. Fără doar și poate tipul se duce către o ascunzătoare din periferia de sud.

O.K.! Și colaboratorii?

Tot în caravană, chiar mi-e teamă că bate la ochi, pe șosea. Două taxiuri, vă dați seama.

Și mie mi-e teamă. Continuă urmărirea, vă ajung cu altă hărăbaie radio-echipată. Te sun.

Am înțeles!

Dați-mi garajul! ordon centralistei.

Șeful limuzinelor îmi spune că, dintre toate mașinile sale cu radio, cea mai rapidă este un Citroën 15 cu motor gonflat. Îi cer să mi-o trimeată cu un șofer de elită. Patru minute, zece secunde și trei zecimi mai târziu, am pornit-o.


• CAPITOLUL VI •

Cât privește un as al volanului, acesta e de treflă. Abia am atins bulevardele exterioare că acul vizometrului s-a și suit la 140, unde înțepenește. Am mai întâlnit virtuoși ai volanului, eu însumi aparțin acestei specii; dar ca Bravissimo nu credeam că există. Fost pilot de încercare la Shaghetti-Bolognès, disputase numeroase competiții înainte să intre în curcănime. El a câștigat circuitul de patruzeci și opt de ore la Varenne-Saint-Hilaire; tot el a ieșit al doilea la Sutadecenți (după Sinusite și pe o Alfa Numerotată) și ar fi cucerit Marele Premiu de la Tassin-la-Demi-Lune, dacă percolatorul său cu tambur nu i-ar fi intrat în cutia de viteze, cincizeci de centimetri înaintea liniei de sosire. A încercat, se pare, să-și împingă manual vehiculul, dar a fost imposibil: zăpăcit de emoție uitase să dea drumul frânei de mână. Scurt, un superman.

Semne particulare, conduce c-o singură mână. Cealaltă și-o rezervă curățării urechilor cu ajutorul unei șurubelnițe care-i servește și la reglarea avansului aprinderii.

La meserie!

Depășim Piața Italiei. O cotim către Fontainbleau. Traversăm periferia. Trecem de Belle-Epine, Orly și toate sărăciile de localități care se-ntind până la Corbeil.

Intru în comunicație cu Mathias.

Cum stăm, fiule?

Tocmai am trecut intersecția din pădure, acum suntem pe Naționala 5. Vă semnalez că Pinaud nu se mai vede…

Mersi.

Cursa mortală continuă nebunește. Bravissimo își asumă riscuri enorme. Dublează în vârfuri de pantă, i se fâlfâie la limitările de viteză și trece pe roșu ca daltoniștii. Evident, inevitabilul se petrece. Ne pomenim rapid cu doi motarzi în fund. Îl sfătuiesc pe Bravissimo să oprească. Husarii morții nu-s de fel amabili.

Ești nebun sau ce! zbiară ambii întru-un sincron perfect…

Le arăt legitimația și-i sfătuiesc s-o lase moale. Salută militărește și se pregătește să-și continue activitățile de patrulare, când îmi vine o idee.

La circa treizeci de kilometri înaintea noastră, le spun, rulează o 403 neagră, înmatriculată 2438 FA 75. Preveniți-i pe colegii dumneavoastră care pescuiesc pe N 5 să oprească această mașină, dar sub un pretext plauzibil! Mă înțelegeți? Să examineze tacticos permisul de conducere, talonul de circulație… Dacă acestea sunt în regulă, să se mulțumească să dreseze un proces-verbal. Abilitate și politețe cât cuprinde. După ce vor fi făcut treaba, să mă aștepte pe marginea șoselei.

Perfect, domnule comisar.

Apas-o pe coadă, ordon lui Bravissimo.

Peste câteva momente, la intrarea în pădure, zăresc un taxi care vine din sens invers. Îi cer asului meu să oprească și mă plantez în mijlocul drumului. E chiar droașca lui Pinuche: o Ariane neagră, condusă de un rus, chipurile, alb, dar care, în realitate, e cenușiu pătat ca mâinile unui vânzător de ziare.

Marele Duce e-n toți dracii, dacă-mi pot permite să zic asta. Îl înjură pe Pinuche care l-a antrenat într-o cavalcadă idioată. Încearcă să-mi explice, după ce mi-a văzut legitimația, că tocmai ieșea din tură când l-a luat pe amicul meu, că aparține garajului de la Poarta Champerret și n-are ce căuta la Fontainbleau. Și, adaugă el, are oroare de polițai, ceea ce-i dreptul său democratic, ba chiar îi disprețuiește, ceea ce este obligația sa cetățenească.

Îl las să-și verse focul. Trag valoroasa fosilă după mașina lui Bravissimo.

Te-ntorci?

N-am încotro, Popovul a căpiat. Îl așteaptă nevastă-sa cu plăcintă caldă.

Uite cheile mele de-acasă. Te duci și aștepți acolo. Răspunde tuturor telefoanelor. Dacă cineva ține neapărat să vorbească cu mine, declară că ai un mijloc de a mă contacta, înțeles?

Și-n afară de asta?

În afară de asta am Sancerre la pivniță dar ia-o ușurel, salut!

Hei, Hei! interjectează Pinuchet…

Ce mai e?

Vrei să-i spun ceva maică-tii?

Asta-mi face efectul unui șut mai jos de pântec.

N-ai s-o vezi: e plecată în voiaj.

Păcat, suspină Anticul, draga de ea gătește atât de bine!

Drumurile noastre se despart. Șoferul lui Pinuche, care vede roșu, povestește chestii sângeroase în rusă albă. Încerc să-l îmbunez c-un zâmbet dar demarează călcându-mă pe bombeu. Mă întorc la propriul meu vehicul. Cavalcada fantastică, episodul doi! Bravissimo nu-și mai curăță urechile, ci dinții, folosind aceeași șurubelniță cu utilizări multiple. Ca să-mi înșel nerăbdarea, compun pe radio-telefon numărul lui Mathias.

Tocmai era să vă sun, îmi spune acesta, închipuiți-vă că omul nostru a fost oprit de niște motarzi.

Da, sunt la curent.

Foarte bine, nu prea știam ce să fac… Bérurier idem. Văd taxiul său îndepărtându-se la vreo două sute de metri de mine…

Fugi și ajunge-l. Să dea liber bolidului său și ia-l la bordul tău. Apoi continuați să rulați, polițiștii vor da drumul păsăroiului nostru și nu-i bine să aveți aerul că-l așteptați.

Bine patroane!

Mai parcurgem vreo zece kilometri și văd doi motarzi imobilizați în afara carosabilului, în așteptarea cuiva.

Acel cineva este un tip absolut formidabil: subsemnatul.

Oprim în dreptul lor. Am deja legitimația la vedere, dar e inutilă. Cei doi salută, două labe păroase lipite de două căști.

L-ați oprit pe individul meu? mă informez.

Cum ați binevoit să ordonați, domnule comisar.

Sub ce pretext?

Ușor tras de păr, la drept vorbind, glumește unul din ei (cel care are o aluniță pe fesa stângă). Am decretat că avea suta la oră pe o porțiune cu viteza limitată la optzeci.

Actele sale erau în regulă?

Absolut. Talonul corespunde cu numărul mașinii.

Organizat, tipul! Are taloane în alb pe care le completează după fantezia sa, după câte s-ar zice.

Numele persoanei?

Celălalt motard (care are o unghie ruptă la degetul mare de la picior) își scoate carnetul.

Rupe o foaie și mi-o întinde.

Citesc:

Pilois Albert. Născut în Lapaliase (Allier) la 24.06.23. Domiciliat pe bulevardul Clichy 15 Paris.

Semnalmentele sale! insist.

Cei doi polițiști se pregătesc să răspundă simultan dar, cel mai vârstnic (care are o medalie Noitre-Dame-de-Loudes cusută pe tricoul Rasurel) se impune.

În jur de patruzeci și doi de ani, talie mijlocie, chiar foarte mijlocie. Fața palidă, părul brun, ochii căprui. Buzele subțiri. Cicatrice în formă de y la bărbie. Are o cămașă neagră. Un costum…

Mulțumesc, tranșez scurt. (Întotdeauna am știut să folosesc satârul).

Re-re-pornim.

Bravissimo s-a hotărât să folosească mâna liberă la îndesat, pe jghiabul personal, chewing-gum. Morfolește cu sârguință prospăturile vulcanizate de Dunlop.

Frumosul dumneavoastră San-Antonio telefonează la Paris, pentru a comunica informațiile culese despre urmărit, cerând totodată să se procedeze la o anchetă urgentă asupra sus-numitului.

Încrucișăm un al doilea taxi! Ca-ntr-un banc tâmpit! Dacă cu un asemenea cortegiu individual Pilois nu s-a prins de nimic, înseamnă că cineva i-a înfundat orbitele cu tocană de melci. Mă întreb încotro și de ce mai gonește dobitocul în situația dată.

O fulgerătoare mâncărime de meninge se operează în bomboniera mea cu idei. Vouă nu vi se pare ciudat, vouă ăstora, că gagiul a subtilizat plicul din cabina telefonică și s-a lansat pe drumul mare fără să se fi asigurat de conținut? Mie da.

De câtva timp ne-am luat rămas bun de la Fontainbleau (de altminteri nu este acesta locul despărțirilor?){4} și ne îndreptăm în direcția Sens  care, după cum spunea cu atâta spirit Sacha Guitry  este unic. Depășim Sens. Din când în când îl sun pe Mathias, care continuă să meargă în față. A fost depășit de 403 și declară că totul e în ordine. Sunt bucuros s-o aud.

Acum ne tapăm Naționala 6.

Joigny. Auxerre. Avallon.

Semnalul de apel al postului meu țârâie.

Alo!

Patroane, zice Mathias, s-a oprit la un self-service înainte de Saulieu, ce facem?

Îl așteptăm puțintel mai încolo…

Da, dar numaidecât după, e o bifurcare și nu putem prevedea în ce direcție o apucă. Se va duce spre sud sau către Dijon?

Bine gândit, stai să reflectez…

Pot să-mi permit să vă semnalez că Bérurier crapă de foame?

N-are decât să-și rumege ideile.

Mathias traduce. Béru îi smulge telefonul și-mi sparge timpanele cu acutele sale.

Ești capiu, nu-ți dai seama că m-am sculat în zori și n-am băgat nimic la ghiozdan? Dacă tipu tău s-a oprit să halească, înseamnă că se echipează dă drum lung.

Ceea ce-i senzațional cu Grasu, e că raționamentele lui sunt pline ochi de bun-simț. Remarca sa este dintre cele mai pertinente… Da: Pilois mai are mult de mers.

La urma urmei, mă învoiesc, duceți-vă să hăpăiți. Dar nu banchet de mare spectacol. Ceva frugal! Nu uita că trebuie să pierzi șaizeci de kilograme ca să devii bărbat decent.

Întrerup legătura înaintea torentului de înjurături care ar trebui să urmeze.

Îl sfătuiesc pe Bravissimo să încetinească, având în vedere că avem tot timpul. Ajungem la un han într-o alură cvasi turistică.

Parchează-ți tancul cât poți mai discret, îi indic (pentru că am cunoscut multe indicatoare).

Bravissimo execută.

Acum du-te la bar și îndoapă-te cu sandwiciuri. Supraveghează-l pe omul nostru, ai reținut, sper, semnalmentele sale, de la moto-sticleți.

Nicio problemă, patroane.

Dacă amorsează vreo mișcare către ieșire, aranjează-te s-o ștergi înainte, eu mă duc s-arunc un ochi în droșca lui… Când te întorci, adu-mi și mie ceva păpică și o bere rece, da?

Intră în restaurant.

Părăsesc tărtăreața și schițez câteva mișcări de gimnastică, cât să-mi dezmorțesc încheieturile.

Apoi, cu prudența vicleană a unei piei roșii, mă apropii de 403.

Amicul a omis să încuie portiera.

Inspectez portbagajul, chestie rezolvată rapid: nu conține decât roata de rezervă și un cric. E rândul torpedoului. Inventariez: o lanternă, o hartă rutieră a Franței, un creion, o bujie Marchal și un pachet de țigări americane pe jumătate gol.

Slabe indiciile, ca să nu zic riguros inexistente.

Pentru orice eventualitate, trag o ocheadă și pe sub banchete. Găsesc un ac de păr. Unul mare. Doar Félicie mai folosește asemenea aparatură.

Înseamnă, deci, că a fost răpită cu această mașină.

Probabil individul Pilois a participat la operație. Încleștez pumnii. Mă arde cheful să intru în restaurant, să-l iau de guler, să-l duc în pădurea vecină și să-i aplic un chestionar subliniat cu pumni și șuturi. Poate ar fi un câștig de timp… Dar există și riscul să compromit totul. Am întâlnit, în porcăria mea de carieră, duri care se încăpățânează să nu priceapă întrebările cele mai clar expuse.

Decepționat, amărât, mă întorc la mașina noastră și sun Parisul să aflu dacă sunt noutăți în ce-l privește pe Pilois. După cum era de așteptat, atât adresa cât și identitatea sunt la fel de false ca și numărul mașinii. Cer serviciului să sune la mine pentru a-l întreba pe taica Pinaud dacă a primit vreun mesaj. Las să se scurgă patru minute și rechem centrala. Zero. Pinaud ajunsese în colivia mea, dar nu are nimic de raportat.

Mi-e sufletul ca un balon captiv și tot atâta de ancorat. Ce hotărăști, San-Antonio? Ai la dispoziție o organizație polițienească formidabilă. Poți ordona, decide! Numai că rămâi în pom pentru că, de rândul acesta, această afacere e un caz personal. Ți-au umflat-o pe bătrâna ta, San-Antonio. Te credeai deștept și invincibil. Te dădeai mai dur decât durii din benzile desenate, în realitate ești la fel de pârlit ca majoritatea absolută a contemporanilor tăi. Te-au tras și te trag pe sfoară, bucățică cu bucățică. Trezește-te odată! Încearcă să pricepi. Căci este ceva de priceput, ceva care, până acum, ți-a scăpat tocmai pentru că ești blocat exclusiv pe Félicie a ta. Realizezi și tu, ce naiba, că treaba nu se-nvârte rotund, șchioapătă și fâsâie.

Cu prețul schingiuirii glandelor superioare, încep să întrevăd vagi raze de lumină. Oh, abia, abia vizibile, ca cele strecurate, dimineața, prin storurile lăsate.

În fine, bruma care-mi stânjenea judecățile începe să se evaporeze.

Bravissimo iese din stabiliment, cu sandwiciurile în stânga și berea în dreapta.

Ce face? mă informez.

Lenevește. Tocmai și-a comandat o țigară groasă cât pulpa mea. Dolce vita…

Mathias și Béru părăsesc service-ul câteva clipe mai târziu. Urcă în camionetă. Imediat îl sun pe roșcovan.

Se pregătește de plecare, omul nostru?

Da, a cerut nota de plată.

O.K.! A folosit cumva telefonul?

Nu.

Îl văd ieșind pe falsul Pilois. Masa i-a mai colorat mutra cenușie. Pare un caftangiu afurisit, ceva mai rău și mai lipicios decât o tuse măgărească. Pariez pe un petec de hârtie igienică folosită contra pătratului ipotenuzei, că nu-i vorba de un meseriaș al spionajului ci de un găinar de duzină, racolat din lumea interlopă de către mahării care-mi fac mizerii, pentru a juca un rol foarte precis.

Acest rol este cel de nadă.

Pilois nu-i decât o musculiță în acul unei undițe. Abia acum pricep. CEILALȚI știu că plicul e gol. Știu că le-am întins o capcană.

Au lansat un figurant pe drumurile Franței și Navarrei în scopul unic de a mă branșa pe o pistă falsă.

Pentru a mă cărăbăni departe de Paris!


• CAPITOLUL VII •

Caravana se reconstituie. Pilois țâșnește primul, după o strălucită manevră de degajare din parking, urmat de onor Bravissimo și subsemnatul. Mathias, camioneta Fructe și legume cu un Béru ghiftuit, în fine, la bord, încheie marșul pe post de mașină de salubrizare. Cortegiul nostru se animă întrucâtva ca cel care escortează o cursă ciclistă. Te aștepți să-l vezi pe Grasu coborând în voltijă din șaretă, pentru a vinde unei mulțimi în delir nuga falsă de Montélimar și distribuind, ca primă, lista concurenților și maiouri cu postere pe piept și numere de ordine pe cur.

Pilois pare înviorat, după masă. Dezvoltă viteze superioare. Lasă baltă Naționala 6 și se înscrie pe drumul spre Dijon. O fi având întâlnire cu canonicul Kir, acest demn ales al votului universal care, în dubla-i calitate de primar și prelat, a celebrat, printre alte mariaje, și cel al drojdiei de coacăze cu vinul alb?

Parol boss, încearcă să converseze Bravissimo, ce poate băga pe jghiab Bérurier ăsta al dumneavoastră e nebunie curată. Mă apucase amețeala numai după trei minute în apropierea lui. Nu mai zic că a încremenit toată crâșma când a comandat o a treia friptură cu garnitură de cartofi prăjiți!

Mă abțin să răspund, având alte necazuri la ordinea zilei. Bravul Bravissimo continuă:

Ar trebui să facem un număr de circ. L-am văzut dând pe gât, gâlgâind dintr-o suflare, două sticle de Beaune. Trebuie să aibă un ficat în care, dac-aș fi microb, n-aș vrea să-mi petrec vacanțele.

Cum rămân tăcut cu încăpățânare, se îngrijorează:

Rateuri de carburație, domnule comisar?

Mai aștept patru secunde. Ultimul răgaz pe care mi-l acord pentru valsul Ezitarea. Apoi, nemaiascultând de impulsuri, ca de fiecare dată când rațiunea declară forfait, decid.

Declanșăm abordajul.

Al tipului?

Da.

O.K.! declară filosofic Bravissimo, care a văzut multe la viața lui, unele chiar mai nasoale.

Scoate un trabuc din buzunar, îl aprinde c-o singură mână și chestionează, scoțând nori de fum pe nări:

Într-un loc mai discret?

Da, te las pe tine să-l alegi, ai deplină libertate de manevră.

Îl sun pe Mathias care ne urmează la două sute de metri și-l pun la curent cu hotărârea mea. Răspunde Banco. Îl apasă și pe el inacțiunea, e grăbit și el să facă ceva mai direct, activ, concret.

Abia tai comunicația, că mă sună el.

Domle comisar. Béru ar vrea să vă spună ceva.

Vocea Grasului reproduce corect zgomotele caracteristice ale urmărilor unui purgativ care-și execută destinul.

Ej bolând ori ce? râgâie.

Adică?

Știi bine cam despre ce-i vorba-n tărășenia asta, nu? Io pă cân haleam, și-am ocservat gagimanu, nu-i genu ciripici. Geaba o să-i aprinzi poalili dă la cămașă, n-o să-ți povestească romanța vieții lui.

Gura, Jegosule, răspund simplu.

Închid măgăoaia și scot pistolul. Cu o scurtă mișcare familiară a degetului mare, eliberez piedica de siguranță. Nu se știe niciodată. Dacă Pilois vrea să ne jucăm de-a bătălia de la Verdun?

Totuși mă obsedează protestele lui Bérurier. Adevărat, dacă ratăm lovitura, viața Féliciei mai ține doar de-un fir de păr. Pe de altă parte, bruscând treburile, nu-i asigur salvarea? Cine poate să știe?

Drumul șerpuiește acum printr-o pădure umbroasă. Ne încrucișăm c-o rablă de camion astmatic, după care Naționala devine liberă ca sala mare a Comediei Franceze când se programează Fedra.

Pot? întrebă Bravissimo.

Poți, consimt.

Trece într-a cincea, apasă pe ciupercă, Renault-ul începe să înghită doze excedentare de kilometri/oră și distanța care ne separă de 403 se topește ca margarina în autoclavă.

Ajungem rapid aproape de nivelul lui Pilois. Bravissimo îl presează, ușurel, către taluz, ca să-l oblige să oprească; dar exact în clipa asta se manifestă un semnal de apel la postul meu. Deschid. E de la birou.

A sunat Pinaud, domnule comisar…

Dublează-l și dă-i bătaie! strig lui Bravissimo.

Nu pricepe dar se supune, nici nu-i ceream mai mult. Un fir de păr mai la dreapta, l-am fi blocat pe Pilois. Mașina noastră se distanțează și-l văd în retrovizor pe dur strigând după noi măscări, convins că driverul meu conduce ca un puțoi.

În petto admir virtuozitatea lui Bravissimo. Ah! nu-i cârpuță pentru muci! Nu-i din familia besensacilor care cheamă cei mai docți anusologi ai spitalelor pariziene ca să li se ia temperatura…

Ce s-a întâmplat, domle comisar?

Continuă, las-o baltă cu individul.

Ridic receptorul la clăpăuge, pentru că, dublându-l pe Pilois, îl lăsasem uitat pe genunchi.

Vocea sticletului de serviciu e numai mugete. Haios, o vacă la telefon, nu sunteți de aceeași părere?

Da, sunt pe fir, ei, despre ce-i vorba?

Pinaud a primit un telefon de la o femeie care vă cerea pe dumneavoastră.

Ce dorea?

Zicea că să vă spună că dacă continuați să omiteți să-i depuneți plicul, ea și amicii ei nu-și vor uita promisiunea. Înțelegeți ceva domle comi…

Înțeleg un singur lucru, unul singur, că nu înțeleg nimic. Dar absolut nimic. În scăfârlia mea  zero și infinitul  deșertul Gobi, calota-polară, liniștea mării, noapte neagră, șampanie răsuflată, pacea adâncurilor, opera lui Georges Lacomte, Esplanada Invalizilor și sensibilitatea britanicilor, reunite.

Iată-i pe răpitorii Féliciei acuzându-mă de a nu fi depus plicul! Pricepeți? Nu protestează că acesta conține paginile 7 și 8 din France-Soir nu! Nu denunță vicleșugul sau că le-aș fi întins o cursă… Ei pretind pur și simplu, că n-am depus plicul.

Încă un mister de arhivat în sertarul meu cu complexe, fraților.

Nu găsiți că-i cam mult pentru un singur om? Eu da.

Deci, domle co…

Centralistul. Își trage nasul. Încă unul care-și riscă viața pentru că n-a auzit de aspirină.

Atunci nimic. Spune-i lui Pinaud că dacă mai are noutăți să te cheme și tu mi le transmiți instantaneu.

Bravissimo scoate un suspin care-i aburește parbrizul.

Continuăm drept înainte sau ne lăsăm depășiți de tip?

La următoarea stație de benzină, tragem pe dreapta și frecăm țiparul până ne dublează.

Își permite un zâmbet mefistofelic:

Am impresia că în materie de dublat se pricepe, tipul!

Înghit comentariul fără să crâcnesc. Se confirmă adevărul că forța unei armate este moralul. Judecați și voi: suntem patru vlăjgani deștepți și hotărâți, avem în spatele nostru toată poliția franțuzească și ne lăsăm manevrați de un borfaș de mahala care se deplasează într-o mașină cu număr fals, sub o identitate falsă.

O benzinărie se profilează la orizont, albă ca un minaret. Bravissimo se oprește la ea și-i cere muezinului să ne facă plinul.

În timp ce pompistul pompează petrol rafinat (în latinește petra, piatra oleum, ulei) individul Pilois ne depășește.

Are o viteză destul de mare. Aștept să-i văd în coadă camioneta lui Mathias, dar-du-te-și-aia-n-fund-la-greci, cum se spune pe malurile Bosfor-ului, compania Béru și Partenerii nu-și arată vârful ornamentației.

Bravissimo se încruntă.

Grăbește-te! mă rățoiesc la transvazatorul de carburant.

De ce, arde? obiectează acesta, fost probabil, într-o viață anterioară, pompier.

S-ar putea să se întâmple ș-asta, profetizează șoferul meu.

Achit siropul ș-o ușchim. Prima mea grijă e să-l sun pe Mathias! Sunt obligat să insist pentru a obține un răspuns. E cu sufletul la gură.

Închipuiți-vă că avem o pană, bombăne roșcatul. Ce ghinion!

Grăbiți-vă și reparați, îl preluăm noi; când ești gata întreabă-mă poziția. Salut!

Și mână birjar!

Urmărirea devine monotonă. Durează de aproape trei sute de kilometri…

Până unde ne va conduce animalul?

Deodată, Bravissimo trage o semi duzină de înjurături, unele mai trimițătoare-n organele genitale decât altele.

Frânează. Cei 110 cai ai noștri tanghează puțin și termină prin a se imobiliza de-a curmezișul șoselei. Asul volanului sare din bolid, pișcat de streche și-l văd făcând gesturi care trădează originea sa italiană. Proporțiile dezastrului îmi sar în ochi ca musculițele într-o seară de vară.

Ah! Maica mă-sii! Maica mă-sii! urlă Bravissimo, devotat, ca toți macaronarii, cultului familiei.

Îmi arată pneurile.

Trei sunt pe jantă. Nimic surprinzător, având în vedere că sunt pătrunse de cuie de tapițerie.

Gagiul Pilois nu s-a scumpit la marfă. Probabil că are un contract special cu un grosist de fierotenii, cuiele aparțin unei game extrem de diversificate.

Sunt mari, mici, negre, aurite, cu floarea plată, cu floarea rotundă, cuie Louis XVI (adică decapitate). Cuie Louis XIV (pentru fotolii cu multă iarbă de mare), pe scurt, un festival de cuie.

Un cauciuc spart este enervant. Dar trei cauciucuri sparte, mai ales când urmărești un tip, sunt definiția cauciucată a disperării. Capătul capătului; culmea sictirului.

Bravissimo traduce sentimentul general continuându-și gesturile dezordonate și imprecațiile. Îl potolesc cu un gest.

Apoi mă grăbesc să mă cocoț în carrozza noastră, pentru a-l suna pe Mathias.

Aici San-Antonio! Ai terminat de reparat?

Grasu strânge ultimele piulițe.

N-aveți decât o singură pană?

Da.

Noi avem trei, porcul de coada căruia ne țineam a semănat pumni de ace. Când porniți din nou, mergeți încet, atent și măturați șoseaua. Vă aștept.

Venim, patroane.

Mai cuget puțin în timp ce, pentru a câștiga timp Bravissimo schimbă, perfect inutil de altfel, unul din pneuri.

Sun la birou.

Cer pe șeful secției rutiere, ca să-i trasez instrucțiunile mele laice și obligatorii. După o scurtă punere în temă, îi ordon să ia legătura cu motarzii din Dijon, aceștia să stabilească un baraj pe Naționala 70 și să-l oprească pe ocupantul 403-ului. Acum că tipul se știe urmărit, jucăm cu cărțile pe față. Cer, pe deasupra, o depanatoare prevăzută cu rezerve de pneuri noi, pentru a schimba încălțările perforate ale troicei noastre.

Numai de nu ne-ar scăpa javra asta de Pilois. Vă puteți imagina mutrele noastre, după ce l-am pupat în fund degeaba preț de trei sute de kilometri? Trei sute de kilometri de vicleșuguri, de răbdare, de ochii cât cepele și deodată, scurt, salut domle cutărică, cu permisiunea dumneavoastră eu cobor la prima!

Fumez câteva țigări în compania lui Bravissimo, care tremură ca un epileptic în criză de nervi. În fine camioneta Béru brothers apare la orizont. Grasu e așezat pe capotă. Ca bușon de radiator e cam supra-dimensionat. Scrutează șoseaua și-l stopează pe Mathias de câte ori ochiul său de linx descoperă cuie.

Ajung până la noi în ritmul unui melc șchiop. Joncțiunea se face în bune condiții, mersi.

Negustorii dă anvelope din regiune o să facă bătături la pompele dă aier, se amuză Béru, al cărui optimism n-a fost deranjat de aceste avataruri. Dac-ai vedea ce dă mașini ie pă bot!

Las un bilețel pe parbriz, pentru garagistul care ne va depana și ne suim, Bravissimo și eu, în camioneta coechipierilor noștri.

Iau radioul lui Mathias și sfârșesc prin a stabili legătura cu barajul Naționalei 70, executat conform ordinelor Parisului. Un brigadier din jandarmerie organizase totul. Când îmi aude numele, simt că ia poziția de drepți și că ecouri de Marseilleza i se vaporizează în canalele auditive.

Nimic de semnalizat, domnule comisar.

Îmi privesc ceasul cu îngrijire. Suntem cam la șaptezeci de kilometri de Dijon și s-au scurs aproape două ore de la incidentul cu cuiele, este de necrezut ca Pilois să facă mai puțin de treizeci și cinci pe oră. Să se fi oprit în drum? Să fi cotit pe o șosea laterală? Ar fi trebuit să ordon baraje pentru tot ce este circulabil într-un perimetru de o sută de kilometri. Hotărât, sunt din ce în ce mai puțin mulțumit de mine.

Rulăm cu viteză moderată. Din pricina cuielor. Cu toate astea pare că omul nostru a terminat de semănat. Mai parcurgem încă vreo patruzeci de kilometri. Rechem barajul. Brigadierul este formal: 403-ul n-a trecut.

Cred că-l avem în… începe Béru.

Nu-l las să precizeze ce presupune că avem și nici locul precis în care s-ar fi fixat.

Gura! mă răstesc.

Îmi simte îngrijorarea, înțelege motivația și tace.

Bravissimo, care nu știe ce să facă cu cele două degete ale sale (și-a lăsat inelarul dreapta în angrenajul unei fălci de câine polițist, într-o zi când îi oferea acestuia un pateu), când n-are volanul în mână, se fâțâie, bate toba pe banchetă.

Ar fi trebuit să mă lăsați să-l blochez pe tip, reproșează el.

Scuze! ricanez.

Grasu încearcă o diversiune plină de apropouri. Ne povestește aniversarea căsătoriei sale.

Bertha a fost cea răsfățată, asigură el. Am înțolit-o, am înnoit-o din cap până-n picere, pretinu meu frizeru și io. Io i-am oferi niște târlici mișto cu tălpi condensate și Alfred s-a rizicat la o haină dă blană. Crez că dă șobolan ezotic. Aș vrea s-o vedeț muierea mea înțolită fason nababă. Ai zice prințesa Margareta cân să duce să-și aurească balzonu pă la metinguri.

Ne abținem să supralicităm sau să ne amuzăm, nu ne arde.

Dintr-odată, roșcovanul (v-am spus că-i blond ca o oală de minium?) murmură între incisivi:

Ce naiba mai e și asta?

Asta e un șir de mașini aliniate pe marginea talazului.

În capătul drumului, o adunătură de oameni.

Probabil un accident, asigură Bravissimo.

Ce-ar fi să fie omu nost? ipotetizează Béru, care nu pleacă niciodată în voiaj fără o cutie plină cu supoziții.

Băiatul cu hălaciuga înflăcărată apasă pe accelerație și ajungem la nivelul grupului. Doi jandarmi își fac de lucru. Unul dintre ei, un Senegalez-Bourguignon care nu-și rulează r-urile, nepronunțându-le, ne spune să circulăm. Suntem obligați să-i arătăm fițuicile noastre tricolore pentru a avea dreptul la first rang of the rânduri.

Îmi belesc ochii ca două farfurii, copii. Credeți-mă sau cărați-vă să vă scalpați la mohicani, dar pur și simplu-i vorba de 403-ul nostru.

Grasu triumfă:

Cine-avu nasu fin? clamează.

Pilois zace pe bancheta din față. Are fruntea prăbușită pe volan.

Nu mișcă.

Ce-a pățit? îl întreb pe jandarm.

Tre să i se fi făcut rău, zice burgundezul din Dakar. Noi eram din barajul pe care l-ați cerut. Cum nu venea nimic, brigadierul ne-a trimis pe post de cercetași. Am reperat mașina în chestiune. Mai întâi am crezut că șoferul dormea; dar, atingându-l, ne-am dat seama că e mort.

Mă aburc în 403. Dacă e mort de moarte naturală, Pilois a simțit-o venind, căci mașina este frumos parcată pe bordura șoselei, cu roțile dreapta pe taluz.

Îl răstorn pe scaun. Are ochii iești din orbite și de o fixitate lăptoasă. Moartea sa e foarte recentă, rigiditatea cadaverică nu s-a instalat încă, după cum se scrie în cărțuliile polițiste de doi franci (vechi).

Ca să am conștiința curată, îi pipăi delicat stânga pieptului, dar pitpalacul afișează relaș din motive de deces. Ca să găsești indivizi mai morți decât el, trebuie să faci o deplasare pe Père-Lachaise{5}.

Or șcât, n-a mierlit-o dă gripă asiatică! latră Bérurier.

Îmi examinez defunctul. Are buzele violacee. Îi amușin gura și mirosul acru care se degajă mă lămurește.

I s-a pompat un jet de acid prusic în bot. Chestia l-a, practic, secerat.

Mă apuc să-i scotocesc buzunarele în căutarea plicului-erzaț. Dispărut. Cercetez totuși mașina, pentru a nu lăsa nimic la voia întâmplării.

Deci? face solidul Bérurier.

Maimuța asta a fost omorâtă ca să i se fure planurile. În sfârșit, ceea ce ucigașii sperau să fie planurile.

Dar cum a fost ucis? Era singur.

Vehiculele cu propulsie mecanică și patru roți au frâne care le permit să oprească. Grasule. Probabil că Pilois îl cunoștea pe asasin. Văzându-l pe marginea șoselei, s-a oprit.

Cum, în ciuda sârguinței jandarmilor-motorizați mulțimea crește și se multiplică, ne îndepărtăm de furgonul mortuar. Afișăm, toți patru, mine jalnice.

Eu unul, cel puțin, risc să plătesc foarte scump această bulibășeală. Dacă aș fi pus mâna pe Pilois mai adineaori, nu s-ar fi întâmplat nimic. Acum, pista e întreruptă. Sigur, automobiliști în trecere vor fi observat 403-ul și mașina asasinului. Dar, pentru a găsi acești martori, e nevoie de timp și foarte multă publicitate.

Zbor către cei doi jandarmi.

Niciun rând de ziare despre treaba asta, înțeles? Dacă văd doar un punct și o virgulă, v-ați ars.

Aveți încredere în noi, încremenesc ambii, în poziție reglementară.

Bérurier s-a așezat pe taluzul cu iarbă. Își dezleagă pantoful stâng, îl descalță și n-are nevoie să scoată șoseta pentru a-și examina bătătura care-l necăjește, sus-numita compunându-se doar dintr-o parte a călcâiului.

Să șchimbă vremea, profetizează valorosul meu camarad. Bătăturile meli e ăl mai prima parametru.

Mathias, delicat, strâmbă din nas și se îndepărtează câțiva pași.

Bravissimo îl interpelează și-i indică o tăbliță.

Atenție! Nu aprindeți focuri în pădure.

Nu te băga sub copaci, îl sfătuiește, cu părul tău de neon n-ar fi prudent.

Nefericitul dumneavoastră San-Antonio își ia frumosul, mândrul, aristocraticul și strălucitorul de inteligență cap personal în mâini.

El, San-Antonio, are impresia că totul s-a năruit.

Bandiții o vor omorî pe bătrâna sa mamă.

El va demisiona din poliție și se va angaja în Legiunea Străină.

Afară numai dacă, abandonându-se disperării, nu se va nărui, trup și suflet, în Black și Alb sau Ionică Walker.


• CAPITOLUL VIII •

Până acum recunoașteți că m-am ținut bine. Mi-am ținut strânse măselele, pumnii și cureaua. Din păcate, sunt împrejurări în viață când omul cel mai dârz, cel mai echilibrat, cel mai curajos, mai temerar, mai… mai… mai… și mai{6} este obligat să-și plaseze măcar o parte din păduchi și în cămășile altora.

Îmi convoc acționarii principali la o conferință de nivel înalt.

Domnilor, le spun, cred că a venit momentul să facem bilanțul acestei prea puțin strălucite situații.

Păstrează cu grijă o liniște reculeasă.

Mai mult pentru Mine decât pentru Domniile Lor, procedez la un rezumat al capitolelor precedente.

Să cercetăm faptele în ordinea lor cronologică, încep expunerea.

Parcă am fi la Sorbonica, glumește Bravissimo care și-a obținut certificatul de studii primare perseverând în timp și din eroare.

Propun s-o luăm de la Paștele Cailor, se crede obligat să supraliciteze Bérurierul de serviciu.

Le tai macaroana cu o privire capabilă să incendieze un iglu.

Și atac:

Planurile privind cercetările atomice franceze au fost furate recent de un potlogar de origine turcă, specializat în găinării confidențiale. Indicii top-secrete m-au lăsat în cursă. L-am regăsit într-un timp record pe spion, la Barcelona, unde-și negocia captura. Cu dexteritatea pe care mi-o cunoașteți, am recuperat marfa, aplicându-i lui Omer Emârlă o corecție de măna-întâi și de pumnul stâng.

După care reintegrez Parisul dintr-o suflare. Înainte de a trece prin biroul Bătrânului, mă duc acasă, cât să-mi schimb slipul, maioul și cravata. Maică-mea e gata să-mi confecționeze o tocăniță, grădinarul, care între altele îndeplinește și delicata profesie de cretin al satului, sapă vesel și spornic grădina… E soare, viața pare suportabilă. Mă hotărăsc să fac un salt la debitul din colț pentru un cartuș de țigări. Neintenționând să mă flendur cu planurile în buzunar, le strecor într-un vas de aramă.

Mă urmăriți atent, sper?

Trei clătinări de căpățâni îmi pulverizează dubiile.

Continuu:

Când mă întorc, găsesc grădinarul leșinat, maică-mea dispărută și ceapa pentru tocăniță carbonizată pe sobă.

Mare păcat! suspină Grasu.

Și planurile? întrebă Bravissimo, mai pe fază mare.

Erau acolo, cel puțin plicul era acolo…

Suntem întrerupți de sosirea unei ambulanțe. Doi domni în halate albe desfășoară o brancardă și-l încarcă pe răposatul fals Pilois.

Continuă! imploră Bérurier, singurul totuși, din cei trei, care știe întreaga poveste.

Raportez telefonic Bătrânului și-i solicit să trimită pe cineva după documente. Mathias și Pinaud se prezintă la mine. Dar, între telefonul meu și vizita lor, primesc o comunicație extraordinară. O femeie îmi dă să ascult vocea Féliciei și mă informează că dacă nu depun planurile într-o cabină telefonică a poștei de pe Champs în douăzeci și patru de ore, bătrâna mea va fi ucisă.

Și cu toate astea ne-ați dat documentele! admiră Mathias.

Datoria, fiule, murmur.

Acești domni mă admiră care mai de care, de la stânga la dreapta și invers. Modest, îmi continuu expozeul.

Îmi iau toate măsurile pentru instalarea unei capcane în cabina 14. Or iată că Bătrânul dezlănțuie marea scenă, actul III, tabloul II, tragic și misterios, întrucât plicul remis de Mathias nu conținea decât foi albe.

Exclamații, zgomote diverse, semne de nervozitate în auditoriu.

Primul mister! anunț cu tonul pe care-l au angajații Cooks de la Wagon-lits, pentru a anunța primul serviciu. Mi s-au furat planurile și-mi sunt totuși cerute! Cam tare cafeaua și fără zahăr, nu?

Pe scurt, continuu inexorabil, iau măsurile pe care le știți la oficiul poștal și, efectiv, mușteriul pe care domnii ciocli îl aburcă acum în ambulanță, vine să cute marfa. Îl urmărim. Se ușchește  cu noi în trena lui  din Paris. Între timp, aceeași femeie sună la mine acasă și protestează că n-am adus plicul. Misterul number two.

Prinzându-se că-i filat, tipul nostru seamănă pe șosea cuișoare (și piper cu aceiași ocazie) ca s-o-ntindă solo. Este curățat, după câțiva kilometri de libertate, de către un necunoscut care-i fură plicul cașetat burdușit cu pungile 7 și 8 din France-Soir. Al treilea și, deocamdată, ultim mister.

Îmi frec obrazul.

Ei bine, domnilor jurați, ce părere aveți? Tu, Mathias.

Roșcovanul își masează incendiul, clatină capul și declară:

După părerea mea sunt două bande la mijloc, patroane. Una a răpit-o pe mama dumneavoastră și nu are planurile. Cealaltă are planurile…

Îi pulverizez teoria cu o amabilitate sadică.

Pseudo-Pilois a participat la răpirea Félicie. Am găsit în mașina lui unul din acele de cap ale bătrânei. Deci face parte din banda răpitorilor. În acest caz, de ce pretind, aceștia, că nu le-am remis plicul?

Poate-au vrut să spună plicul adevărat, rectifică ruginiul.

În acest caz s-ar subînțelege că erau la curent cu șmecheria. Doar Pilois i-ar fi putut preveni. Or acesta n-avea motive valabile să plimbe trei sute de kilometri un plic despre care ar fi știut că nu conține decât foi de jurnale vechi.

Bravissimo se-nscrie la cuvânt. I-l dau.

Tocmai, zice. Să presupunem că Pilois se asigură de conținut în cabina telefonică. Constată că l-ați lucrat și, din cabină, previne telefonic banda. Șefii miros capcana și vă plătesc cu aceeași monedă, târâindu-vă, pe urmele gagiului, departe de Paris.

Chibzuiesc.

Nu ține, obiectez.

De ce?

Au sunat acasă să pretindă planurile. Sunt grăbiți. N-aveau niciun interes să mă îndepărteze de Paris, dimpotrivă…

Grasu, care n-a emis, încă, nicio ipoteză, ia, la rândul lui, cuvântul. Declară calm, cu sprâncenele încruntate deasupra ochilor săi de vită încălțată:

Chestia-mi face sete!

Și-n afară de asta, zic, plin de aciditate, n-ai niciun alt mesaj de transmis umanității?

Apucă și smulge cu delicatețe un fir de păr din nas. În cazurile disperate, procedează întotdeauna astfel. Ceea ce-i uimitor este că, de fiecare dată, firul de păr crește într-un răstimp foarte scurt.

Crez ca tine că n-au vrutără să te îndepărteze dă Paris, asigură Matahală. Atcea dă ce lar mai fi omorâ pă Pilois? Moacă ăsta putea să ne târâie, dacavea fun interes, până la Mardivostok.

Acestea fiind zise, înfășoară o frunză de păpădie în jurul bătăturilor degetului-barometru și își reîncalță pantoful.

Ce-o mai frecangim pe-aici? bombăne Bravissimo. Mergem la pescuit? Părerea mea, patroane, e că nu-n pustietatea asta nenorocită veți găsi ce căutați!..

Fără să mai punem la socoteală, întărește Enormitatea berureeană, că cele douăzeci și patru dă ore espirează. N-aș vrea să-ți bag morcovi, gagiule, da mă gândesc la doamna mă-ta care-i în căcat până-n gât.

Deci? cerșesc eu golit de orice self-respectability. Ce conduită adoptăm?

Cei trei sunt unanimi. Preconizează întoarcerea la Paris. Mai întâi pentru că acolo-i așteaptă legitimele, apoi pentru că și ilegitimele tot acolo îi așteaptă și în final, pentru că, după ei, la Paris se află Félicie, banda, oficiul poștal și cheia misterului.

Facem cale-ntoarsă cu Bravissimo la volan, lucru prevestitor de senzații.

Rulăm de circa o jumătate de oră cu viteză practicată în formula 1, când picăm peste o nouă aglomerare de mașini.

Ici-șa cine dracu-o mai mierli? hamletizează remarcabilul și foarte remarcatul Béru.

Bravissimo stopează și coborâm după informații. Oricât v-ar părea de surprinzător, lungul șir de mașini oprite se datorează lui Béru personal!

Când a intervenit incidentul cu cuiele, Grasu, amintiți-vă, dac-ați uitat, caz în care trebuie să mâncați tartine cu fosfor, să sugeți măciulii de chibrituri și să vă faceți noduri la batiste, Grasu, vă repet, măturând în fața mașinii perfidele cuie de tapițerie, nu le-a expediat în șanț ci, pur și simplu pe stânga șoselei. Făcând stânga-mprejur, această parte stângă a devenit partea dreaptă a șoselei, grație unei ecuații pe care o puteți studia după paragraful II, capitolul trei, în Manualul de conciliabul practic al profesorului Rectoverso, publicat de Editura Banda-galbenă. Mașinile venite din sens invers au degustat cuișoarele și peste douăzeci de tărăboanțe sunt pironite de ghinion, așteptând niște depanatori care, oricum, se speteau să umfle roți pe sensul primilor dezumflați.

Burduhănosul care are tot atâta suflet cât un jucător de pocher căruia într-o chintă roială la două capete îi pică noarul de treflă, se strâmbă de râs văzând cohorta de automobile aliniate de izbeliște.

Giniți moacele ăstora! exultă, scărpinându-se unde bănuiți.

Bravissimo e întunecat ca un seminarist la plimbare.

Nu râde, gogomanule. Riscăm să ne tapăm și noi cu câteva.

Eu meditez la precaritatea, la fragilitatea unei civilizații care se lasă paralizată de un pumn de cuie.

Vom merge pe jos în fața camionetei până depășim zona de pericol, declar; inutil să riscăm pene de cauciuc, timpul ni-i sever drămuit.

Zis și făcut. Aplecați ca plasatoarele de cinema după începerea proiecției, examinăm asfaltul cu toată atenția. Un efort penibil dar util. Mathias descoperă un cui care ar fi putut să se planteze fatal în concentratele noastre zimțate de hevea, Béru două, cu perfide capete negre. Dornic să-mi aduc propria contribuție, cum ar zice agentul meu fiscal, la această recoltă de cuișoare (oh! Dumnezeule, câte spirite de glumă risipesc), mă zgâiesc cu cerbicie la șosea.

Și iată că, brusc, San-Antonio al dumneavoastră, iubite doamne, pică-n fund, fără să se accidenteze prea rău, în fața unei bucăți de hârtie.

Hârtie de împachetat, sau mai exact, un petec de terfeloagă din care se fac plicurile. La capătul acestei bucăți de hârtie, o pată roșie, dură, groasă, care aduce a ceară de sigilat.

Creierul meu face un dublu salt mortal, foarte periculos. Umflu peticul. Niciun dubiu: e o bucățică din plicul pe care l-am strecurat dimineață în cabina 14.

Ce ți s-a-ntâmplat? întreabă credinciosul Béru. Găsiși o hârtie dă zece miare?

Mult mai mult, ripostez.

Da cât, băftosule?

Cinematograful meu interior îmi proiectează, pe ecran panoramic, un documentar în Alfacolor. Îmi zic: San-Antonio, iubitule, (căci am oarecare afecțiune pentru mine) niște hăndrălăi îl așteaptă pe Pilois într-un loc dinainte stabilit. L-au făcut să respire veșnicia, i-au subtilizat plicul și s-au cărat în tărăboanță, în sens opus. Acești tipi au fost stopați de una sau mai multe pene. Așteptând să-și poată continua drumul, au desfăcut plicul pentru a-i verifica conținutul.

Mă urmăriți atent, amicilor? Pricepeți ce chestie fabuloasă se petrece?

Grație cuielor semănate de Pilois, s-ar putea să reușesc să-i arestez ucigașii!

I s-o fi făcut, până la urmă, milă de mine, Bărbosului.

Negurile sinistre ale orizontului meu sunt străpunse de licăriri.

Dă cât ie? insistă Grasu, nerăbdarea însăși preschimbată-n elefant.

Mai mult în șoaptă, le dau pe la nas acoliților mei cu evenimentul.

Crezi că mai e p-acilea? întreabă Mastodontul. Poa că n-a avutără pană.

De acord, Enormule. Dar poate-s blocați în codoiul ăsta. Puțin optimism, ce dracu, mai schimbăm calimera.

Și ce facem? se frăsuie Mathias.

Întâi ne așezăm în capul șirului de mașini, blocând orice eventuală plecare, după care examinăm interiorul fiecăruia din ele. Ar trebui să existe, pe bancheta caleștii care ne interesează, resturi de hârtie și ceară de sigiliu. 

La treabă copii!


• CAPITOLUL IX •

Încep cu mașina din capul coloanei. Este o patru cai fostă bleu petrol, actualmente de culoarea spanacului. În interior un cuplu de franțuji extrem de mijlocii, cu doi copii de vârstă indecisă, despre care tot ce se poate spune e că seamănă cu părinții lor.

Și dumneavoastră? le lansez.

Frază sibilină, veți spune? Aveți, aparent, dreptate, dar ea nu poate primi decât un răspuns amical. Concentrează în două cuvinte cofraternitate emoționantă care-ți merge drept la inimă, compătimire discretă, compasiune de bun gust, un soi de simpatie plină de discreție și fervoare. Interpelații mei au ochii înroșiți de emoție.

Ah! răspunse bărbatul, cu acel curaj clocotitor, cu vitejia ireductibilă care au făcut și fac gloria poporului nostru. Ah! am… belit-o primii.

E palid dar stoic. O inimă într-adevăr călită. În stare să te facă să pierzi, la șeptic, un rând de berici pentru toți clienții bistroului, fără să clipească.

În timpul acestui schimb definitiv de replici memorabile, i-am ginit interiorul trotinetei. C.I.U.C.I.U.!

Trecem la următoarea: o Waldeck-Rousseau cu dublu carburator îmbârligat. În interior un singur tip. Dar mare, enorm mai mult lat decât lung. Un fel de Béru văzut într-o oglindă deformată. Din instinct îți vine să-i cauți valva de evacuare a gazelor toxice, pentru a încerca imposibilul. Sau măcar să salvezi femeile și copiii din zonă.

E răspândit în toată mașină, pachidermul. Are volanul sub cea de-a treisprezecea bărbie, iar cu privire la schimbătorul de viteze nu poate fi niciun dubiu: se află la nivelul celui de-al treilea nasture de la șliț. E vizibil cu ochiul liber că acest individ n-a desfăcut în viața lui, singur, un plic: îi repugnă exercițiile violente.

Béru, fericit să găsească unul mai voluminos decât el, îl interpelează:

Așteptați depanarea?

Un da nearticulat pornește din nu se știe ce profunzime a uneia din multiplele cute ale obrazului enorm. Inspectăm Waldeck-Rousseau-ul fără a găsi urmă de hârțoagă sau ceară.

Nu-i prea vorbăreț adiposul, notează Bravissimo.

I-un recules, explică Béru, profită de oprire ca să s-auză slăbind.

Trecem la al treilea vehicul. Chevrolet decapotabil. Are cauciucurile față bulite, pare să fie îngenunchiat pentru a urmări trecerea unei procesiuni. Un yankeu din specia rumegătoarelor malaxează cauciuc mentolat. Nevastă-sa, o blondină acră, distinsă ca o precupeață marseilleză de pește, își completează studiile frunzărind Mickey-Mouse în original. Contratorpilorul lor nu tăinuiește nici cea mai mică urmă din produsele căutate de noi.

Cred c-a fost o coincidență, petecul de hârtie, asigură Bravissimo. Cine știe? Poate chiar Pilois a aruncat plicul acela.

Nu spune, minune, pufăie Béru, care trebuie să fi învățat pe dinafară dicționarul de rime. Crezi c-ă-nghiți trei sutici dă borne kilometrice ca antrenament pentru dășchiderea plicului?

A patra mașină e un Mercedes (nu-i cunosc decât prenumele) albastru nemțesc-virând-în-gri-germanic, înmatriculat C.H.E. ocupată, sau mai bine zis, era ocupată de doi domni, care au coborât să ia aer. Unul e mare, rece, blond, ridat, ochelarizat auriu, înțolit gentleman  tonuri neutre, ceea ce e normal din partea unui elvețian. Celălalt e mic, îndesat, grizonat, îmbrăcat în tweed scoțian și pe cap cu o caschetă de sport de aceeași naționalitate.

Ce chestie? se lansează Bravissimo. Te-ntrebi ce putoare și-a permis asemenea glumă tâmpită. Trebuie că v-ați făcut o părere proastă despre Franța?

Gentlemanii nu răspund.

Nu insista, sfătuiește Mathias, vezi bine că limuzina e înmatriculată la Berna. S-ar putea ca domnii să nu știe o boabă franțuzească.

Remarca lui e punctată de un fluierat al impresionantului Béru. Inutil să ne-o spună mai explicit: înțelegem după mutra Grasului că trăsese lozul cel mare.

Mișto mașină Mercedes-ul, nu? face Béru, indicând interiorul vehiculului.

Un freamăt parcurge clanul nostru. Bucățele de ceară de sigiliu sunt împrăștiate pe carpetele din față și fragmente din hârtia foarte specială a plicului se văd pe bancheta din spate.

I-am găjbit fraților, mai rămâne să-i posedăm.

Depășim Mercedes-ul, mimând indiferența, pentru a ne retrage într-un consiliu de război.

Ei bine? întreabă Mathias, bătăios.

Îi umflăm! decid. Bravissimo, aduci camioneta în marșarier și deschizi ușile. Operăm pe șest: inutil să ne dăm în spectacol, nu suntem la Coquatrix.

Zis și făcut. Bravul Bravissimo bravează brav bravii tomobiliști în pană și fuge să-și caute celula pe patru roți.

În scurta lui absență tragem cu ochiul la cei doi elvețieni. Vorbesc șvițerienește și nu pricepi o iotă din ce conversează.

Când se-ntoarce camioneta, practicăm, camarazii mei și cu mine, o clasică manevră de încercuire. Grasu și Mathias ocolesc Mercedesul prin spate în timp ce, flancat de Bravissimo, eu îmi fac apariția din față.

Mă adresez marțafoiului cu ochelari de aur, pentru că-mi pare intelectualul tandemului.

Vă rog, domnule, îl interpelez.

Catadicsește să-mi filtreze, prin lentilele ochelarilor, o privire posacă.

Sus-zisa privire coboară progresiv, grație unui sistem de troliu, până la dreptunghiul de plastic tricolor care i se propune.

Expresia sa îmi dovedește că citește perfect franțuzește.

Ce s-a întâmplat? întreabă cu un accent ciudat.

Verificare de identitate! zic. Vreți să urcați în mașina noastră, vă rog?

Arborează un imperceptibil zâmbet pătruns de importanță și superioritate.

Indiscutabil, nu! Sunt de acord să vă prezentăm pașapoartele, dar nu văd de ce ar trebui să ne suim în mașina dumneavoastră.

Fără să fiu excesiv de complexat de drepturile omului, trebuie să-mi recunosc mie însumi ilegalitatea reținerii unui cetățean, străin pe deasupra, fără mandat de arestare. Și pun pariu o cursă de cai trucată contra portretului lui Fernandel că acest domn cunoaște diverse prevederi constituționale și înțelege să profite de ele.

Tovarășul său îl întrebă ceva într-un dialect din care nu pricep nimic. După părerea mea nu-i elvețiana din cantoanele germanice, cum aș fi fost îndreptățit să cred. E mai curând o boală de gât din zona Europei Centrale.

Blondul cu ochelari explică scurt ceva pe adresa acolitului său, care ne aruncă priviri tăioase:

Vă somez în numele legii să vă urcați în această mașină! repet, băgându-mi legitimația în buzunar.

S-a glumit destul, ba chiar prea mult, în această afacere. M-am săturat să mă las manevrat de-o organizație fantomă. Acum că fantomele au costume civile, ochelari și identitate, sunt hotărât să forțez nota. Dacă nu vor să se îmbarce de bună voie, o vor face constrânși.

Iar eu vă sfătuiesc să nu insistați, răspunde ochelaristul. Vă angajați pe un drum, domnule comisar, care se va termina cu uriașe neplăceri pentru dumneavoastră.

Mult mai mici decât cele ce vă așteaptă! Urmați-mă!

Nu!

În acel moment, pierzându-și răbdarea, capul și rămășițele de prudență, fantasticul Bérurier ia problema-n mână, cum ar spune un amic chirurg, specialist în boli venețiene.

Îl bate pe umăr pe blond.

Acesta, surprins de această atingere care se manifestă pe fața sa nordică, se întoarce și Béru îi aplică o lovitură pe care federația de box n-a omologat-o niciodată. E vorba, natürlich, de un pumn, dar expediat într-un stil mai neobișnuit.

Chestia pornește de jos în sus, descriind o mișcare de piston cotit, însoțită de o rotație a întregului corp, de zecile de kilograme ale individului și, aidoma bicarbonatului, este destinată stomacului.

Auritul cu ochelari blonzi scoate un strigăt de indian pe drumurile naționale ale războiului. Ceva care s-ar putea traduce prin Vai mie! frate-miu cu față palidă și cade în genunchi. Reacția coechipierului său?

Foarte curioasă. Tipul cu șapca în carouri scoate un pistol cu țeavă lungă cât scula unui armăsar în călduri. O bijuterie haioasă pentru seratele mondene. Nu-i un model de colecție. Îl valorifică prin utilizare. Împroașcă, frenetic, acadele de plumb.

Zim-bum-bum, treaba țăcăne de trei ori. Iute ca fulgerul, din fericire, Bravissimo îi trage una peste braț. Dar primul glonț l-a și atins pe amicul nostru Mathias, care se clatină.

Asta provoacă o hărmălaie asurzitoare în toată coloana de mașini înțepenite. Cocoanele urlă! Copiii plâng! Domnii curajoși se înghesuie sub caroserii. Mitraliorul nostru pricepe că nu va avea câștig de cauză și-și ia picioarele la spinare. Dar nici Béru nu-i făcut cu degetul. Și-a smuls și pus în funcțiune compostorul. Scuipă și el trei bomboane, mult mai bine ajustate. Omul cu caschetă face o cabriolă de iepure și se lățește pe ogorul reavăn.

Pune-i brățărelele ochelaristului! îi strig Grasului, tulind-o către victima sa.

Tot ce pot face, când mă aplec asupra mitraliorului, este să-i constat decesul. A încasat un plumbișor în bulbul rahidian, ceea ce-i foarte neplăcut pentru calculul mental. Îl percheziționez. În buzunarele sale găsesc un pașaport eliberat de Republica Pleureziană{7} pe numele de Leleska Ceteski 46 ani, născut în Morovak. Portofelul său conține franci francezi, biștari elvețieni, lovele americane și mărunțiș englezesc. Acest domn putea să-și schimbe domiciliul fără dureri de cap.

Confisc marfa. Mă întorc la Naționala în plină chermeză. Regii volanelor înțepenite nu-și revin în fire și simțiri, după vizionarea acestui film cu suspans. Se trăncăne tare și cu forță. Cocoanele chițăie cum că-i oribil; copiii înghit lacrimi cât pumnul printre dinții clănțănind de frică; tații lor îi potolesc strigându-le, de sub șasiuri, că-s prezenți și au ei grijă să…

Cum ți-e? îl întreb pe Mathias.

E cu torsul dezgolit și Bravissimo examinează rana. Sângele vitejilor nu va seca niciodată, cum trebuie să fi zis Napoleon the first pe podul de la Arcole.

De altminteri diagnosticul lui Bérurier e formal:

Glonțul a traversat în acetonă, explică el. Asta i-a atins glanda tiroliană dă la umăr fără să-i lovească omoblatu.

Se face dezinfectarea cu un flacon de coniac oferit cu amabilitate de o damă generoasă. Grasu profită de ocazie să-și dezinfecteze amigdalele ancrasate.

Îl caut pe Bravissimo din priviri. Constat că s-a ocupat de blondul cu ochelari auriți.

S-o ștergem! suflu către clăpăugele trupeților mei.

În dorința de a calma spiritele neliniștite, flutur legitimația și explic populației că cel omorât era un bandit internațional.

Ajuns în camionetă, îi sun pe jandarmi pentru a le povesti rodeoul și le cer să ancheteze fără să-și bage prea adânc copitele în supă.

Demarez? întreabă Bravissimo.

Dă-i bice! Cap compas către mașina cealaltă, sper s-o fi încălțat depanatorii.

Béru și cu mine încadrăm blondul.

Am cercetat-o pă Carmen, mă avertizează Bibendum.

Care Carmen, era și-o muiere cu ei?

Trotineta lor, ce dracu!

Vrei să spui Mercedes-ul?

Cum bine zici. Scuzoaiele meli, se bosumflă Umflatul, da nu conversez spaniolește.

Blondul își recapătă cunoștința. Cât ai zice pește îl ușurez de Pașaport. Precum defunctul său camarad, vine din Pleuresia. Numele său este Errare Humanumest, iar la rubrica profesie am surpriza să citesc Diplomat.

I-arăt și Grasului.

I-o fumez d-astea numa la beție, se hilizește acest refugiu al tuturor tâmpeniilor.

Îl apuc pe Humanumest de hălăciugă pentru a-l obliga să întoarcă fața spre mine.

Cred c-o să trăncănim puțin, îi zic. Avem o groază de fleacuri să ne povestim.

Nu prea cred, replică flegmatic.

Privire lungă a Grasului, care se pricepe la oameni și-a înțeles deja că ne-am pricopsit cu un încăpățânat.

Îl interpelez pe Bravissimo.

Suntem departe de Renault?

Nu, iată-l.

O.K.!

Ne oprim și hotărăsc:

Drumurile noastre se despart. Bravissimo îl vei transporta pe Mathias la primul spital, care ar trebui să fie cel din Saulieu, după care te duci la sediul central. Eu rămân cu Béru și clientul până vom reuși împreună o conversație serioasă. Tocmai mi-a venit o idee…

Sper să facă pui, emite Bérurier, absolvent al școlii mele de spirit de glumă.

Strângeri de labe nădușite.

Transbordare până la radio-caleașcă. Mă așez la volan, Grasu și Humanumest se instalează în spate.

Doritor să evit pentru moment civilizația, cotesc pe un drum lateral, atât forestier cât și neasfaltat. Acesta e brăzdat de făgașuri adânci, ambarcația noastră scrâșnește din toate amortizoarele, dar cărăruia străbate o pădurice primitoare unde vom putea trăncăni pe-ndelete cu prizonierul nostru.

Ajungem în umbra răcoroasă a unei poienițe. Pentru prima dată de la sciziunea grupului nostru pleurezianul pune o întrebare.

Unde mă duceți?

Hai c-o să știi mintenaș, proferează Béru, specialist în transmis spaime sufletelor turmentate.

Nave-ți dreptul să mă arestați! Unde și care-i mandatul dumneavoastră?

Iată! zice Grasu, învinețindu-i partea stângă a nasului. Dacă noi n-avem dreptul să te arestuim, tu ai dreptul s-o-ncasezi, mieluțule, că ce-o să ți se-ntâmple nu crez că-i scris în horoscop.

Sunt diplomat, voi referi organismelor superioare și e probabil că guvernul meu…

Matahală are reacția cea mai decepționant posibilă pentru un domn care se izmenește să impresioneze.

Fleanca-nchisă că te mai pocnesc o dată! suspină el. Mă zgârâi cu accentu!


• CAPITOLUL X •

Colțișorul este răcoros, de o liniște diafană, cu raze de soare care, străpungând frunzișul, proiectează, pe solul presărat cu ace de pin, dâre de hemoroizi. Te-ai crede într-un basm de Perrault, stil Scufița Roșioară sau Piticul Barbă-Cot.

Parchez reglementar în marginea unui hățiș și debarcăm cu toții din cotineața pe patru roți.

Béru freamătă de satisfacție. Nu c-ar fi bucolic, el e mai degrabă alcoolic, dar gândul că-l va prelucra pe individ îl galvanizează.

Mă interoghează cu o-ncruntare de sprâncene. Îi răspund cu-n fremătat de nări. Înțelege că are mână liberă, deschide portbagajul și-i inventariază conținutul.

Acolo găsește ce-și dorește; adică o funie lungă pe care se grăbește s-o deșire.

Errare Humanumest nu pare din cale afară de fericit. Aruncă priviri îngrijorate de care nu ne sinchisim, în timp ce Grasu lansează funia peste o creangă de stejar.

După care prinde extremitatea funiei, o deghizează în lasou și pretinde că vrea să strângă în el țurloaiele clientului.

Pleurezianul nu-i tocmai de acord și se agită. Încearcă chiar s-o tulească, dar, o piedică potrivită la momentul potrivit, îl întinde printre ierburi în mărime naturală.

Prompt, Béru trage foloase din această poziție incomodă și-i blochează gleznele cu lasoul.

Nu-i mai rămâne decât să tragă de funie, cu toată forța mușchilor săi de oțel cromat. În mai puțin timp decât i-ar trebui unui parașutist să sară de la o mie de metri, dacă-i ia foc sicriul zburător, domnul Humanumest atârnă cu craci-n sus, ca liliecii în stare de repaos. Părul său e la câțiva centimetri de sol. Și-a pierdut ochelarii în timpul manipulării.

Bérurier e un perfecționist. Leagă celălalt capăt al frânghiei de trunchiul unui mesteacăn.

Nu știu dacă posedați destulă inteligență pentru a pricepe chestia, cu meningele vostru de furnică, dar domnul Humanumest se află într-o poziție din cele mai inconfortabile.

Cu căpățâna-n jos, lucrurile se văd cu totul altminteri. Pentru a-i oferi maximum de plăceri pacientului, Grasu se apucă să-l balanseze. Acest mic exercițiu pare minor, dar reușește, în fapt să perturbe moralul pleurezianului.

Distinsul diplomat are fața mai congestionată decât un cur flagelat. Încearcă să închidă frumoșii ochi de miop, ca să uite mizeriile existenței, dar în asemenea cazuri, politica struțului nu dă roade.

La capătul a două minute, opresc balansarea lui Errare.

Sunteți dispus să conversăm sincer? mă informez ceremonios.

Nu crâcnește. Dinții îi sunt încleștați de o voință neîmblânzită.

Lasă-mă să uzinez, mă-mpinge ferm, Malacul. Am o inflație de idei.

Adună câteva vreascuri uscate sub trunchiul lui Humanumest, le adăugă o hârtie unsuroasă în care-și împachetase câteva săptămâni fruștiucurile (sau brekfesturile  că-i poliglot) și-i dă foc. Mai întâi se degaje o fumăraie negricioasă, apoi flăcărui vesele ling lemnele moarte.

Grasu exercită din nou o împingere laterală asupra invers-spânzuratului.

La fiecare trecere deasupra vâlvătăii, frizura și portretul tipului se deteriorează vizibil. Geme din adâncul rărunchilor. Trebuie să recunosc, tratamentul acesta nu-i o partidă de plăcere. Grăsanul ăsta de Béru e bântuit de porniri stranii! Conviețuirea cu balena sa iubăreață, coarnele cu care defilează prefăcându-se mulțumit, cine știe câte alte insatisfacții nemărturisite, au distilat în el ranchiuni mucede care se exteriorizează din când în când. Șuturile-n cur, în dos, în prestigiu, sunt greu digerabile.

Degeaba iei bicarbonat, pățești ca la Verdun: pe aici nu se trece. Jignirile, umilințele, tartele cu frișcă-n plină mutră, sfârșesc prin a marca un bărbat. Oricât și-ar spune omul că-i muritor, că mizeriile terestre îi cresc contul-creditor în Marele Registru al Bărbosului, vin și zile când simți nevoia să-ți descarci bila, cum ar spune Buffalo. Atunci omul se dereglează. Se depășește. Se reneagă. Se scuipă-n față… Trebuie înțeles.

Mă îndepărtez câțiva pași în pădure, nu în căutarea ciupercilor (ce să le mâi căutăm pe sub copaci când le avem în conserve chinezești!) ci în căutarea unui moment mai calm.

Se scurg câteva minute. O aromă fadă de porc pârlit îmi gâdilă nările. Personal, sunt un super-olfactiv! La mine mirosul nu-i ca pentru majoritatea contemporanilor, un simț minor, atrofiat pe margini. V-o spun răspicat și dacă vi-i teamă că uitați, notați-vă pe manșetă; viața aparține celor care au nasul fin, inutil să spuneți contrariul!

Cum auziți, existența nu se privește, nu se pipăie, nu se mănâncă: se miroase! D-aia sunt împotriva parfumierilor. Ăștia sabotează existența; o bruiază; o falsifică; o murdăresc cu Inimă de orhidee, Zboruri aromate, Dac-aș îndrăzni și alte poeme odorifere. Am oroare de parfumuri, nu-mi plac decât mirosurile. Un parfum e o idioțenie, pute, n-are suflet: ca dovadă, toată lumea poate să se vaporizeze cu același. Gagicile, dac-ar avea, s-ar putea cufunda într-un fluviu unic. Ar putea să pută toate la fel. Amețitor, dacă stai să te gândești. Să miroși în cor același lucru! Ce poate fi mai dezasperant? Și cât de extraordinar e ca fiecare să aibă mirosul său personal, fie el și neplăcut!

Aici au ajuns cugetările mele când un șuierat strident  Grasu dixit  mă face să tresar. Mă întorc și constat că mutra lui Bérurier strălucește ca un proiector de o mie de kilowați.

Te poți întoarce! lansează eminentul meu colaborator, lu Domnu i s-a sculat limbuța și-ar vrea s-o folosească.

Diavol, Béru ăsta. Are darul să transforme în oratori cele mai multe lichele. Forța sa animală, încăpățânarea lui imbecilă, impresionează mai mult decât orice amenințare. Sunt mai convingătoare decât zeci de raționamente pertinente și sute de demonstrații cu neon.

Mă alătur celor doi.

Ești hotărât să vorbești? îl întreb pe Errare Humanumest.

Da.

Cum ți-am zis, bodogăne Grasu. Da ție-ț tre confirmații dă la zdreanța asta veche!

Dă-l jos!

Bombănind vagi înjurături în care mă compară cu scepticul Sfânt Toma necredinciosul, Béru dezleagă frânghia după ce calcă-n picioare vâlvătaia. Pleurezianul cade-n scrum ca un sac de rufe murdare, murdar cât cuprinde. Părul blond carbonizat, bășici roșii pe craniu, toată mutra înnegrită de fum.

Ascultă burjulule, avertizează dulcele Béru, ve să nu mai fâțâi preșu! Ce-ț făcui, ie o glumă pă lângă ce-ț pot face…

Astea zicând, adună de jos o crenguță incandescentă și o folosește pentru a-și aprinde țigara.

Îngenunchez lângă individ.

Povestește-mi afacerea din punctul dumitale de vedere, dragul meu, asta va facilita comprehensiunea reciprocă.

Își trece o limbă seacă, mai seacă decât o piatră de brichetă, peste absența buzelor și se pune pe mărturisiri. Povestea lui este dintre cele mai edificatoare. Urmăriți-mă!

•

Turcul, personajul despre care v-am vorbit inițial și care a furat faimoasele (spun faimoasele deși nu le-am gustat) planuri, a intrat în pătură cu ambasadorul Pleureziei la Berna pentru a-i plasa produsele furtului, secretele nucleare interesând în mod special o republică de tipul Pleureziei. Este de altminteri de notorietate publică faptul că ambasadorul pleurezian acreditat în Elveția dirijează o rețea pentru Europa Occidentală, cu ramificații vaste în Principatul Monaco, insulele Jersey și slipurile Rassurel.

Tratativele între turc și guvernul pleurezian fuseseră finisate, când bravul dumneavoastră San-Antonio, cel care merge într-un singur picior pe cărările gloriei și onoarei, intervine și subtilizează documentele. Decepție în clanul pleurezian.

Ambasadorul, un oarecare, Tolomacovici, s-a înfuriat groaznic. Serviciul său de informații află într-un timp record cine fusese însărcinat cu ancheta, din partea franceză și hotărăște să încerce marea lovitură pentru recuperarea documentelor. Știindu-mă incoruptibil (reputația mea e bine stabilită), ordonă să fie răpită maică-mea ca să mă aibă la mână.

Totul s-a petrecut după cum știți deja. Un tip din echipă, pseodo-Pilois, trebuia să se ducă să ia plicul de la oficiul poștal și, în caz că era acolo, să se alăture trupelor, la baza din Elveția.

Îl întrerup pe Humanumest.

Călătorea fără să se asigure de conținut?

Pentru a verifica planurile e nevoie de un specialist și de timp. Ar fi fost periculos să lăsăm un gangster incult să hotărască dacă documentele erau false sau adevărate, ce naiba!

Foarte adevărat! Continuați.

Și continuă. Ajunge la o parte delicată, care-l implică în mod intim. El, Humanumest și colegul său cu caschetă, erau colaboratori direcți ai Excelenței Sale Tolomacovici.

Cum pleurezianul se temea (pe drept cuvânt, nu?) de viclenia faimosului San-Antonio, ambasadorul îi însărcinase pe cei doi cumetri să supravegheze discret desfășurarea operațiunilor. Trebuiau să-și avertizeze patronul de rezultatele șantajului. Să-i comunice dacă, da sau nu, plicul se afla în cabina 14. Atâta doar că celor doi flăcăi le-a venit un chef nebun să iasă la pensie, ceea ce-i omenesc.

Și-au zis că dacă pun ei înșiși mâna pe planuri, le-ar putea revinde convenabil guvernului francez, ceea ce le-ar fi permis să se retragă din viața publică pe vârful picioarelor și cu buzunarele pline, motiv pentru care a avut loc reacția telefonică înregistrată de reverendul Pinaud.

Minciuna lui Humanumest crea o confuzie care-i permitea un răgaz de câteva ceasuri. Flancat de complicele său l-a urmărit pe Pilois. A văzut că omul era filat și, pentru a se debarasa de noi, a semănat cuiele. Cuiele a căror victimă vor deveni ei înșiși grație imbecilității lui Béru. Apoi l-au interceptat pe Pilois, l-au șters din cartea de imobil, i-au șterpelit plicul și au făcut cale-ntoarsă. Nach Paris!

Din nefericire, cauciucurile găurite i-au obligat să se oprească. Au desfăcut plicul și-au dat seama că sunt trași în piept și intenționau să-și confecționeze o virginitate pentru uzul lui Tolomacovici, când i-am găsit noi și i-am făcut poștă.

Acum, fiindcă sunt la curent cu afacerea, nu-mi rămâne decât să-i pun lui Humanumest întrebarea care mă arde cel mai mult:

Unde se găsește mama mea?

Carbonizatul clatină din bășici.

Nu știu.

Greșești prelungind misterul, îl avertizez. Ai văzut că nu suntem îngerași. Sunt gata să te jupoi de viu pentru a-mi regăsi mama.

Mă privește fix.

Dac-aș ști, v-aș spune, domnule, afirmă. V-am relevat destule lucruri pentru a-mi dovedi buna credință. În rețeaua noastră totul este compartimentat. O echipă se ocupă de planuri, alta de mama dumitale. Șeful nostru este singurul numitor comun.

Îl privesc drept în ochi. Nu clipește. De altfel cum ar putea s-o facă? Nu mai are gene.

Foarte bine, zic. În acest caz îmi voi cere bătrâna de la patronul tău!


• PARTEA A DOUA •

TĂVĂLIT… ÎN FĂINĂ


• CAPITOLUL XI •

Drapelul pleurezian (galben cu benzi adezive verde închis) atârnă ca o cârpă muiată-n lături pe frontonul ambasadei. Plouase, înainte să ajungem, eu și Grasu, în fața ambasadei și din drapel se scurgeau chestii sugerând dejecțiile unei vaci care-a-mâncat-prea-multă-lucernă{8}.

Goniserăm către Berna cu mormântul întredeschis{9} după o scurtă oprire la Dijon, unde-am încredințat pe incendiatul nostru autorităților competente. Datorez adevărului istoric precizarea că am profitat de haltă pentru a linge două Kiruri la tejgheaua unui băruleț.

Prin parbrizul șiroind, contemplăm amabila fațadă a ambasadei. Aceasta ocupă o vilă gen mare burghez, pitorească în felul ei, de inspirație arhitecturală teutonă.

Grasu cască de să-și facă țăndări proteza, lucru cu atât mai indecent cu cât ultimul său dinte moștenit de la mă-sa se clatină și exală miasme de granulom.

Hotărăște-te, mormăie, vrei să fotografiezi hardughia or să-ț bagi botu-n ea.

Mai închide-ți dracului fleanca! faci curent, îmi sare țandăra.

Trebuie să meditez adânc. Situația e mai delicată decât o lădiță cu porțelanuri Saint-Gobain. E-n joc viața mamei mele. Mai trăiește oare, adorata? Ceva îmi spune că da. Dacă ar fi fost omorâtă aș fi simțit. Există legături puternice, invizibile, misterioase, care ne unesc. Dacă o labă criminală ar fi tăiat aceste legături, trupul meu ar fi simțit tăietura, ar fi conștientizat-o înaintea rațiunii.

În conjunctura actuală cum ar zice un ministru proaspăt instalat în fotel, se întrevăd două metode. Sau mă introduc năvalnic și pretind o întrevedere ambasadorului; sau aștept, supraveghez, pândesc observ, sondez, studiez, miros, scrutez, examinez, deliberez, deduc, inspectez și iar aștept.

Îmi cunoașteți caracterul: foc și explozie, a trebuit chiar să-l dau de câteva ori la ignifugat. Așteptarea e bună pentru șefii de gară, care au săli speciale la dispoziție pe banii contribuabililor.

În absența unui răspuns edificator, legănat de murmurul stropilor, Bérurier cel Viteaz, Bérurier cel Încornorat, Bérurier Magnificul, a adormit, cu căpățâna sprijinită de portieră, ca un bou în stănoagă.

O mână din afară deschide brusc numita portieră și Grasu se prăvălește într-o băltoacă, producând un zgomot de balegă aruncată cu lopata și proferând un șir de înjurături care dovedesc o mare ingeniozitate și o bună cunoaștere a anatomiei.

Cel care a procedat la intempestiva debarcare a lui Béru este un sticlete helvet. Contemplă masa întunecată, răpănoasă, care se tăvălește leneș în băltoacă și murmură cu un încântător accent șvițerian:

Iertați-mă-ți, dar vă găsiți într-o staționare rezervată! Îi răspund cuviincios curcanului că eu îmi cer scuze și, după ce-l recuperez pe Grasu, căutăm un loc permis vehiculelor nediplomatice.

Bérurier are fundul ud. Împroșcături de noroi îi decorează mutrița.

De nu m-abțineam, zice, îi paradeam moaca lu caraliu ăsta dă belea!

Fără incidente de frontieră cu o țară prietenă, neutră și care dă lumii, în același timp cu ora exactă, un perfect exemplu de democrație, ordon pe nerăsuflate.

Grasu se șterge cu cravata.

Viața-i un rahat, zice, cu moralul brusc secerat de un acces de tristețe.

Găsești?

Da, face lugubru, dacă stai să te gândești îmi vine să-ț espediezi o pralină în ceasornic. Părinți-ți mor cân ți-e lumea mai dragă, nevasta te-nșală cu cel mai bun pretin și copiii nici n-apucă să-ntre-n veață că să și pișă pă ea. Făr s mai vorbim dă restu balamucelor; perceptoru, patronu, ficatu și platinili dă la mașina care te lasă-n drum!

Clatină capul și suspină:

Ai să ne turnăm o dușcă, asta m-ar ajuta să-m depășesc depresia. Crez că ploaia asta mă bagă-n boale. Ploaie șvițeriană. La Paris mi-i dragă ploaia. Da cum am trecut poarta dă Orléanso găsesc dă nebăut, cum să-ț explic asta?

Mă calcă pe nervi Grasu, cu spleenul său alcoolizat și dorul de Paris. Dacă începe să filosofeze, o dăm în bară!

Agentul care-l propulsase în băltoacă se-ntoarce. Realizase cu întârziere că mașina noastră e radio echipată. I-au trebuit cinci minute, patru secunde și trei zecimi pentru a traduce existența antenei în termeni specifici și acu vrea explicații.

De ce-aveți telefoniile la bord? întreabă curios ca un semn de întrebare.

Îi arăt legitimația.

Pen-că aparținem curcănimii vecine și prietene, zic, și ținem legătura cu serviciile noastre.

Anchetați în Elveția?

Nu, am vint s-facem schi, stem în vacanții, explică Béru, cu o proastă dispoziție flagrantă.

Nu-i zăpadă în sezonul ăsta, obiectează tipul.

Așteptăm să cadă, răspunde prompt Grasu.

Puțintel împurpurat la nivelul cozorocului chipiului reglementar, sticletele se ia de mână și se duce la plimbare, îl strig.

O-ntrebare colega! De ce-au ridicat drapelul de zile mari la ambasada pleureziană?

Pentru că-i sărbătoarea lor națională, răspunde S.P.P.-istul din Berna.

Și adaugă înduioșat:

Ambasadorul dă un cokteheil pentru corpul diplomatic, în seara asta.

Dacă-i seara nu-i un coktail i-un deneu. Și să zce coktail nu cokteheil! tună Bérurier, pentru care puritatea limbajului este o prioritate absolută.

Și demonstrează:

Să zce cățel da usturoi nu cățeel dă usturoaie, nu?

Agentul pleacă.

Deci ie răcepție în seara asta, la Tolomacovici!

O.K.! un pretext minunat pentru a ne introduce în local.

Bați câmpii?

Am o idee, Grasule.

Că care-i?

S-o-ntindem la ambasada Franței.

•

Berna pe ploaie e ca o duminică englezească. Puțin mai animată, totuși.

La ambasada Franței, personalul se amuză ca o delegație de orbi la un congres de surdo-muți.

Un ușier îmi examinează hârtiile; un secretar examinează cererea mea și ambasadorul examinează fizicul meu atrăgător, în mai puțin timp decât îi trebuie unui filosof existenționalist să sodomizeze o muscă.

E un om agreabil, curtenitor și elegant. De altminteri l-am și cunoscut vagamente la Paris, într-o epocă în care era șef de cabinet în Richelieu-Drouot.

Deci, bravul meu San-Antonio, se interesează Domnia Sa, împingând către mine o cutie de țigări de foi mare cât un sarcofag. Ce vânt bun te aduce?

Hotărăsc să nu-l încarc cu prea multe din necazurile mele.

Mă interesează colegul dumitale, Excelența Sa Tolomacovici, răspund.

Se încruntă.

Colegul cu care abia mă salut, la recepții, premiere de gală și baluri diplomatice. Cunoști faptul că relațiile noastre cu Pleurezia sunt încordate.

Mă și mir că n-au pleznit până acuma, îmi pun eu în evidență cunoștințele de politică externă.

Ambasada Pleureziei dă o recepție, astă seară, dacă e să cred zvonurile publice?

Poți să crezi, e exact.

Scociorăște într-un clasor de piele de Rusia, tăbăcit de japonezi și pirogravat de moldo-valahi. Pescuiește acolo un carton mare cât un ecran Paramount și-și evantaiază cu el vârful nasului.

Vă duceți, desigur.

Nu, mă las reprezentat la această corvoadă. Mi s-a diagnosticat o gripă diplomatică.

Și cine vă reprezintă?

Unul din atașați.

Îi fac cu ochiul, mă ridic, iau o poză avantajoasă, gen Apollon de Revebere și întreb:

Comisarul San-Antonio n-ar putea fi un frumos atașat de ocazie?

Ambasadorul mă măsoară patru secunde fără să priceapă; la capătul acestui răgaz, face și el cu ochiul.

Ah! înțeleg. Ții să participi la ceremonie?

Exact.

Pot să te întreb în ce scop?

Trebuie să percheziționez ambasada!

Tresare:

Să nici nu gândești la asta, San-A.

Dimpotrivă, mă gândesc numai la asta, ripostez.

Dacă ești prins asupra faptului, riscăm un incident diplomatic monstru. Ale cărui urmări…

Ascultați mai bine povestea mea, îl momesc. E frumoasă ca o zi de post negru.

Și-i expun ce știți și voi, plus planul meu cincinal. Ciulește radarele cu interpretare computerizată care, în diplomație, se cheamă urechi.

Sunt aici cu un colaborator. De comun acord cu atașatul dumitale, astă seară, înainte ca acesta să-și părăsească locuința, ne ducem și-l legăm fedeleș. După care îi luăm locul, la recepție. Dacă dăm de belea, atașatul e absolvit: doi indivizi au năvălit peste el, l-au maltratat și i-au furat invitația… Urmăriți traiectoria, Excelență?

Excelent, face Excelența, care-i un cunoscător.

Sunteți liniștit?

Ești diavolul reîncarnat, San-A? N-o să te schimbi niciodată?

Ce să fac, suspin, doritor să justific titlul acestei cărți: ăstas eu și nu mă schimb!

Fixăm ultimele detalii și mă duc la Umflătura berureeană adormită în anticameră.

Îi strig în urechile nespălate:

Berna, stație terminus! Călătorii sunt rugați să coboare din vagoane.

Sare-n picioare, cască lampioanele și văzându-mă în fața lui, articulează:

La tine e biletili, San-A.?

Pufăi deși nu-s locomotivă:

Odat-ai nimerit-o și tu, Izmană pe călător: am biletele.

Traversăm salonul pe lambriurile căruia atârnă somnolent tablouri în ulei ale diverselor personaje care-au știut să ungă clanțele cât s-ajungă la situații înalte.

Odată afară din sucursala berneză a stabilimentelor Pupă-n Bot și Radetot, sediul social în Faubourg-Saint-Honoré, Paris, Grasu mă întreabă:

Ce-ai de gând să faci Tonio?

Îi telefonez o privire cu jet rotativ, priză de aer prin chiulasă și dublă aprindere.

Intenționez să desăvârșesc un tur de forță unic în analele polițiste, Béru. Sper să reușesc o ispravă care-mi va înscrie cu litere de aur numele în memoria națională.

Că ce? cârâie obezul.

Voi îndrăzni ceea ce nicio ființă omenească nu a pus la cale înaintea mea. Voi tenta cea mai imposibilă din toate posibilitățile. Am să te pun să faci o baie, bunul, bravul, dragul, abjectul meu Bérurier. Și, în plus, voi încerca să te fac să porți un frac!


• CAPITOLUL XII •

Există ființe care-ți provoacă, la prima vedere un șoc. Ființe care forțează respectul și admirația unanimă. Ființe care-ți inspiră sentimente înălțătoare pentru specia umană. Presupun că dacă ai prilejul să-l privești pe Picasso pictând, pe El Cordobes înfigând spada în gâtul taurului, sau atunci când îl asculți pe Dl. Von Braun demonstrând că, într-un triunghi dreptunghi, contrar celor ce se credea, pătratul ipotenuzei nu este egal cu suma celor două laturi ale triunghiului; da, presupun că, în fața acestor spectacole, epiderma noastră face crețuri, glota noastră face yo-yo și stabilizatoarele noastre biconvexe se șifonează ca fusta unei neveste condusă acasă, dumineca, de un verișor, după vecernie. Dar aceste reacții dermice sau vaso-vasculare nu sunt decât rahat, față de ceea ce-ți provoacă vederea lui Béru în smoking!

Unul din primele obstacole majore a fost să găsim ceva pe măsura lui. N-aș fi crezut că există țoale de închiriat în stare să cuprindă pântecul Grasului. Și, totuși, miracolul s-a produs. Un magazin de închiriat țoale pentru nunți, botezuri și funerarii naționale avea, în rezervele sale, un smoking care aparținuse lui Aga Khan (un valet nedelicat îi șparlise costumul de gală și-l negociase contra unei bucățele de pâine cu brânză).

Să pretind că-i vine mănușă, ar fi contra-reclamă pentru toată industria internațională de mănuși, dar sunt obligat să recunosc că fracul nu pare cu totul și cu totul străin pe șuncile și rotunjimile Solidului.

În fața dulapului cu oglindă din camera hotelului Gemenele vesele unde trăsesem, Béru ia poze, studiază atitudini și pune la punct un comportament de om de lume, mirosind a diplomat de la o poștă.

Nu găsești că revolverul introduce o notă de neglijență? se îngrijorează, apăsându-și dreapta puternică pe stânga costumului.

Încearcă să-l cartiruiască în pantalon, dar mânerul depășește buzunarul și, când ridică brațele, devine de-a dreptul aparent.

Lasă-l la vestiar, sugerez.

Înalță umerii. Nu prea mult totuși, pentru că riscă să-i crape toate cusăturile hainei.

Semăn a milord, asigură amicul meu, întorcându-și nonșalant laba de măcelar în buzunar, cu o grație efectiv foarte britanică.

Se studiază o clipă; își extirpă c-o unghie îndoliată o crustă de gălbenuș care-i murdărește buza superioară și declară, smulgând încă un fir de păr din nas:

Mă piș pă ducele dă Edinburg. Ceva mai multă burtă la mine, înălțimea mai mică, părul fără cărare și ochi negri în loc de albaștri, ie chiar mai bine așa!

Ești ducele York, adică primul guițător din această nobilă rasă.

Nu pricepe aluzia și continuă să se extazieze în fața oglinzii.

Trebuie să-i dau un brânci ca să-mi pot controla ținuta. Nu știu dacă Béru are aerul de milord, în orice caz eu, cu toată modestia pusă la păstrare ca s-o pot recupera în caz de nevoie, eu pot să vă garantez că iubitul dumneavoastră San-Antonio n-are aerul unei crătiți cu grăsime înțolit cu papion, revere lucioase și brâu de mătase. Haina care face călugărul face în egală măsură diplomatul, cu condiția, natürlich, să nu fie vorba de aceeași și același.

Cu a mea, reprezint Franța cum niciun comis voiajor n-a știut să reprezinte aspiratoarele Trucomașinen. Presimt inimi zdrobite în colivii, sectorul păpăgalițe.

Gata, Sac de Slănină?

Grasu își varsă un pahar mare de roșu (Bordeaux, seara e mai ușor de asimilat), își șterge buzele cu manșeta amidonată a cămășii de mătase și răspunde, verificându-și etanșeitatea șlițului:

Gata, frate! Ne putem prezenta în lume.

•

Trebuie mărturisit că nu eleganțe lipsesc ambasadei Pleureziei. Limuzinele care se opresc tăcut în fața peronului feeric scăldat de reflectoare discrete sunt cromate până-n culbutori. Unele au sală de baie și televiziune cu circuit închis, altele seră sau piste de dans retractabile, cu iluminație de neon. V-o spun ca să pricepeți ambianța.

Coborâm, Grasu și cu mine, dintr-o mașină închiriată, pilotată de un șofer în livrea.

Și dacă ț-aș zice că-s emoționat? bâlbâie Umflatul, în momentul în care ajungem în holul decorat cu plante verzi.

Un lacheu îmi ia cartonul aurit. Citește textul și strigă cu o voce de bas profund:

Domnii reprezentanți ai Excelenței Sale Ambasadorul Franței.

Mic balet al reprezentanților, efectuându-și intrarea în salonul lung și lat cât aeroportul Orly. În acest moment, o orchestră de cameră (care se rătăcise, probabil, prin salon) cântă ultimul succes semnat Sinatra: Vei fi în brațele mele marțea viitoare la zece fix, dacă ceasurile noastre merg sincron. It is titlul. E languros, frumos, suav și-ți gâdilă carnea ca un păr de fată mare.

Un omuleț blond, cu obrazul roșu, cu privirea mai ascuțită decât acul unui pirogravor, cu haina barată de marele cordon ombilical al Republicii Pleureziene{10} avansează către noi. Este ambasadorul Tolomacovici. Ne întinde mâna, se înclină. Un bese-n-sac-defel-comod, frățiorul.

Ne spune că este încântat, ceea ce moaca lui constipată pe viață dezminte formal și, presându-i cârnăciorii Grasului, are un moment de surpriză.

Îi murmur că Excelența Sa este dezolată, dar că o criză de enterită libidinoasă îl obligă să stea în cameră, ca și cum ar fi la palatul Bourbon{11}.

După ce parcurgem corvoada uzanțelor indispensabile, Grasu și eu plonjăm în mulțime. Rochii decoltate până-n bazinul Aquitaniei, perloanțe, diamantări, clipsuri care eclipsează lumina lustrelor… V-ați prins la topografie?

Grasu nu-și revine.

E mai mișto dăcât banchetu anual al polițailor dă moravuri, constată. Și fă-ț ideie că pentăla cotizează douășpe luni curvele din toate arondismentele… Poa cân ieram în uniformă… Da nu… Mă nemerisem dă servici la balu Fabricanților dă purcei în turtă dulce, adunătură dă rară distincțiune, da tre s-admit că nu iera stilul ăsta, fratemiu!

Reperează bufetul și din acest moment nimic nu-l mai poate opri.

Îl las să se-ndoape și, cu privirea absentă a unui plimbăreț solitar, încep să reperez locurile.

Deși, în asemenea ocazii, cel mai bun mijloc de a te zgâi prin toate colțurile fără să atragi atenția, e să dansezi. Reperez gagicuțele alintate de-a lungul unei tapiserii Aubusson și mă apropii de o copiliță la vederea căreia miss Univers ar face un dublu infarct. Blondă ca grâul polonez și angelică în asemenea măsură încât, alături de ea, stareța unei mănăstiri ar trece drept o târfă.

Dulcea copilă este escortată de mămica sa, o damă solidă, nu dezagreabilă, dar care-ar avea de câștigat dacă și-ar rade mustața și ar da jos între 50 și 60 de kilograme.

Mă plec ceremonios în fața băbătiei și-i solicit favoarea să-i învârt puștanca. Culmea ghinionului, bătrâna e o pleureziană care nu vorbește limba noastră. Înțelege greșit intențiile mele și-mi cramponează eleroanele laterale, gata să nădușească în brațele mele.

În plus valsează ca o mașină de spălat plină de cearșafuri murdare! Toată plăcerea e de partea mea!

De la distanță, Grasu, specialist în manevrarea gabaritelor depășite, se hilizește ca proasta-n târg.

Hilar, cu o cupă de șampanie în mână, pare decis să mă abordeze. Reverul matlasat al fracului său seamănă deja cu paleta lui VanGogh, plus o alcătuire suprarealistă de culori aberant combinate.

Béru, fără a se sinchisi de dansatori, se proțăpește lângă mine în timp ce operez mișcări de rotire a super vacii:

E dă milioane! declară. Dacă-ț zic că rareori am văst așa un bufet!

Recită cu pleoapele întredeschise:

E toasturi dă caviar, toasturi dă pate dă ficat, toasturi dă…

Îl întrerup:

Când vor prepara toasturi de balenă, anunță-mă! Și-acu lasă-mă să-i livrez partenerei porția de dans…

Cum se termină valsul, conduc mama-mamut până la canapea și, înainte ca aceasta să-și fi depus șifonierul normand, o iau de braț pe încântătoarea sa progenitură.

Drăguța e amuzată la culme. Vorbește franțuzește cu un ușor accent pleurezian.

Mama s-a înșelat, ciripește. A crezut că o invitați pe ea.

Această neînțelegere n-a făcut decât să-mi întărească dorința de a vă avea în brațe, îndrăznesc, distilându-i privirea de catifea numărul 118…

Roșește și, credeți-mă dacă vreți, începe să frisoneze de la parter până la etajul unu.

Pariez o pereche de scoici de perle contra unui kil de scoici comestibile că păsărica asta se deplumează fără complexe, când un tip mișto, de gabaritul meu, i-o propune.

În orice caz dansul i-a făcut efecte. Care se propagă în cele mai nobile componente ale masculinității mele.

Cum orchestra trecuse pe slow, impresia mea este că suntem pe o plajă. Mă simt de vată, fraților, cu excepția bastonului de mareșal, gata la datorie în circuitul senzorial.

Locuiți în Berna? murmur.

Da, lucrez la ambasadă, îmi mărturisește tânăra frumusețe.

Atunci, în petto și din adâncul inimii, dedic o droaie de lumânări întru preaslăvirea sfântului Christophe, care m-a îndrumat pe calea spre mântuire.

Ce faci? mă interesez cu detașare politicoasă.

Sunt secretara Excelenței Sale.

Și locuiești aici?

Normal. Tatăl meu e intendentul clădirii.

Excelența Sa nu-i căsătorit? întreb. Și-a primit singur oaspeții.

E divorțat, murmură ea.

Ah! da…

Faci parte din ambasada Franței?

Sunt noul atașat!

Adaug, blând:

Regret că nu sunt pleurezian; aș da orice să fiu atașatul acestei ambasade.

Totul subliniat de o privire cu mare rază de acțiune, care se plasează fără greș pe orbita ei.

Puștanca se interesează din ce în ce mai mult de micul ei franțuz care o lipește de plastica sa cu protuberanțe tot mai precis direcționate.

Mi-ar plăcea să dansez cu dumneata toată seara, suspină pleureziana.

Oh! Pardon, doamnelor și domnilor! Ca apel explicit, fraza echivalează apelul de la Stockholm! Se pot face și propuneri mai directe, dar eu o prefer pe aceasta. Nu-mi rămâne decât s-o împachetez în hârtie celofanată, s-o bag în frigider și să aflu ora și locul la care voi consuma.

Merge treaba? îmi lansează o voce familiară.

Mă dezlipesc și-l ginesc pe Grasu, luptându-se cu mămoiul fetișcanei. Posesor al permisului de condus camioane grele și-a tapat femeia-cașalot, Béru. Adoră sarcinile grele, amicul. E un temerar. Cu falca lipită de cea a pleurezienei, manevrează partenera cu o dezinvoltură tulburătoare.

Nu că m-aș pricepe la tango, îmi zice, da m-am lansat! Nu-i ușor cu tomberonul ăsta, da merge. E ca și cân muncesc pă pământurile verișorului Fernand!

Degeaba-i fac semne disperate pentru a-l avertiza că dansatoarea mea vorbește franțuzește, continuă să bată câmpii. Cred că deliciile bufetului nu sunt străine acestei logoree.

Astea fiind zise, continuă Bérurier, deși nu-i mare scofală, mi-aș consacra o duminică elvețiană scroafei ăștia.

Se amuză:

Constat că-s gata să-ț fiu tata-socru?

Îmi antrenez partenera cât mai departe de această sursă de idioțenii.

Cine-i personajul? mă întrebă ea. Are maniere grosolane și n-am înțeles nicio treime din ce trăncănea.

E preferabil, o asigur. Dobitocul deține sinecura de secretar particular. Chestie de proptele, e prietenul din copilărie al Excelenței Sale, căruia Excelența Sa a vrut să-i facă o favoare trimițându-l aici.

Mă trec sudori reci! Dacă Grasu continuă, îmi va compromite și călca în picioare planul de acțiune.

Nu vi se pare că-i teribil de cald în salon? susur în urechea dulcei porumbițe.

Ba da.

Să mergem pe terasă.

În toate filmele cu baluri la duci, marchizi și alți baroni, am văzut terase unde cuplurile se retrag pentru a-și spune că luna e frumoasă și că privighetoarea are vocea lui Tinio Rossi.

Împingem, exact ca-n filme, o ușă dublă cu geamuri pictate și ne găsim, într-adevăr, pe o terasă care domină un peisaj infinit. Luna e punctuală la întâlnire. Lipsește doar privighetoarea la apel. Nu-i nimic, ne descurcăm și fără ea.

Care-i dulcele tău nume? întreb.

Nathalia…

Să-mi mănânc pălăria pe care n-o am. Nathalia! Chestia asta lipsea colecției mele, un nume ca ăsta. Am avut Cecilii, Barbare, Leonore, două Antinea, o Prosperină și alte Etcetera; dar niciodată o Nathalia.

Îi declar că e un nume fabulos și recunosc că mă numesc Antoine, ceea ce n-o șochează peste măsură, cum ar zice croitorul meu.

Din vorbă-n vorbă și din aproape în aproape nu întârzii să-i votez credite speciale pentru cumpărarea unei perechi de patine cu injecție directă. Este momentul când privighetoarea elvețiană (în patria ceasurilor nemuritoare mă așteptam mai degrabă la un cuc) își face apariția și ne încântă cu aria Maifăo. Ora miracolelor…

Inima-mi bate dezordonat, mâna se agită și metropola coace o revoluție.

Camera mea e la etajul doi, îmi spune, răspunzând unei întrebări precise, pusă într-un scop și mai precis.

Cum e întuneric, n-o văd roșind, o aud, fiind dotat cu un auz care mă incită să votez nu la referendumuri.

Și cum se ajunge acolo, când vrea cineva să te vadă?

Nimeni n-a venit să mă vadă la mine-n cameră, minte ea cu stângăcie.

Pentru că nimeni n-a avut pentru tine un sentiment ca al meu, explic. Numai în sipetul său, o bijuterie își dezvăluie toată strălucirea.

Am citit asta în Logodnica aspirantului, roman roz pentru persoane palide, vândut în flacon de doi litri în farmaciile bine aprovizionate. Agitat înainte de folosire și folosit pe neașteptate, are un efect sigur. Fătuța e într-al șaptelea cer.

Ești poet! mă asigură.

Nimic surprinzător, spun, tatăl meu se numea Alexandrin.

Împing avantajul până la gardă:

Deci cum se ajunge la sipetul tău, frumos giuvaer?

Ezită.

Vezi… eu…

Da, tu?

Prefer să ne întâlnim mâine, altundeva… Aici, cu tot acest personal, nu-i posibil. Cu atât mai mult că mama mea doarme în camera alăturată…

Mă trec fiori. O și văd pe balenă debarcând cu mustața-n băț, să întrerupă dezbaterile noastre de cultură generală. Și eu care nu conversez pleureziana!

Mâine, mint, iau avionul pentru Paris, unde trebuie să prezidez asociația poeților care au picioare în plus!

Bruschez lucrurile, pentru că sunt momente în viață în care trebuie să știi să te impui, treabă confirmată de orice perceptor.

Când ocazia vieții tale îți trece prin apropiere și nu-i cheală, trebuie să știi s-o apuci de păr! afirm.

Ezită încă.

Ascultă, zice… eu… Există o căsuță la capătul grădinii. Se trece pe poarta din spate… Cheia este atârnată lângă oblon… Dacă vrei să mă aștepți, când se va pleca de-aici, ne întâlnim acolo.

Îi lansez o ocheadă. Această gâsculiță albă are-un chef turbat să se lase jumulită. O fi ea chiar așa de albă? That is the question, cum ar spune Victor Hugo (la întoarcerea sa din insulele anglo-normande).

Părerea mea este că micuța cabană din fundul grădinii i-a mai folosit Nathaliei.

Banco! murmur. Voi fi acolo.


• CAPITOLUL XIII •

Orele trei dimineața. Ultimele acorduri ale orchestrei au amuțit. Lăutarii au intonat imnul pleurezian, Curge! O pulmoserumul meu, apoi a fost debandada, cum zic eunucii!

M-am prefăcut că-mi iau rămas bun, dar, odată-n hall, am pretextat uitarea foarfecii cu pedală, fără de care nu pot tăia convenabil vârfurile de fier ale țigărilor și am reintrat în ambasadă. O ușă ascunsă, pe care mi-o arătase Nathalia, mi-a permis accesul în grădină.

Până acum O.K.! Mă camuflez în fundul parcului și aprind o blondă fără filtru. Luna se scaldă argintiu în ochiul de apă cultivat cu nuferi. E liniște. Bérurier, trotilat ca un polonez, mă escortează. Are un târlic în mână, pentru că, între noii săi pantofi de lac și vechile sale bătături, s-au declanșat incompatibilități ireconciliabile; papionul i se bălăngăne desfăcut pe pieptul vajnic.

Se așază pe o bancă romantică.

Nu văz pence mă cari pă mine-n aventura asta, bodogăne. Tu te ții de-nțepat gagici și sualternii numără stele. Mai dăăștept iera să-mi arănjez o escursiune în cârpele băbuței, pă gratis, inclusiv textele!

Dama e măritată! obiectez pentru a-i calma regretele.

Da, da doarme separat dă bărbat-so și legitimu ie surd ca o cizmă! Studiasem fundurile problemei!

Nu-i decât o amânare! îl consolez… Esențialul e că suntem în acest loc, sesizezi?

Un loc în care ți-ai asigurat toate comoditățili, protestează Umflatul. Păi n-are dreptate comuniștii? Proletarii cu laba, cracii rezervați patronilor! Norocul meu c-am izmene lungi, mă mai procopseam și c-o broncoșită!

Mă înțelesesem cu Nathalia să ne întâlnim fix la miezul nopții. Mai las să treacă vreo douăzeci de minute și-i recomand Grasului să caute un tufiș capabil să-i ascundă cărnurile.

Nu știu care-i programul seratei, zic, dar vreau să te am la îndemână.

La țanc, în apropiere există un umbrar decorativ acoperit cu trandafiri și sub umbrar un leagăn pe care se trântește Béru. Lanțurile acestuia gem îndurerate, dar se resemnează.

Satisfăcut, mă îndrept către construcția despre care mi-a vorbit Nathalia.

Este vorba de o căsuță de paznic, plasată în preajma străduței care mărginește extrateritorialitatea glorioasei republici Pleureziene. Scociorăsc storul de jos și descopăr existența unei chei, fixate într-un cui îndoit.

Deschiderea ușilor, în absența cheilor originale, este una din specialitățile mele; dar să posed originalul fabricantului de broaște, vă dați seama până și voi, adunătură de minusuri, este mult mai la îndelabă.

Pătrund deci, cu piciorul drept înainte, în micuța anexă a somptuoasei ambasade.

Nicio îndoială: e un cuibușor de amoruri nebune. Pariez cu voi o pereche de fudulii cabaline contra unei puțulici japoneze, că dulcea mea Nathalia își oferă, aici, serate de binefacere. Că se sustrage tutelei tiranice a enormității mă-sii, că evadează din coșmelia guvernată de Tolomacovici, pentru a veni aici să aprecieze, în cunoscătoare, solo-uri din Flautul fermecat și alte piese clasice pentru clarinet și chiar saxofon.

Cuibușorul de nebunii se compune dintr-o intrare minusculă, cu pereții drapați în stofă imprimată (imprimeul reprezintă diligențe cu vizitii pocnind din bici); urmează o cameră agreabilă, tapisată c-o pâslă subțirică, de culoare albastră (a somnului) și mobilată englezește; în sfârșit camera de toaletă, a cărei piesă de rezistență este bideul.

În camera principală există o comodă (în general în genul acesta de locuri se practică comoda, pentru că o comodă este practică). Această comodă a fost transformată în bar de un artist care avea mai mult cultul Cinzano-ului decât al barocului timpuriu.

Așteptând-o pe puiculiță îmi votez, în unanimitate plus un vot, un gât de scoală-moralul. Cum zicea Balzac, va trebui să onorez această micuță. Să ridice glorios culorile Franței și să demonstrez prin A plus B că reputația de care se bucură bărbații țării noastre nu a fost uzurpată.

Îmi acordam, tocmai al doilea pahar, cu titlul de excepție și felicitările juriului, în exact clipa în care își face intrarea în cabană. Își proteja, cu un impermeabil albastru, umerii fragili, dulcea copilă. Stropi de rouă îi aureolează părul de aur, sânii ei sunt mai palpitanți și mai plini decât cei ai unei dădace.

Am întârziat, nu reușeam să scap de mama!

Îmi stă pe buze să-i spun că avem probleme inverse, ea și eu. Ea nu se poate debarasa de mamă-sa și eu nu reușesc s-o găsesc pe a mea.

Își scoate impermeabilul. Schimbase rochia de gală cu una de interior, de mătase japoneză, țesută cu gene de libelulă. Și nu-i necesar să fi absolvit Institutul de Mine și Geologie, nici pe cel de Științe Politice pentru a ghici că, dedesubt, este goală ca o pulpă de friptură de miel.

Mi-am permis să beau un pahar în așteptarea ta.

Bine-ai făcut.

Vii adesea aici?

Roșește în regiunea lombară și periferiile acesteia.

Adică…

Mai bine las-o-n apele ei. N-ai venit aici s-o spovedești pe ea, ci, dimpotrivă să lungești lista păcatelor tale.

Se așază cu mine alături pe canapea și cum trebuie început cu începutul, încep cu una din cele mai recente specialități pe care am descoperit-o în Savoia: vârful limbii în cerul gurii, apoi pe buze, apoi în ureche; un complex de operații care vor face, dacă nu fac deja, furori în înalta societate.

Apoi trecem la chestii serioase: fantoma scoțiană, fără cearșaf, spărgătorul de nuci glisant, cu automat de ridicare a picioarelor la umăr, scurt-circuitul demoniac și mai ales, mai ales! Pistonul cu repetiție și jet spumos, o invenție care ne vine odată cu vârsta și ne trece din aceleași motive.

Copila-și exprimă entuziasmul în franceză, în elvețiană și cu propria sa limbă. Cavalcada Fantastică, la preț de favoare! Cap Kennedy la îndemâna tuturor! Un recital de scrâșnete din dinți! După care se lasă o liniște semnificativă. Pacea adâncurilor.

Este de scurtă durată. De abia am făcut puțină ordine în patimile noastre, în ținuta noastră, că se cioc-cioc la ușă. Primul meu gând e Bérurier, Grăsălanul trebuie că s-a plictisit să-și congeleze ciolanele pe balansoar. Vine să-mi prezinte condica de reclamații și sugestii. Nathalia speriată sare din pat.

Dumnezeule! bâlbâie.

Vreau s-o-ntreb ce și cum, când o voce de bărbat proferează câteva apeluri cu semne de exclamare încorporate, în pleureziana din care nu pricep boabă.

Pe fața ei, săraca, se citește panica. Se uită în jur ca și cum ar spera să vadă deschizându-se, în ogeac, faimosul tunel al Mânecii, pe care amicii noștri englezi sunt atât de grăbiți să-l străpungă.

Apoi, luând în ambele mâini frânele unei decizii extreme, mă împinge în direcția băii și închide ușa.

Aștept, în obscuritatea cea mai integrală, urmarea evenimentelor. Cu toate astea, un licăr pătrunde desișul tărtăcuței mele. San-Antonio cel frumos nu-i picat din nori, cu ultima ploaie, după cum se spune-n portul Brest; începe să priceapă că domnul care a venit să facă cioc-cioc la ușă, e titularul iubirilor domnișoarei. A zărit lumină la căsuța albă și-a venit să vadă despre ce-i vorba în propoziție. Riscă să fie o fiesta dezlănțuită în cartier. Și dacă se lasă cu scandal, băiatului maică-mii i se rezervă o poziție nasoală.

Deocamdată, însă, lucrurile nu par să se înfierbânte. Percep, vag, șușoteli. Apoi șușotelile contenesc și se așterne liniștea.

Nu cumva vizitatorul intempestiv se-nfruntă și el c-o bucățică de fericire?

Mai zăbovesc puțin. Oricât ciulesc urechile, nu disting nici cel mai mic zgomot. După părerea mea, gagica Nathalia, șireată ca toate muierile, a reușit să-l scoată din cabană pe nepoftit. Îmi lasă drum liber. Trebuie s-o șterg pe șest.

Cu precauții infinite, presez clanța ușii. Îmi ia cinci minute pentru că operez milimetru cu milimetru. În sfârșit crăp ușa. Camera e goală într-adevăr. Drumul e liber.

Ies încetișor din baie și mă pregătesc să fac pași prudenți când încremenesc, stană de piatră, în mijlocul camerei.

Excelența Sa Tolomacovici zace pe podea, în dosul canapelei. Are un pumnal în piept. Un frumos pumnal maltez care, zece minute mai devreme, decora peretele deasupra comodei.


• CAPITOLUL XIV •

Mă plec deasupra ambasadorului. E atât de mort încât, pe lângă el, sarcofagul lui Ramses II ar părea un chefliu în stare de repaos, Nathalia nu l-a ratat. Fix în inimă! Ca mareșalul Ney! Tolomacovici arată bizar.

Domnul ambasador își schimbase țoalele de ceremonie cu un halat de satin purpuriu. Nu cumva nenorocitul ăsta de pleurezian întreținea relații extra-diplomatice cu secretara sa?

Îmi pare probabil. A venit s-o întâlnească în cuibușor că să-i cânte Mâna în valiza diplomatică; și puștoaica, pierzându-și firea, l-a compostat cu baioneta malteză.

lată-ne în mare dandana!

Ies să-l recuperez pe Béru. Grasu sforăie de să-i explodeze sinusurile. Îl scutur. Strănută, se trezește și mă-ntreabă ce se-ntâmplă.

Se-ntâmplă chestii stranii, Grasule. Plimbă-ți șuncile…

Îl pun rapid la curent cu ultimele evenimente.

Ei bine, amice, mormăie Umflatul, o făcuși dă oaie!

Nu răspund. De fapt sunt foarte cătrănit. Căci iată-mă-n rahat până la bărbie. Nu suntem în Franța, țin să vă amintesc, și nici măcar în Elveția, solul unei ambasade fiind considerat teritoriu al țării pe care o reprezintă.

Veți spune că n-avem decât s-o ștergem, Béru și subsemnatul.

O.K.!

Atâta doar că, odată cu descoperirea lui Tolomacovici în stare de cadavru, se va deschide o anchetă de zile mari. Și dacă gagicuța Nathalia toarnă totul; ba, poate, la capac, îmi pune crima-n cârcă?

Ca pentru a-mi da dreptate, văd lumini precipitat aprinse pe fațada ambasadei, în cealaltă parte a parcului. Clar că Dalila asta de ocazie a luat lecții cu Iuda Iscarioteanul.

Pă unscoatem cămeșili? sughițe Grasu, care a-nțeles și el amenințarea și se teme.

Știți și voi, zdrențe nenorocite, că, de câte ori se-mpute peștele, San-Antonio o iscălește prezent.

Îi indic o portiță lui Béru.

Treci p-aicea, Grasule. Mașina noastră radio-emițătoare e la locul ei. Du-te și ad-o! În timpul ăsta-l voi evacua pe domnul ambasador din apele sale teritoriale, asta-i mișcarea-ntâia și decisivă…

Nu-și pierde vremea cu proteste, Béru. Zboară ca vântul, în frumosul său smoking șifonat, care-i dă aerul unui pinguin îndoliat. Reintru în cuibușorul de nebunii. Înhăț un halat de baie și o înfășor pe Excelența Sa în el, lăsându-i pumnalul în pitpalac. Sting totul și-l salt pe Tolomacovici în propria mea spinare.

După care o șterg și eu pe portiță, abandonând parcul vocilor și tropăielilor care se apropie.

•

Unul care știe ce înseamnă stare de urgență, este dragul meu Bérurier. Îl beștelesc tot timpul cum îmi vine la gură, dar îl ador pe Grăsan. Este eficacitatea întrupată. Mi-ar trebui o ediție de opere complete ca să vă povestesc de câte ori și din câte rahaturi m-a scos.

Aduce mașinuța cu farurile stinse. Dintr-un salt părăsește scaunul, fără să oprească motorul, deschide portiera spate și-mi ajută să trântesc pe excelenta Sa Excelență pe planșeul Renault-ului.

Redemarăm cu ciuperca la podea. Béru ține manșa și joacă rolul lui Ayrton Senna! Suntem pe un bulevard care coboară; traversăm un pod (pe Aar), urcăm un deal și, la capătul a zece minuscule minute, suntem în plin drum de țară, nu departe unde vacile insomniace mug nostalgic după câmpiile verzi.

Și acum? întreabă Grasu.

Îi arăt un drumeag străjuit de copaci.

Garează-te aici, voi încerca să prind Parisul.

Ridic și antena de rezervă, pentru mai multă siguranță și sun orașul mamă. Rentează. Recepția nu-i impecabilă, dar se menține audibilă.

Cer biroul bătrânului. Plantonul mă anunță că bossul e în brațele lui Morfeu. Cu mine nu ține, insist să fie trezit. O linie particulară unește domiciliul său de Servici, ceea ce simplifică the question.

Pe scurt în mai puțin timp decât îi trebuie unei peripateciene din Pigalle să scuture portofelul unui geambaș beat, îl obțin pe directorache.

Centrala-l informează că sunt eu. Zice sec:

Ascult!

Nu prea știu de unde să-ncep.

Suntem la Berna, domnule director… S-au petrecut evenimente… hm… neplăcute, ar fi cam lung să vi le explic. Pe scurt Tolomacovici e mort.

De moarte violentă? rămâne la semne de întrebare, patronul, cât se poate de distant.

Tot ce poate fi mai violent!

Dumneata?

Nu, dar toate sunt împotriva mea…

Unde ești?

În mașina noastră. El e în spate…

Liniște, mai încordată decât o coardă de vioară.

Ascultă-mă, drăguță. Descurcă-te cum crezi dar, în niciun caz, defunctul nu trebuie găsit.

Ezit să înțeleg…

Climatul e atât de încordat, acum, cu Pleurezia, continuă Cheliosul, încât asasinatul unei asemenea personalități ar fi catastrofal.

Dar…

Niciun fel de dar. Dispariția-i una, moartea sa ar fi cu totul altceva. Numai vii dispar, nu morții. Fă tot ce-i necesar să nu se găsească niciodată urma sa! Ar fi o treabă potrivită…

Cum tac, insistă:

Ai înțeles?

Înțeles, patroane.

Ce zice? se informează coechipierul meu.

Îi repet ordinul extravagant al patronului.

Grasu aruncă o privire dezolată pe bancheta din spate.

Și ce facem cu clientu?

Mă întreb?…

Își râcâie scăfârlia, își curăță un dinte, își smulge un fir de păr din nas și murmură:

Bun; să vedem ce se poface. L-am putea îngropa într-un colțișor neumblat…

Clatin capul.

Corpurile îngropate se regăsesc întotdeauna; ori un câine are fler, ori se întreprind lucrări de utilitate publică, ori te vede un gușter care se fâțâie întâmplător prin peisaj…

Și dacă i-am da foc?

Vorbești aiurea! Cenușa se identifică!

Se înfurie.

Ascultă San-A., l-aș mânca, dar chiar nu mi-e foame!

Situația e din cele mai neplăcute. Arătăm grozav, în frac, cu un cadavru în mașină.

La răsărit, ziua începe să mijească (surprinzător ar fi să mijească spre apus). Cocoșii cântă în ferme.

Trebuie să ne schimbăm, zic. Ne întoarcem în oraș. Mă duc la hotel să-mi pun alte țoale, în timp ce tu ai grijă de coleg. Pe urmă va fi rândul tău. Odată în civil…

Ei bine?

Ei bine o să vedem! Și nu mă mai aia la cap!

•

Mi-am pus un costum prince de Galles din cârpă englezească de Elbeuf și mi-am afterșevat mutra. Ce meserie! Ce noapte!

E rândul tău! îl anunț pe Bérurier.

Grasu se extirpă din șaretă.

Nu întârzia, îi recomand.

N-ai dăcât să trăncănești cu mnealui, cât absintez io…

Se îndepărtează. Poalele smokingului său, răsucite ca niște cravate scoase la reformă, fâlfâie pe fundul lat și pulpele porcine.

Sunt într-un parking de hotel. Aruncasem o cuvertură peste cadavru. Ca măsură de securitate, am blocat portierele spate astfel ca nimeni să nu le poată deschide din afară. Din fericire, cum e răcoare, geamurile sunt aburite. Pentru moment, cred că suntem liniștiți.

Așteptându-l pe Grasu, mai sun o dată Parisul. De rândul ăsta nu la Casa Curcanilor Caftangii and Co., ci la casa părintească. Buna mea mamă! Care-o fi soarta ei? În timp ce ea se confruntă c-o bandă de jigodii care-o sechestrează, o și molestează poate, singurul ei fiu, la sute de kilometri, se pune în situații imposibile.

Trece multișor timp înainte să-l obțin pe reverendul Pinaud la bigofon. Cască un Alo! lamentabil, care ar putea servi de anestezic unui spital în criză de penthotal.

San-A. Noutăți?

Nu. Ah! da… A venit cu gazul și cum n-aveam suficienți bani la mine, n-am plătit chitanță. Revin mâine după masă… Sper să te-ntorci până atunci. Îți semnalez că am băut o sticlă de muscadet în ciuda interdicției tale. Îmbătrânesc, singur aici… M-am uitat la T.V. Un meci de carch, aseară: Taurul din Camargue contra Asasinului din Düsseldorf. A câștigat neamțu, era scris în stele negru pe alb! Luptă cinstită. Dac-aș fi fost eu arbitru…

Taci, dracului, odată, excrescență umană! tun.

Se bâlbâie.

Asta-i mai bună ca toate! Tu-ntrebi…

Ai primit vreun telefon?

După cel de care știi, nu.

Scrisori, ceva?

Desigur! Tocmai voiam să-ți spun…

Zi odată, sămânță de ramolisment!

O carte poștală de la colegul nostru Mongin care e în vacanță la Sables-dOlonne. Mi-am permis s-o citesc, având în vedere că nu era în plic. Zice: Un salut de la un tip care stă pe nisip la Sables. E spiritual, Mongin, n-ai zice dacă l-ai vedea…

Și altele?

Nimic de semnalat, în afara reumatismului meu care-mi lucrează articulațiile.

Întrerup comunicația.

În acest moment al activității mele, Eminența Sa cea Rubicondă se întoarce.

Și-a reluat țoalele personale.

Mi s-a părut că vorbeai? zice bănuitor, privind în spate dacă nu cumva Tolomacovici se joacă de-a taica Lazăr.

Comunicam cu Pinuche, să-l întreb dacă n-avem vești de acasă.

Nu-ș dacă aveai acasă da aveai la otel, declară Matahală.

Și scoate un plic din buzunar.

S-a adus asta pentru tine, cât mă schimbam.

Imposibil!

Cu o mișcare de unghie spintec plicul.

Citesc:

Și acum destul cu joaca. Documentele sau catastrofa. Va trece cineva la prânz

Fără iscălitură. Mesajul a fost dactilografiat pe o hârtie albă, simplă.

Cine a adus plicul ăsta?

Portarul dă noapte habar n-are. A fost depus la ghișeu când el își ușura bășica.

Concluzia: se știe că sunt în Elveția. Cine? Fătuța Nathalia? Ce fel de jocuri joacă damicela în afara jocului dragostei și morții?

Ai fo ideie cu privire la pretinu din spate? întreabă Bérurier.

Un început de idee…

Demarez. Cu viteză mică  nu țin să atrag atenția sticleților helveți  părăsesc orașul pe autostrada către Neuchâtel. În ajun, chiar înaintea intrării în Berna, văzusem acolo mai multe vile ornate cu inscripția De închiriat.

Mă opresc în fața primei apărute-n cale. Anunțul de locație e redactat în germană, franceză și italiană. Pe cartonaș scrie că, pentru închiriere, trebuie să te adresezi agenției din colț. Mână birjar!

Elvețienii sunt matinali prin excelență. E drept că nu duc lipsă de ceasuri deșteptătoare.

Deși nu-i încă ora opt, Agenția Cacăsvaiss a și deschis. E un magazinaș dichisit, vopsit în culorile bibilicii și păunului (cu gust armonizate, acestea evocă o toamnă bogată). În vitrină sunt expuse pozele proprietăților disponibile, unele mai ademenitoare decât altele.

Patronul, Dl. Cacăsvaiss fiul, un bătrânel solid cu barbă de patriarh ieșit la pensie, mă primește amabil, în fața unui mic dejun care mă face să salivez.

Îi debitez salata mea. Sunt un inginer franțuz. Vin la Berna pentru a instala un aparat delicat care servește la recoltarea lintei și a cărei punere în funcțiune îmi va cere un sejur de două luni. Am oroare de hoteluri. Pe scurt, închiriez casa vizionată din mers la un preț destul de pipărat. Îmi dă cheile, mă atenționează să îngrijesc trandafirii, proprietarul ține mult la aceștia și-mi urează un sejur plăcut.

Când reajung afară, la Béru, Elveția se pune pe sunat ora opt. În patru ceasuri totul trebuie lichidat.

Luăm în posesiune casa. Prima noastră grijă e să băgăm mașina în garajul din curte și să debarcăm resturile ambasadorului.

Unde mă-sa-l băgăm? întreabă Béru, care-și supraveghează atent limbajul atunci când târăște de picioare o excelență decedată.

La spălătorie, îi răspund. Cel puțin pentru moment.

Zis și făcut. Când Tolomacovici e întins într-o cădiță de faianță, respirăm mai în voie.

Prima etapă! anunț.

Ș-adoua?…

Rânjesc, măsurându-l pe Grăsan, savurând dinainte moaca pe care o va face când îi voi servi restul.

Te vei întoarce în oraș pe patru roți, Grasule.

Și?

Te vei duce la o canisă, trebuie să existe în capitala federală asemenea chestie.

Apoi?

Apoi vei cumpăra un Saint-Bernard!

Știam că voi nimeri la marele fix. Face o mutră care i-ar provoca diaree acută unui țârcovnic constipat.

Mă iei la mișto?

Nu încă, mai târziu, când vom ieși din han, îți promit!

Un Saint-Bernard?

Cel mai mare și mai gras pe care-l poți găsi. Dacă te-ntreabă cineva ceva, spune că-i pentru un banchet de logodnă!


• CAPITOLUL XV •

În absența Grasului, caut o farmacie și o măcelărie. Fac diverse cumpărături și mă-ntorc la vilă. Arunc un ochi să mă asigur că Tolomacovici a fost cuminte în cădiță, apoi scot husa de pe fotoliu și-mi ofer un puiuț de somnișor reparator, sperând întoarcerea rapidă a Grasului.

•

Mă trezește o limbă care-mi linge laba. Tresar și mă zgâiesc în jur buimac. Bérurier cel Viteaz, Bérurier Voinicul! Cel care ar fi putut să-i bată pe arabi la Poitiers, pe Roland la Roncevaux, pe Blücher la Waterloo și, pe Sugar Robinson la Madison Square Graden, imobil în fața mea, cu o lesă în mână. La capătul celălalt al lesei există un uriaș Saint-Bernard, dolofan ca un călugăr, cu ochi de câine credincios și cu limba mângâioasă.

Îți convine așa? ironizează Grasu.

Mănușă!

Mângâi cuțulașul.

Se numește Ernest, declară amicul meu. Un nume haios pentru un Saint-Bernard elvețian, așa-i? Nu găsești?

Găsesc!

•

Prepar o halcă de carne după o rețetă bine chibzuită și i-o arunc lui Ernest. Face zgomot de ușă de catedrală trântită de curent. Cuțu prinde chifteaua. Ezită s-o mănânce, suspicios. Dar, cum îi mângâi urechile și cum are suflet bun, o înghite ca să-mi facă plăcere.

Se scurge un timp. Ernest cască, se culcă. Apoi are o tresărire și rămâne țeapăn.

Atunci asist la un spectacol mișcător. Béru, masacratorul de fălci, sfârtecătorul de urechi, umflătorul de ochi, rupătorul de membre superioare și inferioare, Béru izbucnește în lacrimi!

L-ai omorât! sughițe. Ah! ce lipsit de inimă poț fi, San-Antonio!

Șterge-ți mucii Grasule, nu-i decât adormit. Barbiturice într-o doză babană; s-a aranjat de un somn pentru întreaga zi. O minunată cură de somn, ce mai! Dac-ar face asta la clinica americană din Neuilly, l-ar costa o avere.

Unde naiba vrei s-ajungi?

Ai să afli.

În timpul absenței complicelui meu, descoperisem și studiasem o carte de telefon, mai silitor ca un absolvent de liceu în ajunul bacalaureatului.

Numărul pe care am de gând să-l formez pare să fie în apropiere. Îl formez cu un deget hotărât. Sună. O voce elvețiană întreabă în germană ce doresc și răspund:

Alo! Dogs Service?

Ja.

Vi se-ntâmplă să conversați și franceza?

Desigur!

Am nevoie de dumneavoastră pentru bietul meu câine care s-a prăpădit. Culmea nefericirii, la prânz plec cu avionul și sunt îngrozitor de grăbit, puteți să vă ocupați de el imediat?

Tipul de la capătul celălalt al firului îmi răspunde cu o formulă pusă la punct, presupun, de multă vreme.

Nu suntem doar în serviciul câinilor ci și al stăpânilor! Ce rasă este?

Un Saint-Bernard mare.

Nu-mi rămâne decât să-i dau adresa și să aștept. Un sfert de oră mai târziu, o camionetă neagră pe care scrie cu litere aurite Dogs Service se oprește în fața porții. Dogs cioclul care descinde are părul cărunt, pântecul țuguiat, fizicul, în general, jovial.

Îl primesc. Se prezintă: Jean Müller, pompe funebre pentru câini. Îmi exprimă simpatia sa, formulează condoleanțe și mă întreabă unde-i scumpul dispărut.

Îl conduc în salon. Ernest zace ca un veritabil răposat, îl învelisem într-o pătură, ca să pară mai out. Ridic un colț al cuverturii. Béru lăcrimează șarjând un pic:

Un animal pe care l-am crescut cu mâinile mele! Sardelele astea împuțite tre să-l fi otrăvit, clar.

Domn Müller strivește o lacrimă comercială care ne va ridica factura cu minimum o mie de marafeți. Apoi îl roagă pe Béru să-l ajute să aducă lada.

Când o aduce, eu și Béru îl băgăm pe cuțu înăuntru și îngropătorul de dulăi înșurubează capacul.

Cimitirul pentru câini e departe? mă interesez.

Nu, la cel mult o mie de metri.

Putem căpăta o concesiune pe veci?

Bineînțeles!

Nimeni nu se va atinge, vreodată de mormânt?

Nimeni. Cavoul vă aparține pentru veșnicie.

Mulțumesc; ce alinare!

Îi fac cu ochiul lui Béru, e rândul lui să intre în joc.

Ar fi interesant să-i comandăm o coroană de flori pentru înmormântare? întreabă.

Dimpotrivă, afirmă individul, care e, probabil, tamjă cu vânzătorul de vegetale.

V-ar deranja să mă duceți până la florar? Mașina noastră e în pană.

Cu plăcere.

Și Müller declară:

Ajutați-mă să încărcăm sicriul în furgonetă ca să nu ne mai întoarcem.

Asta n-o prevăzusem. Mă lansez în marea scenă din actul trei.

Nu, duceți-vă înainte. Lăsați-mă să mă reculeg o clipă lângă fidelul meu amic care nu și-a drămuit niciodată nici gudurăturile, nici linsorile.

Probabil că generații de babornițe îl obișnuiseră pe individ cu o gamă largă de maimuțăreli.

Subscrie cererii mele. Și Grasu îl ia de braț sprijinindu-și propria durere.

•

Un soare vesel luminează țarcul în care sunt înhumați Azoreii din Berna. Camioneta pătrunde pe aleea centrală, ocolește monumentul câinilor victime ale cercetării științifice și se oprește în fața unei serii de morminte format mare, pentru dulăi respectabili.

Puteți alege! oferă dom Müller.

Aleg un locșor calm, alături de mormântul unei oarecare Diana. Tolomacovici va aștepta judecata de apoi într-o plăcută companie feminină.

Angajații Dogs Service-ului coboară lada în cavou, pun dala peste excavație și se retrag să tragă o dușcă, în timp ce eu îl urmez pe Müller la birou, pentru formalități.

Ca inscripție, ce trebuie să pun să se graveze, întreabă.

Mă concentrez și murmur cu un aer recules.

Aici zace Taiaut, tovarăș de zile bune și grele.

Văd că-l iubeați! suspină Müller.

Mă voi simți teribil de singur acum, îi întăresc spusele.

Gagiul Béru iese în viteză pentru a se strâmba de râs în dosul mausoleului înălțat împotriva neantului pentru o oarecare Lélette, mâță siameză moartă accidental, nu fără a fi înhățat, cu ghearele ei nemuritoare, medalia de bronz la o expoziție de feline organizată de Șahul Iranului.


• CAPITOLUL XVI •

Întins pe pat, cu brațele încrucișate sub ceafă, epuizat de oboseală, nu pot dormi. Aștept ca omul  sau madama care mi-a trimis mesajul, să se manifeste. Și așteptând această manifestare, faimosul  prea faimosul San-Antonio, cel căruia de obicei nu-i rezistă niciun mister, care desfundă chiuvetele și oferă doamnelor măritate onorurile neglijate de soți impotenți, celebrul, uluitorul San-Antonio va să zic, recapitulează afacerea.

Într-o poveste atât de extravagantă, complicată de-tot-ce-vă-doriți-mneavoastră, trebuie să faci bilanțuri periodice.

Să verifici des cap-compasul, cu atenție și răbdare.

Așa cum face navigatorul îndrăzneț care se aventurează pe Marea Sargaselor.

Pentru mine ar fi mai degrabă, Marea Sarcasmelor!

Știu că toate aceste capitulări vă calcă pe nervi, mneavoastră care aveți crep în locul creierului și tot atâta judecată cât o grămadă de moloz, dar ele sunt necesare. Poate izbucni lumina din ele. Și de lumină, recunoașteți, mai ales în clipa asta, avem al dracului de mare nevoie.

Așadar, cei care nu-s mulțumiți să se ducă să mă aștepte la sfârșitul cărții; voi ceilalți, scoateți-vă degetele din nas  la vârsta voastră nu face serios  și nu cereți voie să vă duceți la veceu, veți fi refuzați chiar dacă prezentați un certificat de la medicul de cartier.

O.K.! cum se zice la curtea of England. Bun, încep:



•Un isteț șutește niște documente Franței și intră în tratative cu Tolomacovici pentru a i le băga pe gât contra cost.

•Recuperez planurile înaintea reușitei acestei tranzacții.

•Pentru a mă avea la mână, Tolomacovici pune să fie răpită Maică-mea și cere planurile ca răscumpărare.

•Odată cu maică-mea au dispărut și documentele care, totuși, îmi sunt cerute în continuare.

•Pun un plic de hohă la locul indicat și omul lui Tolomacovici vine să-l ia.

•Altă componentă a echipei Tolomacovici îl bulește pe mesager, cu scopul de a-și însuși plicul, după ce telefonase șefului că plicul n-a fost depus.

•Demasc transfugii echipei Tolomacovici. Grație unei ședințe cu Bérurier, unul dintre ei vorbește și ne relatează cele precedent expuse. Habar n-are de soarta Féliciei. După el doar ambasadorul Pleureziei ar putea să mă lămurească.

•Grasu și eu facem deplasarea la Berna, descurcându-ne pentru a asista la recepția ambasadei pleureziene.

•Profit de serată ca să-i fac bezele secretarei particulare a lui Tolomacovici, care-mi fixează întâlnire la cuplodromul situat în fundul parcului.

•Îmi justific reputația față de puștoaică.

•Pe când mă odihneam cu crucea meritului social la butonieră, sunt deranjat de sosirea Excelenței Sale. Mă ascund în baie.

•Tolomacovici e asasinat. Beleaua belelii! Abia am timpul să escamotez corpul și să mă debarasez de el în modul ingenios pe care vi l-am expus.

•Scurt timp după asasinat, un emisar necunoscut, depune la hotel o scrisoare care-mi ordonă să-i dau planurile persoanei care mă va contacta la amiaza zilei de azi…

•Este aproape amiază, altminteri zis, douăsprezece fără cinci.



Iată, cu tot laconismul, situația, în toată grozăvia ei.

Concluziile pe care le pot trage sunt următoarele:



•Nu știu unde sunt planurile. Spionii mi le cer. Patronul meu suprem de asemeni.

•Ignor unde-i Félicie. Ignor chiar dacă mai trăiește.

•Adversarii mei știu că sunt în Elveția.

•Gagica Nathalia este o criminală.



Cazul acesteia din urmă mă interesează grozav. Târând leșul Excelenței Sale mi-am zis că, sus-numita, trebuie să facă parte din rețea; poate dorea să lucreze pe cont propriu și profitase de ocazie pentru a se debarasa de patron. Atâta doar  și e singurul lucru care sare-n ochi  odată asasinatul comis a dat alarma. Făcând asta voia să-mi pună crima în cârcă, ziceți? De acord. Dacă ar fi reușit însă, se duceau de râpă toate speranțele bandei cu privire la documente.

M-am săturat să-mi frec ridichea cu supoziții. Mi se face rău.

Aici am ajuns cu recapitulările, când sună ora douăsprezece, în clopotnița vecină. Celei de a douăsprezecea lovituri îi succede soneria telefonului. Vocea recepționerului îmi comunică.

Vă caută cineva, domnule.

Cine? întreb.

O doamnă!

Roag-o să urce!

Sar din pat, îmi aranjez cravata (în fața unei doamne trebuie să fiu prezentabil) și-mi pun haina.

O doamnă!

Ceva îmi zice că doamna în chestie ar putea sa fie Nathalia. Eu, mă cunoașteți, am nasometrul hipersensibil!

Un index discret ciocănește în lemnul ușii mele.

Uitasem să-mi iau arma!

Într-o clipă repar această scăpare. Bine echipat, mă simt în stare să înfrunt pe oricine și pe vărul său primar.

În pas vioi mă îndrept către ușă. Cu un gest hotărât, deschid.

Acel ceva isteț care mi-a șoptit că vizitatoarea este Nathalia și-a băgat degetul în ochi până la plămân.

Persoana care se prezintă nu-i alta decât Félicie.

•

Dacă într-o zi bunica vă va întreba care e cea mai mare surpriză din viața lui San-Antonio, să-i răspundeți fără urmă de ezitare: ziua în care, la Berna, a primit vizita Féliciei, minunata sa mamă, pe care niște tâlhari o răpiseră.

Și să știți că nu vă înșelați prieteni!

Pălesc, roșesc, înverzesc, albăstresc, violețesc, indigotizez, portocalizez, precum cărțile poștale care-și schimbă culoarea urmând capriciile meteorologiei.

Maică-mea, ea, stă dreaptă în cadrul ușii. Are părul gri bine strâns. Hainele impecabile și surâsul dulce, afectuos.

Mă dau într-o parte pentru a o lăsa să intre. Nu pot să vorbesc. Gâtul mă doare și cred că mă smiorcăi, simt dâre calde zebrâdu-mi obrazul.

Mă îmbrățișează tandru și murmură:

Nu ți-ai făcut prea multe griji, băiatul meu? Ești palid! Ce aer obosit ai!

Și dintr-odată-mi dau frâu liber. Nervii, nu mi-e rușine să recunosc. De douăzeci de ani n-am avut asemenea supărare. De douăzeci de ani n-am mai plâns ca un copil. De douăzeci de ani nu m-am mai cuibărit așa în brațele Féliciei. Voiam s-o salvez, s-o protejez și ea este cea care vine la mine, mă calmează, mă vindecă. Félicie! Oh draga mea Félicie!


• CAPITOLUL XVII •

 Povestește, mamă!

Au fost drăguți…

Povestește!

E tot ce pot să-i repet.

Se așeză într-un fotoliu de pluș, își întinde fusta să nu facă nicio cută. Ador gesturile ei! I le admir. Am nevoie de gesturile ei simple. Fac parte din viața mea…

Ei bine, alaltăieri, în absența ta, au venit doi-domni. L-au lovit pe Julius… Doamne! Ai vești de el?

E tare de cap, nu te îngrijora.

Bine, dar creierul său…

N-ar creier!

Surâde și dojenitoare, murmură:

Răule!

Continuă apoi:

După asta cei doi domni au intrat în bucătărie și m-au rugat să-i urmez în mașina lor, fără vreo explicație. Aveau un revolver și mi-a fost teamă. M-au dus într-o casă, nu prea departe de noi. Acolo era o femeie grasă care nu vorbea franțuzește cu fata ei!

Nathalia! strig.

O cunoști? tresare Félicie.

Las că-ți explic eu: apoi?

Oamenii aceștia ți-au telefonat. Fata, cred. Mi-au spus să-ți vorbesc, îți amintești?

Și?

După aceea mi-au dat un somnifer puternic. Când m-am trezit, eram culcată într-o ambulanță. Fata și mama ei mă supravegheau. Am mers mult și am ajuns în Elveția. M-au dat jos într-o grădină mare și m-au închis într-o cameră, la ultimul etaj al unei case…

Care nu-i alta decât ambasada Pleureziei la Berna.

Așa înțelesesem parcă și eu, recunoaște buna mea mamă.

Murmur, în absența mea de barbă:

E în benă ambasada din Berna, în clipa de față.

Maică-mea tresare:

Ce ciudat că-mi spui asta!

De ce?

Pentru că de fapt totul e în efervescență acolo.

Încep să pricep de ce au eliberat-o pe Félicie. Ancheta cu privire la dispariția Excelenței riscă să facă valuri. Bandiții și-au spus că lucrurile ar deveni nasoale dacă poliția berneză (care nu apreciază să confunzi Elveția cu o vacă șchioapă), își bagă nasul în stabilimentul pleurezian și ar trage concluzii mai mult decât nefericite dac-ar găsi, acolo, o cucoană sechestrată.

Așadar ți-au dat drumul?

Da. Mi-au spus: Fiul dumneavoastră este la cutare hotel și vă așteaptă, duceți-vă la el și dați-i…

Maică-mea scoate un mic strigăt și-și duce mâna la corsaj.

Oh! da, era să uit, ce aiurită sunt! M-au însărcinat să-ți dau acest plic.

Desfac presto și citesc rândurile bătute la aceeași mașină ca azi-noapte:



Am făcut primul pas; îți revine să-l faci pe al doilea remițând-ne ceea ce știi. Dacă nu, îl vom face noi pe al treilea, care ar putea să conducă poliția până la un mormânt din cimitirul pentru câini. Întâlnire la orele paisprezece la groapa urșilor.



Scroafele! Ne-au urmărit în noaptea aceea, după povestea cu parcul. Au priceput totul.

Fără îndoială, când au adus mesajul la hotel, ne-au zărit și s-au luat pe urmele noastre.

Sunt, deci, la curent cu totul. Dacă sugerează sticleților din Berna să mă priponească și ancheteze, s-a zis cu mine, cu libertatea și standingul meu.

Cioclul pentru dulăi mărime mare va furniza o mărturie zdrobitoare, caralii vor proceda la deshumarea Saint-Bernard-ului și mă voi pomeni cu ambasadorul asasinat în cârcă.

Mizerie și putrefacție!

Ceva nu-i în regulă? întreabă, candidă și grijulie Félicie.

Îmi înghit spaimele.

Totu-i în regulă mamă, ești aici, suntem împreună…

În acest moment își face apariția Bérurier. Ține-n mână jurnalul de prânz.

O vede pe Félicie și, distrat, lansează un jovial:

Io-te! Doamna Félicie. Ce mai faceți?

Apoi realizează, ca-ntr-un film cu Laurel și Hardy și se prăvale pe carpetă, bâguind.

Ah! asta-i culmea! Sunt mai tâmpit decât o balegă arabă. Al dracu dacnțeleg cevașilea!

Și, în fine, căzut în admirația șefului iubit, celebrul San-Antonio:

Ai găsit-o, tipule! O găsiși…

După cum vezi, îmi consolidez, mințind, prestigiul.

Îi smulg ziarul din labă și citesc anșeta:



Misterioasa dispariție a ambasadorului Pleureziei



Articolul e lung, circumstanțial și antiderapant.

În el se spune că după fiesta de la ambasadă. Excelența s-a retras în apartamentele sale și s-a schimbat în ținută de interior. Apoi s-a dus să dea o raită prin parc. Secretara particulară care-și reintegrase (să i-o spună lui Mutu), camera, l-a văzut dispărând în direcția micului pavilion situat în celălalt capăt al proprietății; pavilionul în care, afumă reporterul, Tolomacovici, obișnuia să se reculeagă, uneori.

Asta numea el a se reculege, ambasadorul. Sunt de acord și gata să plusez. Pentru subsemnatul a fost chiar mai mult decât reculegere: contemplație, meditație transcendentală.

După câteva momente, a declarat presei secretara, am auzit un strigăt. Am dat imediat alarma…

S-a găsit portița grădinii prost închisă. Se pare că cineva a pândit în micul pavilion. Pe măsuță, un pahar de alcool etc, etc.

Arunc foaia de varză.

Mă au la mână. Șmecheria cu găsirea unei ascunzători veșnice pentru Tolomacovici se întoarce, diabolic, împotriva mea. Cu chestia asta pot proba totul și încă ceva pe deasupra.

Și dac-ne-amce să halim? sugerează Béru, care nu-și imaginează cum altfel am putea sărbători întoarcerea maică-mii.

Haidem, convin.

Pentru că, efectiv, mai bine să ai burdihanul ghiftuit când înfrunți dificultăți grave.

M-am-s să fac un tur dă oraș, declară Béru. Reperarisii o crâșmuță mișto, c-un vinișor corect. La meniu ie fondu dă Burgundia. Io care cunosc Burgundia din partea lu nevastă-mea, nu-ș ce-i aia. Tu știi?

Și-ncepe să-și lingă buzele. Locuitorii din Liège nu știu ce-i aia cafea de Liège, cei din Londra habar n-au ce-i un capot englezesc, în țara cantoanelor se ignoră ce înțelegem noi prin a bea ca un elvețian, filosofez.

O iau pe Félicie de braț.

Am un răgaz de nouăzeci de minute. Nouăzeci de minute de fericire contează, nu?


• CAPITOLUL XVIII •

Ieșind din restaurant, pentru a mă prezenta la întâlnirea de la groapa urșilor, mi-a venit IDEEA. Și încă una superbă, inspirată de magazinul lipit de restaurant. În vitrina sus-numitului magazin este expus ceva ce mă grăbesc să cumpăr.

Tot acest mister pentru a vă ține pe jăratec, bandă de chelboși! Că doar nu vreți să vă țin la curent cu absolut toate gesturile și deciziile mele, puțin respect pentru viața intimă, ce naiba!

Iau mașina, după ce-i recomand energic lui Bérurier îngreunat cu două clondire de Fandant să aibă grijă de Félicie a mea.

Nu-i mare distanța până la groapa urșilor. Traversez Aar-ul după ce-am rulat de-a lungul încântătoarei străzi cu fântâni, apoi urc panta până la platoul pe care s-a săpat, betonat și zăbrelit groapa.

În fundul acesteia, doi urși bruni mănâncă morcovi aruncați de turiști. Uneori contenesc cu ronțăitul vegetalelor pentru a se distra privind turiștii. O ocupație de invidiat. Sunt zile când îmi doresc să fiu urs brun sau alb, elefant, zebră, girafă sau urangutan, ca să pot contempla și eu oamenii printre zăbrele. Ce spectacol edifiant! Câtă multiplicitate!

Grași, lungi, mici, slabi, păroși, chei, varicoși burtoși, emfatici, moderați, hipertrofici, deșuchiați, congestionați, palizi, mototoi, tăntălăi! Ce menajerie! Și câtă consolare să aparții unei specii inferioare; să n-ai dreptul nici la buletin de vot, nici la viața veșnică; să trăiești gol, înțolit doar cu blana sau penele personale, să-ți coțăi femela când ai chef fără să tragi jaluzelele și să debranșezi telefonul.

Mă sprijin pe bara de fier, între un pastor și o fetiță blondă. Aștept.

Două lovituri rare anunță orele paisprezece, la un orologiu leneș. Pe umărul meu se așază o mână delicată. Mă întorc.

Nathalia, mai senzațională decât azi noapte, într-un taior bleumarin. Are ciorapi de culoare deschisă, pantofi roșcați cu geanta asortată și o bijuterie în formă de inimă în dreptul sânului stâng. Părul ei de aur strălucește în soare. Rujul ei de buze e mov, surâsul ei la fel, pentru această ocazie.

Eram sigur, îi spun.

Ea ciripește:

Bună ziua domnule comisar.

De comun acord, părăsim plantigradele pentru a ne izola.

Miroase a violete, Nathalia, ca Marie-Antoinette. Atâta doar că ea nu-și pierde capul!

Ai adus documentele?

Depinde ce numești documente, frumoasa mea copilă.

Încruntă adorabilele ei sprâncene.

Te previn că greșești grav luând lucrurile în glumă, îmi spune.

Iar eu, răspund, îți jur că greșești enorm luându-le în serios.

Un telefon anonim, înlănțuie ea, și poți spune la revedere carierei dumitale (care-i șarmantă, între noi fie vorba) și prețioasei dumitale libertăți pe care o consacri atât de furtunos damelor!

În ce termeni galanți expui lucrurile!

Râd, ceea ce nu-i place prea mult. Mă întreabă motivul și, suflet bun, i-l spun:

Râd pentru că în echipa voastră, frumoasa mea, aveți o idee fixă: să vă căpătuiți fiecare, pe cont propriu. Amărâtul de Tolomacovici s-a înconjurat de oameni eficaci dar ambițioși, și asta a pus afacerea la pământ. Amicul dumitale Humanumest v-a dublat…

Și-i povestesc tărășenia.

Și dumneata, continui, nu numai că ai dublat-o pe Excelența Sa: ai omorât-o! Era amantul tău, nu-i așa?

Ei și?

Ei și? Iată cum s-au petrecut lucrurile. Aseară m-ai recunoscut și agățat. Ai vrut să mă posezi prin bandă-bilă, dacă-mi pot permite această imagine brutală în fața unei tinere atât de pure. Numai că, Tolomacovici, nu era o jumătate de clătită și și-a făcut apariția fie din gelozie, fie pentru că intuise ceva dubios, sau mă identificase și el. Cum riscai să ți se șifoneze târtița ți s-a părut o găselniță fericită să-i plantezi cuțitul în stomac. Ai șters-o îngrozită de ceea ce făcuseși și ai dat alarma ca să-mi pui mortu-n brațe. Reflex normal, aproape imprudent, ca de altminteri, toate reflexele. De fapt te-ai simțit ușurată când ai văzut că ne-am evaporat, eu și cadavrul, nu-i așa?

Continuă.

Tu și părinții ați decis într-un consiliu de familie, să exploatați nou creata situație. A venit deci acel mesaj la hotel, vag și imperios. Aducându-l tu sau complicii, m-ați văzut și filat. Ați aflat astfel ce soartă-i rezervasem Excelenței sale cadaverice, probabil, v-ați amuzat copios la gândul că, procedând așa, îmi asumam crima; mai bine zis, semnam mărturisiri complete. Ce m-ar mai fi putut disculpa după ce am acționat astfel?

Chiar aș vrea să știu! scrâșnește Nathalia.

E momentul să-i dau lovitura de grație.

Fata mea, zic, nu-ți voi da documentele și asta din două motive. Primul și cel mai valabil este că nu le am!

Are o mișcare rapidă pentru a marca neîncrederea.

Unul din răpitorii maică-mi le-a trecut pe numele lui, iubito și eu fug după ele ca și tine. Când îți spun că rețeaua voastră căcăcioasă are scurgeri perfide, poți să mă crezi! Ai, încă, îndoieli? Jur că-i așa, pe viața maică-mii, temă pe care n-am obiceiul s-o iau în glumă.

Văd după privirea ei că i-a căzut moralul mai jos de chiloți.

Continuu, scoțând din buzunar faimoasa achiziție făcută la ieșirea din restaurant.

Al doilea motiv pentru care, chiar dacă aș avea planurile nu ți le-aș da, este că sunt în măsură să dovedesc că tu l-ai spintecat pe Tolomacovici, cu delicatele tale mânuțe!

Și-i scot un aparat de fotografiat ultra-miniaturizat.

Chiar mă credeai așa tâmpit cât să mă îmbarc în afacerea asta fără o provizie de biscuiți? Când m-ai băgat în baie, aseară, m-am descurcat să fixez obiectivul în gura broaștei ca să-mi garantez o piedică în calea uitării, scumpă copilă, te-am pozat în plină acțiune, eu, care nu voiam decât portretul vizitatorului tău!

Colegii mei elvețieni îmi pot reproșa ascunderea cadavrului, dar pentru crimă ți se vor adresa ție, mai repede și mai direct decât săgețile lui Wilhelm Tell.

Am câștigat. Nu mai știe pe ce picior să danseze.

O iau de talie.

Bafta ta chioară este că am scos cadavrul din circulație. Nimeni, niciodată, nu-ți va mai face un cadou atât de somptuos, fetiță. Trebuie să fii mai toantă decât o pompă de vidanjat ca să nu pricepi atâta lucru.

Nu răspunde nimic. Profit pentru a-i șterge cu un mini-pupic buzele strânse și reci.

Salut, Nathalia, îi spun. Profită de harurile tale și fă-i și pe bărbați să profite de ele; în viață lucrul pe care o femeie știe să-l facă cel mai bine, e amorul.

O las ca la fotograf și mă duc să văd cum se comportă mașina lui Bravissimo.


• CONCLUZIE •

Intrând în bucătăria noastră, maică-mea face o mutră nedumerită. Taica Pinuche s-a dedat, în absența noastră, la o petrecere intimă. A golit dulapul, a murdărit vesela, mi-a băut trei sferturi din pivniță și mi-a folosit papucii, cu o neobrăzare pe care numai el o poate atinge (ca să fiu drept, nici cu Béru nu mi-e rușine).

Félicie va avea ceva bătaie de cap, v-o spun eu și mă pricep.

Pinuche, și nobila Franță de odinioară, face o reverență, măturând, cu picioarele, vasele murdare.

Scumpă doamnă, ce bucurie să vă revăd într-o formă atât de desăvârșită!

Félicie îi propune un aperitiv.

N-aș refuza, declară demnul personaj, dar cred că le-am cam terminat…

Toate? nu-și stăpânește o tresărire mama.

Doamne, Dumnezeule, dragă doamnă, pledează ramolitul, nu se poate să nu știți ce-nseamnă singurătatea, plictisul…

Telefonul țârâie. E Béru. Radios.

Ie casă-ț zic Bertha ie capie dă cadouu care l-am adus din Elveția îmi comunică.

Ce cadou?

Păi, Ernest, Saint-Bernard-ul! Îl simț că-i place la noi. Bertha să-ntreabă dac poa să-i facă răntaș cu ficăței dă pasăre în făină. Întreb-o pă mă-ta…

Transmit Féliciei întrebarea și lui Béru răspunsul ei afirmativ.

Saint-Bernard-ul ăsta, mă informează Béru, pretinu meu coaforul, zce c-ar tre dus la o espoziție, ce zci? N-ar face succese?

Mai ales dac-ar sta pe genunchii tăi, zic, închizând telefonul.

Felicia mea exclamă dintr-odată:

Antoine! Apropo de făină!

Da.

Închipuie-ți că-n ziua când am fost răpită, te-am văzut punând un plic în vasul acela.

Da, și?

Ei bine, când oamenii ăia au intrat în grădină și i-am văzut lovindu-l pe Julius, mi s-a părut prudent să scot hârtiile din plic și să le pun în vasul meu de făină, tocmai, pregăteam un sos. Apoi am strecurat hârtii albe în locul celor subtilizate, erau câteva pe măsuța din vestibul, cele pe care notez telefoanele, știi tu.

Nici nu-i răspund. Mă năpustesc pe vasul de făină. Mâna mea înnebunită răscolește praful alb în zadar.

Tre să-și spun, bâguie Pinaud, că mi-am făcut clătite ieri seară…

Și hârtiile?

Păi, cum erau șifonate, le-am aruncat la gunoi…

Mă precipit la găleată. E goală.

Tre să-ți spun de asemeni, înlănțuie funestul rebut, am golit găleata la pubelă mai acușica.

Sar pe geamul deschis și năvălesc în stradă.

Ajung în clipa în care gunoierii termină de deversat pubela în mașina de carat gunoaie.

Hărăbaia demarează. Fug ca un nebun, gesticulând și zbierând:

Opriți! Opriți! În numele legii!

Mașina se oprește. Gunoierii mă privesc fără să priceapă nimic.

Contemplu, disperat, fenomenala cantitate de gunoi din camionul plin până la refuz.

Corvoada mea nu s-a terminat încă copii! Dar nimic nu mă sperie.

Ce vreți…

Ăsta-s eu și nu mă schimb.





Sfârșit




{1} Le Nôtre, arhitectul peisagist al Versaillului. (N.T.).

{2} Vicontele Pierre Alexis Ponson de Terrail, romancier francez, creatorul, în sec. XIX, al personajului Rocambole. (N.T.).

{3} Las de-o parte alte adjective și încă din cele mai puturoase. (N.A.).

{4} Aluzie la despărțirea lui Napoleon de vechea sa gardă, după abdicare. (N.T.).

{5} Vechi și prestigios cimitir parizian. (N.T.).

{6} Cititorul din zilele noastre are propensii tot mai accentuate pentru lenea intelectuală. Ca să-i ofere posibilitatea să-și mai spele de rugină materia cenușie, autorul își asumă riscul să-l ia părtaș la elaborarea operei sale, permițându-i să completeze spațiile albe.

{7} Acest stat figurează în atlasul meu personal. Cel puțin sub această denumire. Mai are una, dar o legitimă prudență mă împiedică s-o dezvălui.

{8} Lucerna este un diuretic puternic. (N.T.).

{9} à tombeau ouvert (cu mormântul deschis) expresie franceză consacrată vitezelor excesive. (N.T.).

{10} Ordin instituit de Ombilicovici I în 1657 (la această epocă Pleurezia era regat) pentru a-l recompensa pe Phaîna Dhe Mushtarh, care a inventat cataplasma.

{11} Palais Bourbon, sediul Camerei franceze a deputaților. (N.T.).

